text:
你究竟係咪真係做緊對沖?(蔡嘉民)
上一篇專欄提及到分散投資嘅概念,打散哂黎買未必真係一個好有用嘅方法,去減低成個帳戶嘅風險.舉個例,就算你打散哂咁買唔同板塊嘅股票,一個浪打埋黎,你都係避無可避.你可能會話,咁大牛市咪無事囉.大牛市你打散買都無好處,一個大升市通常係靠輪流炒去推高,你會後悔點解無All in龍頭板塊.
今次講下對沖(Hedging).對沖簡單嘅定義係加入一啲高相關性嘅東西以降低現時帳戶嘅風險,而我會睇成為降低Beta或者Delta都係屬於對沖.最簡單嘅日常例子係,你買隻A股,你只知道隻股會升,你唔想估人仔會點郁,你亦都唔知人仔會點Chok法.呢個時候,你怕人仔跌會令你喺隻股身上賺嘅錢都無埋.解決方法就係用港紙沽人仔,或者叫做沽CNH/HKD.即使人仔跌,都唔會令你有損失,你就可以安心剩係處理隻股票了.
但慢慢地,身邊好多朋友都誤會左對沖嘅用法,最有趣係見過人買1張大期,沽3張細期去對沖.如果從對沖行為之中,只係純粹用Correlation係1啲產品去降低倉位,並唔應該稱為對沖,而係減倉.如果你唔係完全對沖的話,你某程度上其實係做緊Pair Trade(配對交易).
例如你搏緊騰訊業績做好,你揸緊騰訊,但又怕美國個市有政策會令個市跌,你沽幾張恆指期貨,呢個行為係屬於聰明對沖.因為稍為做一下數據分析,你會發現騰訊相比大市有Alpha.而如果你係揸緊港交所,搏大市氣氛熾熱,成交急增,但又怕外圍因素影響而沽期指,呢個行為其實係浪費彈藥,未必真係有效做到對沖.因為港交所過去3年有一個Negative Alpha.市升佢只會升得多,但市跌亦都跌得多過恆指,所以揸住388,沽恆指,市跌大多數都係輸錢.
所以對沖,絕對唔係買A沽B咁簡單,即使你一手揸股,一手揸Bond,究竟係咪有效對沖/做到分散投資?一定要計過數先知.下期續.


c: text/html

text:
出乎意料在於,《萬物生》時討論到當年丁菲飛玩中樂new age,冇乜人理薩頂頂,但成棚人走出黎講丁菲飛.七年前《樂源》一出立即飛出去買快手寫埋,寫完撞正細妹學校音樂堂有個project要做樂曲賞識,唔爭在拎埋隻碟幾首歌黎幫佢做埋份功課.而《樂源》屬於難得寫完碟評之後,至今時今日仍會間唔中拎出黎重溫之常聽類唱片.好多碟真係借番黎甚至買番黎,聽(十)幾次到寫好,就接近永不超生唔會再拎黎聽甚至連自己有呢隻碟都唔記得左架喇.
因為頭兩隻碟實在鍾意,音樂底玩好多新意,只不過同樣《萬物生》時講過,對好多香港人黎講一掂親中國野就好易俾人話娘話唔掂,佢唱歌同薩頂頂一樣玩民族feel(當然未去到薩頂頂咁盡仍然好pop,但已夠趕客),又冇樣搭救,當年唱作亦毫無價值全無代表性,仲要做歌手你拉二胡做乜春?好難怪兩三年仍冇乜進展,而《樂源》去得更盡,明顯盡地一舖搏奇招彈起或打入新市場,打入國際.唔係冇人支持丫跟住果年文化中心同SECRET GARDEN開show,開兩場我都買唔到飛,就連學校修音樂有窿路優先買飛果班都買唔到,可惜人在香港,隻碟點勁都冇用,擺明玩中樂玩new age樣只會俾人話「另類」,出左唱片公司都差唔多完全唔宣傳,就同佢退出樂壇一樣咁無聲無息,隻碟見街冇耐已經得番好少地方搵到.實際上而家我仍然唔太明點解佢會選擇黎香港,反正兩個地方都由零開始,當丁薇大陸撈得唔錯時,佢同樣留守內地甚至姊妹檔式發展,成績同前景點都一定好過走到自己人都冇得爭/廢事爭的死寂香港樂壇中冒險.
事隔多年,因為薩頂頂諗番起丁菲飛,寫佢兩隻碟時再度重溫《樂源》,篇文出街後大家關心佢多過主角,既然篇碟評已經七年前,順手拎出黎執執佢update一番,雖然內容差唔多,但用而家寫作手法加番史料同時局評論立即長晒,舊時好多碟評只有而家寫開一半甚至三分一.呢個亦係而家少寫碟評原因:壓力大呀大佬,已經好難再似以前百零幾百字寫一隻碟,過唔到自己果關呀.寫到自己都唔敢寫咁多,實際d,不如聽聽歌.借機,重溫番兩首丁菲飛.
雖然譚詠麟唱,丁菲飛全靠呢首歌出道,坦白講聽左廿幾年都未覺得譚伯好識唱歌,耳中佢係歌紅人果種歌手,而呢首就擺到明紅起果個唔係佢啦,如果冇左丁菲飛chrous,冇左二胡solo,首歌當堂冇晒值得聽的地方,我亦一定唔會理.
「唔係講笑,《自選角度》係BEYOND與樂隊沒落至謝安琪出現前,冇幾多首我真心鍾意之香港流行曲,甚至係最愛之一,而家仲聽極唔厭,每次一聽就連播幾次先夠癮.」
編曲簡直一流.遺憾在,上番YouTube睇個MV先知,原來...
「首先,要非常特登嚴重鳴謝YouTube同唱片公司落力剷片,全個YouTube都搵唔到原版,叫見得下人只得呢個live版.不過都同原版差得遠,因為首歌《Never Never》本來係synthpop.」
「相比個official live,我更喜歡這個cover.好在唱片公司只顧自己,完全借用首歌先剷先小,自己唱歌仔cover呢d濕昇垃圾不屑去理,大家先至有得繼續欣賞.」
當我一廂情願以為香港流行曲深淵期有番首驚人創作時,原來係外國歌改編,衰d講句:難怪可以聽到今日仲未聽厭咁成功.不過香港人亦非一無是處,將synthpop變成rock,再加一點點中樂,撇除譚伯把聲同唔算特別的歌詞(唔係情題已經好足夠了對我黎講香港流行曲),聽過咁多個版,《自選角度》乃個人首選.又要多謝丁菲飛啦.
另一首遺珠《同步過冬》,比環球懶係玩花臣叫齊全label歌手crossover宣揚正能量的《Uni-Power》早十年的正能量歌,其實麻麻不過唔會反感間唔中播下聽聽又覺得幾OK,肯者因為由我從來唔妥的甄健強填詞(算佢填得較似樣的一首了).除左丁菲飛仲有黃貫中,仲有哥哥,同最重要仲有臨記.MR.之前環球曾幾何時都band過下rock過下,噉梗係話咁快就收檔啦.因為首歌咁多部合唱,大把嗌位加埋黃貫中,曾幾何時係爆K首選,點完成班人玩到全層爆粗.懷念也.聽完《同步過冬》,再聽《Uni-Power》首主題曲《人人英雄》...唉.旋收皮.點解而家d歌可以白痴咁多?
Facebook樂評回應其中一個啟示,係唔少人事隔多年仍記得,仍支持丁菲飛,奈何可以點?Facebook幫佢開個group可能係個好方案,一次過搵番佢班fans出黎,但自問未夠班,未知得夠多,叫我吹吹水可以,呢家野幾時到我.寫完《樂源》想煲埋頭兩隻碟,發現搵都搵唔到,兩隻碟咁多年前買冇MP3,屋企茫茫碟海一隻碟過幾日已經搵唔番啦何況而家?
「如果有人有佢頭兩隻碟MP3,請send番俾我.買碟買到搵唔番隻碟,有碟都冇得聽要靠人send,都算on9.」

robotstxt: allowed

filter: keep


text:
「創業」
創業好多時都係講求一個字,就係快!正所謂快人一步理想達到,只不過係唔係快就代表一定成功?有時其實快係無用,因為市場仲未成熟,就算你快過人又點?根本上無需求,咁同食穀種係無分別,除非你覺得有一日你嘅產品或者服務有市場需求,只不過有可能係無了期咁等.所以如果淨係得個快字係無用,快都要睇時候.當然有時都要睇行業嘅性質,就好似一啲餐飲業,佢哋真係要靠個快字!
「人才」
好多時其實我都會行快咗,就好似數據分析咁,係香港我真係行快咗好多.但係當市場好似起步嘅時候,競爭對手亦都好似湧現,所以要再俾人行前多一兩步.只不過當時亦都會衍生更多嘅問題,而最難解決嘅係人才問題.借用一個前輩嘅一句說話「情願無咗個客,都好過無咗個員工」!要快人一步其實講緊嘅係人才先至啱!如果唔係你想快都幾難!
「矛盾」
有時做開荒牛係好辛苦嘅一件事,但係如果成功咗,你係唔會後悔之前所放棄嘅嘢.不過有時係好矛盾,因為你行得太快而好多人都未必明白.與此同時辛苦過後未必可以如願以償,有時要好多年嘅時間先至到收成期.但係點都好,先到先得,快又快好,慢有慢好,每個人都有自己嘅決定.快真係未必一定贏,仲隨時損手爛腳,真係攞嚟賤.
Also published on Medium.


text:
前「TVB花旦」徐子珊喺2019年宣佈退出娛樂圈,更聲稱自己賣車賣樓移居歐洲進修同生活,呢日更有消息傳出佢已經成功出售沙灣豪宅,帳面約勁賺超過1000萬.
但原來因為疫情關係,徐子珊一直未能成行,相隔多時再有近照曝光!呢日見到佢現身為關禮杰太太梁安娜慶祝生日,見佢笑意盈盈,精神相當唔錯.
做為港姐冠軍出身嘅徐子珊,多年嚟喺歌影視三方面發展得都唔錯,多年落嚟積累嘅觀眾緣同口碑來之不易,而家毅然決定放棄事業嘅佢,畀唔少網友揣測係咪喺王祖藍旗下撈唔落去.
徐子珊自從加入王祖藍旗下之後,遲遲未見徐子珊喺螢幕上現身,大家都話王祖藍「雪藏徐子珊」,但王祖藍就坦言自己係幫旗下藝人揾啱嘅角色,要突出個人嘅氣質.
不過徐子珊透露自己係因為合約到期,自己想繼續深造所以宣佈退出娛樂圈.
徐子珊喺接受訪問中傾到自己好鐘意讀書,希望往呢方面發展,話自己冇諗過讀到邊個階段.
而傾到出國嘅時候,徐子珊就透露想要將多啲時間空間留返畀自己做想做嘅事,所以先撤離香港,搬去外國,徐子珊直言自己係經過咗慎重同掙扎先下此決定.
畀談及係咪唔會再返嚟香港嘅時候,徐子珊透露希望如此,稱呢份勇氣係送畀自己四十歲嘅生日禮物,而談到會唔會回頭嘅時候,徐子珊松口話,就算係都會係幕後,睇嚟要喺螢幕上見到徐子珊已經唔係一件易事喇.
唔理點樣,都係希望徐子珊喺之後嘅事業上可以有所成就,期待之後可以有機會見到佢嘅表演,加油!
Like MisshkNews Facebook!不出门也能知天下事~


text:
排毒瘦身之道
唯有穴﹒絡
濕重熱毒全吸走
防疫嘅日子全城陰陰沉沉,成日都覺得個人好聚好重,又易攰又周身酸痛,咁搞法真係冇病都變有病!唔想做運動唔想郁可以點搞先?BEAUTY FARMERS同你做(穴﹒絡)等你訓住咁去濕排毒!
首先我地要知道點解易攰易病,其實大多數都喺經絡同濕重問題,經絡唔通,氣血嘅運行就會有阻滯,身體代謝嘅毒素同廢物無辦法正常咁行,啲垃圾不停堆積喺身體入面,毛病就會慢慢咁浮現出嚟.
而濕重嘅人,脾胃同代謝都會比較差啲,容易堆積多餘嘅水份,太多水又排唔走,就會搞到濕氣纏身.
濕重分兩種
「濕熱」嘅人,容易疲倦,肩頸硬,水腫,易胖體質.
「寒濕」嘅人,成日都覺得沾寒沾凍,手腳冰冷.
想將濕毒一掃而空,早D訓呀/唔好飲咁多凍野呀/做多D運動呀.. ER..呢D真係好難做到,有見及此呀Beauty farmers就出個(穴﹒絡)你地嘆,佢結集左刮痧,拔罐,走罐,溫灸,推拿,針灸嘅功效!過程裡面嘅溫熱功能幫你進行溫灸,而負壓式吸力就係幫你刺激經絡穴位,用無痛深層走罐嘅吸住行手法,做到調理經絡,起痧去濕排毒,通血活氣加速循環,排走身體多餘毒素,改善體質天然養生功效.
(穴﹒絡)適用位置
肩頸
全背
手臂
上下腹
前腰
後腰
前大腿
後大腿
後小腿


text:
俗稱「中港大戰」嘅中國足球隊及香港足球隊嘅比賽○比○和氣收場,事後卻爆出港隊門將葉鴻輝聲稱被國足隊隊長鄭智辱罵為「狗」嘅風波,由此引申港人嘅普通話水平嘅討論.咪以為政商界人士不時穿梭中港兩地,無論講同聽普通話都得心應手,其實都試過因中港文化不同,出現唔少尷尬場面.好似中華總商會會長楊釗,以前到內地酒樓或酒店時稱呼女侍應為「小姐」,事後先知「小姐」呢個稱呼,會令人誤會係從事色情事業嘅女士.
中華總商會尋日舉行周年會員大會,中港大戰後爆嘅出辱罵風波仍然係討論話題之一,其中篤信佛教嘅楊釗語重心長話,多個朋友總好過多個敵人,加上中港兩地或多或少有文化差異,言語上嘅誤會有時難以避免,因此毋須介意太多或太上心.佢其後更不惜以自己為例子,自爆過去冇乜特別留意個別內地用語,要其他人近年提醒先知悉並注意.
涉及普通話或家鄉話嘅笑話同尷尬場面真係十常八九,同場嘅中總副會長曾智明形容,普通話有好多不同嘅口音,好多時都會有類似笑話出現,好似佢哋客家人好鍾意食俗稱「鯇丸湯」嘅鯇魚丸湯,用客家話講嘅讀音就好似廣東話「搵人劏」,所以有時佢同朋友打麻雀時,食鯇丸湯就會笑住話要「搵人劏,搵人劏」!
同場出席會員大會嘅仲有中總常務會董方文雄,選任會董蔡關穎琴,陳光明及張俊勇等人.
講開人民幣最近貶值,本身有投資內地生意嘅陳光明相信,如果於內地賺錢後並喺當地使用,相信影響不大,除非要兌換成其他貨幣.
卓妮


text:
喺過往幾個月,基本上當股價向上突破嘅時候追入,trade momentum就有錢賺,所以好多坊間教嘅momentum strategy都大受歡迎(例如VCP,MACD,突破買入etc.).但係其實,對市況嘅判斷係比如何使用trading strategy更為重要,因為如果市況嘅trading style唔同咗,即使點樣完美使用trading strategy都係冇用.
(題外話:呢個亦都係點解algo trading暫時未能夠完全取代人類嘅原因.因為即使algo可以100%取替人類嘅logical side,但係由於股票始終都係人同人之間博弈嘅遊戲,所以emotional side都有佢重要嘅地方.)
尋日之所以冇低位加倉,係因為睇完250隻watchlist股票嘅走勢之後,覺得同之前嘅整體節奏唔同咗,有一部份由momentum trade轉為reversal trade,所以認為low hanging fruit喺過往幾個月已經執咗好多,現時寧願減少倉位睇清楚先再出擊. 因此,今日升400點嘅時候都冇加倉,而跌到負數嘅時候亦都冇諗住再減倉,揸住合理嘅倉位過咗呢段時間先算.始終大波幅冇趨勢嘅市況,少做為妙.
總之,升唔好亂咁追,跌唔好亂咁沽.
圖一:七月第一個星期主要用Momentum strategies係最profitable
圖二:七月第二個星期主要用Reversal strategies係最profitable
(所有策略用咗5分鐘既Intraday數據做backtesting,出市入市都係用大眾嘅parameters)


text:
前「TVB小花」楊秀惠喺今年4月份宣布秘密生囡,同時喺5月份嘅時候楊秀惠宣佈離開巢,離開TVB之後嘅楊秀惠長居大馬,同屋企人一齊陪住囡囡,一家人享受天倫之樂.
而尋日(7月20)係楊秀惠36歲嘅生日,生日梗係要好好慶祝一番啦,所以喺呢日楊秀惠親自喺戶外布置生日party.
而作為楊秀惠好姊妹嘅林宣妤,梗係要專登飛去馬來西亞為楊秀惠慶祝生日,睇得出佢哋嘅友情好深厚.
而好姊妹岑杏賢就因為疫情關係,冇辦法飛去現場為楊秀惠慶祝生日,所以佢用視頻嘅方法為楊秀惠送上生日祝福.
與此同時楊秀惠仲分享咗一張手抱住囡囡嘅相,見到楊秀惠滿臉幸福地望住個女,兼夾露出甜甜笑容,真係隔著屏幕都覺得幸福.
講到楊秀惠,其實佢喺馬來西亞出世,喺2003年報名參加馬來西亞華裔小姐競選,憑借高挑嘅身材同甜美嘅長相,獲得咗當年比賽嘅冠軍.
楊秀惠喺2004年代表馬來西亞嚟到香港,參加國際華裔小姐選美比賽,雖然落選華姐,但最終楊秀惠仲係獲得咗TVB高層嘅賞識,簽約TVB留喺香港發展演藝事業.
楊秀惠加TVB初期,其實佢備受TVB力捧,仲參演咗偶像劇《赤沙印記@四葉草》嘅拍攝,喺劇中擔任女主角,但之後隨著新人嘅沖擊,楊秀惠喺TVB嘅地位都越嚟越靠後,因此事業也一度遇到樽頸期.
由于身材高挑,長相嫵媚,因此楊秀惠經常畀安排喺各大劇集中客串飾演狐貍精,情人嘅角色,而呢啲千篇一律嘅角色也讓楊秀惠嘅演藝事業一直停滯不前.
雖然楊秀惠喺TVB做咗十幾年茄哩啡,演藝事業并冇咩突破,但佢喺舊年收獲咗甜美嘅愛情,同圈外男友秘密結婚.
楊秀惠自從喺舊年同圈外男友秘密結婚之後,隱身大半年,原來佢喺馬拉西亞秘密休養,日前突然宣佈囡囡出世.
據悉,楊秀惠自認喺TVB演出機會唔係好多,加埋最近又生咗囡囡,所以佢決定合約冇到期選擇賠錢走人,正式宣佈離巢,所以《十八年後的終極告白》都係楊秀惠喺TVB嘅告別作.
對于楊秀惠嘅離巢,MissHk覺得好可惜,但唔理點樣,仲係尊重佢嘅決定,最后祝福楊秀惠嘅囡囡健康成長,都希望佢一切都好!
Like MisshkNews Facebook!不出门也能知天下事~


text:
平時睇開各大討論區嘅朋友相信都睇過一幅哈利波特揸槍圖(別名:榮恩這東西比魔杖好用),開頭其實只係鳩噏但係慢慢發展成 Memes,你又點估會有痴線佬將呢個概念整做遊戲.早前公佈嘅遊戲《Wizard with a Gun》,玩家將扮演一位使用魔法槍械嘅巫師,與朋友一齊冒險.
《Wizard with a Gun》由 Galvanic Games 製作,係一款 Roguelike 動作冒險遊戲,採用第三身視點,支援最大四人合作.遊戲中玩家將扮演一位發現槍械比魔法好用嘅巫師,喺隨機生成嘅沙漠,沼澤,草原等地方冒險,並收集各樣物品製作魔法子彈擊敗各種敵人.
遊戲中使用魔法製成嘅子彈,當中包括增加爆炸範圍,改變彈道,增加持續時間等能力,亦可以配合本身嘅法術令戰鬥更多元化.除咗武器,角色嘅長袍,帽子,盔甲同裝飾品都可以自由設定,亦可以係工房中製作,當然仲可以研發新嘅魔法同改槍啦.
根據之前外媒 PC Gamer 嘅訪問,呢隻遊戲最初嘅設計概念真係來自甘道夫揸住支 AK-47 幅圖(雖然我覺得甘道夫係點力體嘅近戰巫師),慢慢再發展到係西部荒野嘅遊戲背景,再加入會用槍嘅牛仔巫師概念,到最後再變成多人合作嘅冒險遊戲,整個概念非常有趣味性.
《Wizard with a Gun》預計於 2022 年推出,對應平台為 Nintendo Switch 及 PC Steam.


text:
碼頭皇冠郵筒起步!長洲家樂徑滿佈野生仙人掌 輕鬆遊鯆魚灣白鰽灣小沙灘探索五行石張保仔洞 東灣泳灘旁石刻被封鎖?
長洲一日遊有好多選擇,你又會選擇邊條路線作拍拖兩個人遊覽呢?今次編輯向張保仔洞延伸路線,縱然張保仔洞係眾所週知嘅長洲景點,但洞穴附近嘅延伸路線就唔係咁多人會選擇,而事實上路線都屬於長洲家樂徑,沿途一直遍佈野生仙人掌,畫面唯美,睇奇石之餘亦可以找尋仙人掌影吓相.另外,長洲東灣泳灘旁邊躲藏一個法定古蹟,但唯一路口竟然被封鎖,禁止進入,到底係咩原因呢?
由長洲碼頭嘅皇冠郵筒起步,你會發現一個圓柱形嘅皇冠郵筒位置位正對碼頭,靠近連鎖快餐店同服裝店,只不過郵筒周圍佈滿單車,一架又一架單車停泊於郵筒隔離,編輯見到此情境嘅時候都真係幾無言,似乎好多人都已經唔太理會殖民時代嘅產物,到底我哋重做唔做皇冠郵筒專題好(已經做咗九成,做完會唔會都無人理)?
今次碼頭對面,編號66號嘅皇冠郵筒,係一個典型鑄鐵郵箱,中央刻有「ERII」,代表住「英女皇」伊利沙伯二世,即係伊利沙伯二世年代鑄造,而背後則隱約可以見到刻有製造商名稱「Carron Company, Stirlingshire」,意指係一個英國製造嘅郵筒.
講到長洲歷史,其實長洲都係屬於英屬香港嘅一部份,因為清朝同英國訂立《展拓香港界址專條》,清廷當年將新界連同200幾個離島租借俾英國,歷時99年,故此長洲係同界限街以北同樣屬於租借地,英國更容許長洲島民有居民代表選舉.而二戰,日治時期,長洲一度落入日軍手中.
延伸閱讀﹕長洲市中心全島3個碩果僅存懷舊T形街牌!殖民時代產物見證大半世紀疑缺乏保育?
向長洲家樂徑方向前行,依循海旁一直行到底,到達西灣碼頭時,可見海面風平浪靜,恍似天然避風港,就會見到步行上張保仔洞嘅西園入口.長洲本身係香港最人煙稠密嘅島嶼,今次走嘅路線係長洲西南面一隅,張保仔洞就係長洲島內最出名嘅名勝,相傳清朝時候,廣東有一群海盜將寶物收藏於山洞內,而香港後來亦出現多個張保仔洞,當中以長洲張保仔洞最出名,入口處位處海旁,正對石鼓洲,北長洲海峽,亦可眺望大浪灣,澄碧邨.
步行至張保仔洞,其實洞穴內只係一小道隧道,有指長約88米,編輯覺得進入係無乜特別意思,故此無打算進入,記得洞穴內只係好短路程,樓梯右邊係入口,樓梯左邊就可以出返嚟.反而,張保仔洞延伸嘅路線先係值得推介,長洲家樂徑兩端入口有一個舊式路牌寫有「此路不能通往五行石」,但有行山客刪去「不」字,證明「此路能通往五行石」,編輯實證之前就行咗至少兩次,的確係一道尚算輕鬆嘅路線.
從張保仔洞旁邊樓梯下行,穿過石塊,5分鐘步程就會見到五行石,基本上都係依循瀝青樓梯走,但又唔屬於長洲家樂徑範圍.不過,到達五行石之後,又變返長洲家樂徑範圍.長洲奇石有好多,包含花瓶石,鰻魚石,坦克石,人頭石,龍王石等,怪石嶙峋都係由於海邊石頭被海水侵蝕,故此南面一帶又叫做長洲趣石林.大多數長洲奇石都分佈於長洲東南面,唯獨五行石處於西南面,而五行石嘅意思即係有五舊大小不同嘅石塊,五行石高約5米,近海嘅一塊山崖邊緣嘅大石更有搖搖欲墜嘅感覺,幾舊石中間甚至都可以穿過,恍如遊走巨石陣,
經過五行石,一直沿長洲家樂徑走,波幅唔大,多平坦路段,你就會發現沿途遍佈野生仙人掌,不單生長於路邊,而且連岸邊石頭上都有仙人掌,到底真係野生定有人種植呢?連綿仙人掌畫面相當唯美,而且甚為罕見,五行石附近嘅野生仙人掌最茂密,如果有緣更可以見到黃色仙人掌花,沿岸邊仙人掌路走,海邊風光令人心曠神怡.
中途會分別見到兩個小沙灘,雖然唔係康文署正式泳灘,沙灘並非落水好地方,但環境不俗,第一個見到嘅係鯆魚灣,最後就會見到白鰽灣,前者相對會比較乾淨,後者垃圾較多.鯆魚灣係張保仔洞至五行石之間嘅小沙灘,離五行石只係約15分鐘步程,之後再走5至10分鐘,就會到達白鰽灣,小沙灘水質雖然不俗,但水比較深,沙粒亦極為粗糙.經過白鰽灣之後,繼續走長洲家樂徑,大概10分鐘步程,就可以沿路返回剛才西園起點.
除咗張保仔洞,其實長洲石刻都係當中名勝古蹟,石刻毗連東灣泳灘,亦靠近觀音灣,係香港法定古蹟.據資料顯示,長洲石刻歷史可以追塑至3000年前,而直到70年代先發現出土文物為石刻,故被考古學家推斷為一塊史前石刻.長洲石刻有指可祈求風平浪靜,但事實係點就不得而知啦.
最令人難以置信嘅係,法定古蹟係容許一般人參觀,長洲石刻由70年代被地質學家發現,雖然係法定古蹟,但主要入口通道就被封鎖,未能進入,故此正常人係無法登上石刻位置.從一角可以食稀觀察石刻紋飾,同平常其他香港石刻基本相似,部份線條貌似被風化,但都見到係類似青銅器嘅紋式,故此亦有估計係14世紀以前刻鑿,只係年代久遠難以確認.
而長洲石刻旁邊為長洲華威酒店,皆因石刻係位處酒店之下山坡,石刻旁邊有一個閘門,同樣被鎖上,估計係通往酒店.我哋好明白此舉係避免遊人隨意進入酒店範圍,只不過,關下面樓梯咩事?點解要封鎖通往長洲石刻唯一嘅道路?望真啲,樓梯以下寫住危險,故此出入石刻必經之路需要封鎖,到底係牆身危險定樓梯級危險呢?
E.A.Tips :
❷ 記得帶備充足水或飲品,或喺張保仔洞牌坊前先補給,部份路段需要上落,非完全平路,需一定體力.
❸ 勿大聲喧嘩,亂拋垃圾同吸煙,保持安靜兼保持環境清潔.
❹ 若經過懸崖邊時,需要特別小心.
❺ 如果要詳細睇奇石,可以分幾次行,一次未必可以行得完,而且部份可能特別需要體力.
❻ 愛護植物,千祈唔好採摘野生仙人掌呀!
❼ 長洲東灣泳灘係全島唯一康文署正式泳灘,內有更衣室,淋浴設備,洗手間,以及救生員當值.而救生員當值時間為星期一至五09:00-18:00,星期六日及公眾假期08:00-19:00.
❽ 家樂徑旁邊有仙人掌,絕對要小心被桔到.
❾ 長洲家樂徑中途係無補給,可於西灣碼頭附近或市中心先作補給.
❿ 記住保持環境清潔,自己垃圾自己帶走,絕對唔可以破壞大自然環境.
❿ 五行石懸崖旁邊絕對要小心安全,唔好橫越.
鯆魚灣
- 長洲鯆魚灣,靠近張保仔洞
白鰽灣
- 長洲新興街105號
長洲東灣泳灘
- 長洲東堤路
- 2981 8389 / 2852 3220
長洲石刻
- 長洲東南部
五行石
- 長洲西端


text:
寒冷嘅冬天逼近,就算再懶嘅人,一講到出去玩就鬼打都冇咁精神!所以旅行社,航空公司可以擺多D心思係旅行相關嘅禮贈品了,比如話,旅行小物嘅收納幫手:護照夾和機票夾!
-
護照夾,機票夾嘅實用性
護照夾可以收好重要嘅passport,幫護照著件好睇嘅外套,外觀唔同咗,就唔太會有人注意到佢嘅「廬山真面目」喇,咁一來,用護照夾係某層面嚟講都算係一種安全保障,到外國果陣,如果passport放係隨身行李,就唔洗擔心被扒手偷咗啦.機票夾如其名,係為機票準備嘅票夾,但除咗機票,就算係該次旅行用過嘅搭車飛,主題樂園入場券等,都可以一齊裝入機票夾,整理行李果陣就唔會散修修啦.
▲左為機票夾;右為護照夾
-
訂做禮品簡單送:機票夾,護照夾,行李牌
春,夏,秋,冬都有人去旅行,遇到特別活動果陣,印有公司Logo,名稱,圖樣嘅訂做禮品就顯得好重要,為咗送禮,收禮雙方都開心,實用性同廣告效益都要兼顧,當設計好睇,顧客用起嚟都開心d,除咗機票夾,護照夾,行李牌都係旅遊業者嘅送禮首選,行李牌可以幫助大家辨識行李,刻有自家Logo嘅行李牌都可以同前兩者商品一齊贈送,當成超值好禮組合等.仲可以用流行嘅授權圖案當做訂做禮品,必定可以增加促銷旅遊方案,產品銷售量.
當人人都鐘意出國旅行,身為旅遊業者嘅你,不妨選擇呢幾個實用嘅旅行配件當做贈品啦!


text:
普及露營不是夢! 專訪香港本地營具租借品牌TentOneTent~
已更新:2021年9月27日
對於好多人黎講, 要買一個營帳係一件極容易嘅事. 但對於露營新手, 或者有經濟壓力嘅人黎講, 要買一個營帳, 就要思前想後, 更加唔好講要買齊成套裝備啦.
機緣巧合下, 小編接觸到一個好有熱誠嘅香港品牌, TentOneTent. 創辦人都係一個露營愛好者, 佢知道社會上有好多基層人士都好想去露營, 但礙於買營具嘅費用對佢地黎講實在係一個壓力, 所以就有一個理念, 希望透過租借營具, 等大家可以用一個相宜嘅價錢享受露營嘅樂趣, 令露營普及化.
甘有意義嘅事, HKCAMP當然要同佢地做一個專訪, 比大家認識一下佢地嘅故事啦~
H: HKCAMP
T: TentOneTent
對露營充滿熱誠, 希望人人都可以享受到露營樂趣?
H: TentOneTent理念係想將露營普及化, 當初點解會有呢個想法呢?
T: 我本身對於露營用品需求好大, 但因為屋企地方同金錢有限, 唔可以買甘多裝備. 社會上都有好多人同我情況一樣, 所以就有呢個想法. 之前有個客人, 好想同屋企人去露營過Family Day, 但要買一套裝備, 最少都要二, 三千, 但我地租一套裝備只需要幾百, 所以希望透過租借營具, 幫助社會上想露營但又負擔唔到買裝備嘅人.
凡事起頭難! 有理想要實行, 每每都會遇到唔少困難!
H: 當初開設裝備租用店, 有無遇過困難呢?
T: 初時開始營運都好辛苦. 因為我本身朝早有正職. 晚上放工做交收, 清理歸嘅營具, 工作量好大. 最高峰試過一個人拎住四袋裝備去地鐵站交收. 而且交通都係一個大問題. 直到之後開左鋪頭, 先相對輕鬆.
露營普及化需要滿足不同人嘅需要. 除左照顧社會基層, 都要照顧較高端嘅用家.
H: 你哋網站有好多唔同種類嘅套裝, 當初係點樣區分套裝類別呢? 係咪有唔同意思?
T: 露營其實都分左唔同種類. 有重裝, 輕裝, 又有豪華同不同風格組合. 初時我哋貨唔多, 都唔可以分得好細. 之後裝備多左, 因應客人需要而加咁唔同組合. 裝備組合分唔同品牌, 唔同功能, 客人可以按自己需要選擇.
H: 你哋依家用唔同顏色去分唔同級別.,之後會唔會有更多組合可以比營友選擇呢?
T: 會呀. 會推出更多組合. 好似有客人鍾意玩重裝, 日本風格. 有客人會鍾意玩火, 所以營具會由耐火物料製成. 其實主要睇返客人鍾意玩咩風格, 再組合唔同選擇.
H: 咁多組合中, 有咩組合係特別受歡迎呢?
T: 如果講日本露營風格, 比較受歡迎會係DOD. 好多女仔都鍾意租DOD, 可以影下相打卡. 如果係大家庭, 對外觀唔太講究, 都會選擇空間感大嘅營帳. 例如一個四人家庭, 需要放露營物品外, 仲要好足夠空間感. 如果係團體客, 會比較著重實用同功能性. 所以我地嘅組合都係可以應付不同客人需要.
以優惠價錢租借營具, 讓更多人可以接觸到露營, 從而變得更普及
H: 你之前提及同NGO (非牟利團體)合作, 令露營普及化. 甘你哋有無試過合辦活動, 可以同大家分享一下?
T: 我本身係童軍加青年獎勵計劃得獎者, 我想回饋一直培訓我嘅機構同埋團體. 以前係童軍, 營具物資好有限, 如果要買新就更加困難. 我希望可以用平價錢租比機構同團體, 令佢哋嘅營具更充足. NGO搞嘅活動有機會參加人數會超出預定數量. 如果要加位, 批撥款加設營具都要一段時間, 我哋可以好快幫佢地應付到營具嘅需求. 我哋仲會幫童軍做營具修復. 我哋好少會合辦活動, 但有唔同NGO會搵我地幫手.
H: 你覺得自己算唔算露營發燒友, 有咩露營趣事可以同谷友分享下呢?
T: 我以前玩露營係最原始嘅鐵骨, 帆布. 從玩露營到開埋鋪頭, 我都覺得自己係好鍾意露營. 可以分享一件趣事. 之前同朋友一齊露營, 朋友將件衫掛左係營外, 比隻牛吞左落肚. 所以都提醒大家要帶多件衫去露營.
H: 你露營甘多年, 有咩建議, 產品推介比露營新手呢?
T: 我比較鍾意露營玩柴火, 但要提醒露營新手要保護環境, 帶一個較輕嘅防火台去露營. 其實市面上都有好多牌子營具可以選擇, 但我建議新手可以先租一套用品, 試過鍾意先買. 好似帳篷, 每次去玩人數或者環境都唔同, 建議租會比較好. 但比較個人嘅用品, 好似睡袋, 就建議買較租適合. 建議大家以環保為前題.
原來租借營具背後包含甘有意義嘅理念. 大家下次買營具嘅時候, 都可以先了解一下自己需要, "聽一聽"TentOneTent嘅建議, 先租後買. 甘就可以減少浪費, 更加環保.
依家TentOneTent特別為我哋HKCAMP會員提供租借營具優惠, 只要係HKCAMP會員, 可以優先係TentOneTent租借或訂購營具. 自動成為銅星級會員, 消費滿指定金額可有95折優惠及5%現金回贈. 第一次光顧仲有露營小禮包送. 心動不如行動啦, 帶齊營具~
約定大家, 我地營地相遇~
**相片及資料來源: TentOneTent
**以後關於露營圖片及分享,記得打Hash Tag(#HKHKCAMP)
##HKHKCAMP #香港人露營分享谷 #香港人露營分享谷專頁


text:
如果有朋友話想同你去文青Cafe,你會諗起去邊度?尖沙咀樓上舖?觀塘工廈?定係去遠少少,走入新界搵食?如果呢啲地方都開始去到有啲悶,週末又想去啲郊外少少嘅地方放鬆一下嘅話,不妨搭車入位於大埔同元朗之間嘅林錦公路,試下呢間充滿田園風味嘅森林咖啡.
雖然係幾遠,不過週末時間比較鬆動,放慢下腳步都係好事嚟嘅.喺大埔坐20分鐘巴士入嚟,到新村站落車,心諗咁荒蕪嘅鄉郊,點會有間餐廳喺度呢?果然,過馬路行前幾步就見到掛住喺樹上嘅指示牌,跟住箭咀方向行左幾步泥路,咖啡店小屋就出現喺眼前啦!Café係一間單層嘅屋仔,花園亦有唔少座位;不過原來都幾多人嚟呢度食野,所以唔想等好耐位,又或者某啲野食賣哂嘅話,就要預好時間碰碰運氣啦.
室内座位唔多;木材質感嘅佈置,膽機播住蘇打綠嘅音樂,喺呢度望住窗外面嘅樹林嘆杯咖啡絕對係心礦神怡.呢度嘅野食以西式漢堡,Fish and chips 為主,價錢同出面嘅café差唔多.不過一分錢一分貨,啲野食睇得出係好有心機整,雖然唔係頂級好食,但淨係食個環境都抵啦!店外嘅裝修都花左好多心思,鐘意影靚相嘅朋友可以去店出面嘅長長bar檯扮下文青,又或者去後門嘅花園仔坐韆鞦傾下計,影下相.
老闆話啲沙律菜係佢自己喺村內嘅田親自種嘅,啱啱摘嘅本地菜真係特別爽特別甜.佢話好彩呢度係佢自己嘅地方,所以先可以自己打造呢間咁好嘅餐廳,一腳踢實現自己嘅夢想.只可惜隨住城市發展,政府一面倒抹殺城鄉共融概念,又唔鼓勵本地農業,呢啲咁樸素,咁有人情味嘅地方已經係碩果僅存.如果大家都鐘意呢啲地方嘅話,就要多啲發掘,俾眼裏只有錢嘅當權者知道,鄉郊都有佢嘅存在價值.


text:
今日咁好天不如去下海邊?三家村喺香港食海鮮地方,當然就有個勁靚嘅海景啦.而且夠晒方便,同市區幾相近,由油塘地鐵站出發,行十五分鐘就會嚟到一個寫意嘅海灣.假日不妨拋低忙碌嘅生活節奏,嚟三家村感受到閒適嘅漁民生活.鯉魚門位於觀塘區東南面,已經超過150年嘅歷史,過去係一條小魚村.三家村點解會叫三家村?原來係因為由三家人成村,而鯉魚門只是三家村鄰旁進入維多利亞港海道嘅名稱,但香港人一般習慣稱三家村做鯉魚門.三家村唔單止喺一個食海鮮嘅好地方,更加係一條與市區相通嘅時光隧道,短短路程已經可以通往藍天白雲嘅風景.
一入到鯉魚門就有一大片海啦,有好多船停泊喺岸邊,岸邊有啲棚屋.小小嘅海灣後面有一幢幢新落成的公屋,居屋及私人樓宇,好似擠喺市區間嘅一個小天地.抬起頭唔單止有藍天白雲,仲有靚靚嘅旗海,屋頂掛滿晒鯉魚形狀嘅旗幟.一直向前行就開始走入三家村啦,海水味都愈嚟愈強烈,聞到一陣陣海水咸咸濕濕的味道,原來係因為有大大小小嘅海鮮酒家,周圍又有好生猛嘅海鮮,唔怪得聞到陣咁新鮮嘅海鮮味啦!食番豐富嘅海鮮大餐都可以話係嚟三家村嘅指定動作.
唔想食海鮮?無問題,一直keep going啦.三家村都有啲專買傳統手工餅嘅店嫁.小編就係間勝園蛋卷買左包叮叮糖,香港叮叮糖真係買少見少啦,簡直就係童年回憶.婆婆仲好細心幫我開包糖,婆婆:「啊妹,包糖唔開咁大個開口,如果唔係好易跌晒啲糖出嚟.」問番婆婆先知原來間店係婆婆一家人一齊開,所以餅都係婆婆同佢屋企人一齊整,咁多款式嘅餅都識整,上一輩嘅手藝真利害!行多陣又有間瑞香園餅家,見到一堆新鮮出爐嘅老婆餅,忍唔住食番個先,嘩!拎上手仲係熱辣辣嫁.食落去唔係平時食開好甜個種味道,甜度岩岩好,重點係個餅皮超級薄,好鬆化,入面又好軟.原來所以餅都係人手制作,店員仲話: 「我地自己店有焗爐焗,每日新鮮出爐.」唔怪得離遠都聞到熱辣辣,香噴噴嘅味道啦!(因為太好食小編自己一個人買左三個嚟食yeah)
最後行到盡頭應該就會見到鯉魚門燈塔啦.有唔少伯伯都伯係度釣下魚,吹下海風.岸邊有幾排破爛嘅小棚屋都好值得影底.鯉魚門係其中一個見證香港歷史嘅地方,在三家村左穿右插穿過一條條嘅通道,會發現一間貌似係荒廢左嘅學校,地下就畫左跳飛機嘅圖案.以前嘅香港較窮困,電子科技都唔流行,小朋友就係靠地上幾個簡單嘅數字格娛樂.隨著時代嘅轉變小朋友嘅玩具都已經改變,比起跳飛機依個年代嘅小朋友更加鐘意玩電子產品,玩具都變得愈來愈複雜,看住開始褪色嘅跳飛機,唔知道上一代童年嘅回憶會唔會亦隨著褪色的跳飛機而消失呢?


text:
「推介」
一年一度嘅「米芝蓮指南香港澳門2016」又出爐,而今年位於朗廷酒店嘅「唐閣」被入選為其中一間三星餐廳,而另外有兩間餐廳「富臨飯店」同「明閣」就晉升為二星餐廳.今年「米芝蓮指南」更增添港澳街頭小食店嘅推介,而當中有二十三間香港嘅小店入選.睇完個名單之後,我諗我好似淨係幫襯過一兩間小店.但係之前就同過老婆去過一兩間一星同兩星,真係好好食!
「飲食」
香港人其中一樣好關心嘅就係有乜嘢好嘢食!所以每年都有好多人關注「米芝蓮」嘅香港指南.當然有好多人都未必百分百認同米芝蓮推介嘅餐廳.咁就當然啦,因為每個人都有唔同喜好.不過每當有新嘅餐廳得到好嘅評級,之後就會有米芝蓮效應,本來唔多人嘅餐廳都會有好多人慕名而來,大排長龍.不過好多時真係會中伏,原因或者真係個人口味啦,不過我相信好多香港人都會照著個名單去食.
「個人」
如果你問我,我只會去一星同兩星嘅餐廳,同時只會揀食西餐.因為就算你話嗰間餐廳係三星,但係食中菜嘅話其實我真係覺得有好多中菜都好好食,唔需要去俾人斬到一頸血.另外有一間日本餐廳係一星,但係食得嚟間,俾得嗰個價錢,真係買張機票飛去日本食冇咁嬲.所以我都係選擇食西餐,因為真係好睇個大廚嘅功架.而且好多時啲菜式都好有驚喜,因為唔單止色香味俱全,而且賣相非常吸引,有時都唔捨得食.


text:
啱啱過咗29歲生日嘅梁洛施(Isabella),雖然佢嘅外表同同齡嘅女仔冇乜唔同,但係佢嘅人生就認真與別不同,自從佢喺09年同城中超級王老五李澤楷生咗大仔長治,跟住再喺10年生咗一對孖仔H&N,即刻成為城中熱話,不過呢段感情最終都冇開花結果,喺11年佢哋共同發聲明宣佈分手,三個囝囝將一齊權養.回復單身嘅Isabella,主力照顧三個仔,其間曾經短暫復出拍戲兼做舞台劇.
唔經唔覺,大仔長治今年已經8歲,孖仔都已經7歲,為咗可以喺正常嘅環境下生活,佢哋一直定居喺加拿大生活,不過早前有周刊報道話,爺爺李嘉誠下令一年要見孫仔兩次,但為免俾人認出,所以唔會喺大時大節先返嚟,而且喺機場出入都會有保鑣辦手續,亦會由職員通道入閘,盡量避免行踪兼樣貌曝光.
其實喺今年5月,曾經有周刊讀者喺圓方見到Isabella一個人喺度買外賣,不過嗰陣身邊見唔到佢嗰3個囝囝,亦唔見有任何保鑣,急急腳咁買完外賣就離開.日前有周刊又見到Isabella,睇嚟佢返香港嘅時間都好密,不過今次唔係得佢一個,同行嘅仲有爹哋同一個餅印嘅大仔長治.
嗰日大約12點鐘左右,Isabella同大仔長治喺陽明山莊嘆茶,本來同行嘅仲有一對孖仔H&N同埋梁媽媽,為咗唔俾人發現,佢哋選擇一張角落嘅枱,Isabella同長治亦選擇面向望牆嘅位置而坐,不過食咗冇耐,梁媽媽同H&N先行離開,得番Isabella同長治繼續飲.大約到咗1時15分,Isabella同長治離開酒樓,去咗門口等車,但係嗰陣唔見佢哋兩母子身邊有任何保鑣出現,唔知係咪呢個原因,Isabella嘅警覺性比平時高,不時周圍望,好快就發現有傳媒喺現場影相,Isabella即刻用身體檔住鏡頭,唔俾長治入鏡.
同爹哋成一個餅印嘅長治,雖然已經去到媽咪心口咁高,不過仲好癡身,經常要攬實媽咪,搞到Isabella一方面要o氹阿仔,另一方面又要擋鏡頭,所以睇落有啲尷尬!之後有住客通知保安發現有人影相,一度報警,Isabella喺傳媒同保安擾攘緊嘅時候,發現架車仲未嚟到,最後佢為咗長治,走番入去大堂繼續等車.
(蘋果日報)


text:
「社交」
近年好多公司同媒體都紛紛由傳統媒體轉移到網上平台,而社交媒體自然由原本只係朋友之間互通訊息嘅地方變成一個推廣平台.無可厚非,呢啲人流集中地係兵家必爭之地.但係大家唔好忘記,呢啲平台唔係自己嘅公司嘅資產.但係每當呢啲平台改變遊戲規則,大家無辦法唔跟住去改,而往往俾啲平台牽著鼻子走.所以太過依賴社交媒體未必係一件好事.
「手機」
前幾年大家都會討論點樣用手機做推廣,但係今時今日仲有好多個網站都仲係唔可以正常咁係手機上瀏覽.咁點做手機推廣呢?有時真係唔明點解好多公司唔會係客戶角度去諗,就算拎埋啲數據出嚟,佢哋都唔肯改.有時真係激到趴係度!手機再唔係附屬品,而係主流市場.無一個好嘅手機策略自然輸蝕過人.所以當手機嘅數據越嚟越多嘅時候就越清楚客戶嘅行為.
「網站」
其實網站係一個非常重要嘅渠道,但係睇返好多公司嘅網站,往往就係十年如一日.一個網站好唔好可以影響深遠,不論你做任何推廣,網站係不可缺少嘅元素.因為網站係自己嘅資產,個遊戲點玩係由你話事.要人哋搵到你,內容同用戶數據係最緊要!原因好簡單,因為搜尋器係睇網站架構同內容,如果做得唔好,你想人哋搵到都幾難.而數據會話到比你聽你邊樣做得好,邊樣做得唔好.所以有啲錢係唔慳得!


text:
愛因斯坦名揚天下,後人為天才故事錦上添花從來容易,但要細緻刻劃天才嘅心路歷程,展現出堪稱全世界最聰明嘅人嘅平凡之處而又仍然可以保留佢嘅偉大,係極高難度嘅任務.多得國家地理頻道野心勃勃,重金製作,《Genius(世紀天才)》系列首季可以話係精彩得超乎預期——全劇演員演出恰如其分不在話下,三大主角嘅表現拿捏準繩,入木三分,難得嘅係繁瑣學術細節點到即止,兼用生活化比喻加強觀眾理解,門外漢去睇亦不減樂趣.更難能可貴嘅係,人物一生橫跨接近八十年,但每個階段每個角色都安排得有心思有用意,加上要傳遞畀觀眾嘅訊息應有盡有,清晰明確,一氣呵成睇到季尾,所受觸動之深,實在久久難以平伏.
一般人留意或研究愛因斯坦,必然係慕名而至,或者自己本身業有專攻.身為俗世凡人,對數理一竅不通,連E=mc^2都唔曉,實在好難從佢身上取得任何啟示.然而,《Genius》呢齣劇,令人驚喜之處,正正在於佢挖掘出連聰明如愛因斯坦都係至死方悟嘅真理,而且係引導觀眾借助天才嘅極端經歷去體驗同反思,猶如思想實驗.天才都會受制於天時地利,天才並非生而為之,天才亦有佢極之不堪嘅一面,天才亦唔可能獨居孤島等等,都係導演編劇一早確立嘅題材,而呢堆拷問所圍繞嘅命題,一言以蔽之,就係,天才到底係不世出嘅天賦異稟,定係人人皆可成聖,貴賤無分.
愛因斯坦求學時期嘅好奇上進,一直以黎都係稍有學識嘅家長信手拈來嘅教仔例子,be like Einstein,彷彿就係成才必由之路,但所謂歷史真象,往往都係斷章取義,甚至自由組合,唯心論證,視乎敘史者想點剪接居多.要貼近事實去形容愛因斯坦,唔可以唔用離經叛道四字,事關佢一向唔係認真聽書嘅優秀學生,而係隨性而為,執著好奇,異常反常.當人思疑社會以至世界嘅定律有幾可靠,問題就會接踵而生,而問題接問題嘅結果,亦必然係惹人嫌棄,因此be like Einstein,喺任何世紀嘅現實世界都根本難於登天,unless you’re Einstein.劇集之中,如實著墨於佢嘅聰慧篇幅極多,但同樣如實突出佢不停同人起衝突,以至樹敵太多嘅篇幅亦不相上下.佢睿智而目中無人,高傲而無心聆聽,得罪屋企人,得罪對佢抱有期望嘅大學教授,得罪稅局上司,去到老年知交零落,妻離子散,近乎自絕於世,種種結果皆係有所執著嘅代價.雖則愛因斯坦人生嘅悲哀,並非只得執著真理一個源頭,但幼年培養嘅離群自負,敢為人所不為,對佢日後係有關鍵影響.選擇平淡從俗而簡單過世,定係異乎常人而自食其果,係由一開始就已經出現嘅思考練習.
第一集過後,愛因斯坦順風順水,愛情線亦終於同生命線交纏.劇中愛因斯坦有好多女人喺佢身邊出現,而呢堆女人既會喺佢生命之中刮劃花痕,亦有反映佢心境同狀態不停轉變嘅功用.第一個女伴外貌出眾,談吐得體,對平凡人而言已經係可遇不可求嘅罕見對象,但因為融入唔到愛因斯坦嘅世界,唔太樂意聽佢講佢最感興趣嘅物理,最終都係合乎預期咁無疾而終.而初戀之所以無疾而終,則係因為喺大學入面,愛因斯坦遇見佢將來嘅首任妻子Mileva,情難自控,瞬間就遺忘咗對佢體貼入微嘅舊愛,可見青年愛因斯坦係相當優柔寡斷.而Mileva之所以令佢著迷,就係因為佢係唯一一個能夠以超過愛因斯坦嘅成績入學嘅同學.喺女性極難受到高等教育嘅世代,佢嘅才智之高,付出之多,不言而喻,以天才論之,應該都不為過.
然而,當天才遇上天才,惺惺相惜,正正得負,不可抗嘅悲劇亦隨即揭幕.劇集中段,我一度誤以為劇集應當集中敘述愛因斯坦,認為Mileva戲分太多,份屬旁支,但到頭來至同垂垂老矣嘅愛因斯坦一樣後知後覺,發現Mileva嘅位置擺得幾重都唔會過量.Mileva對抗父權體制,逆流而上,本來亦有光明前途,即使未必成為舉足輕重嘅科學家,亦至少有力留名青史,但因為同愛因斯坦相愛,佢辜負自己父親嘅期許,亦通過唔到大學考試(有說為教授歧視,四位男性學生都接近滿分唯獨佢唔合格),文憑無望.其後,愛因斯坦呈一時之快(有說為Mileva催婚),向Mileva求婚,二人窮困潦倒,偏偏隨後又再懷胎(呢段同史實亦有出入),陷入屋漏偏逢連夜雨嘅困境.Mileva迫於無奈,要承受身為女性嘅代價,距離迎頭趕上嘅機會更遠,而愛因斯坦同佢嘅激情亦因為生計艱難而逐少磨蝕,二人嫌隙日深.愛情麵包二擇其一,兩難困局,就連天才都無法倖免,係第二個值得思考嘅永恆難題.
睇到呢部分,唔難發現導演編劇對愛因斯坦漸漸有暗示式點評,就係佢嘅生計艱難,完全係自己一手造成,Mileva則係慘受牽連,誤上賊船.根據記載,佢地係婚後至有第一胎而且隨後夭折,但劇集則稍作改動,未有點出Mileva唔合格嘅原因,只安排大學教授不滿Mileva,Mileva耽於熱戀而失去自律,然後因為珠胎暗結而無法繼續學業.而愛因斯坦搵唔到工,則係因為學院教授曾經勸阻佢矩行距步,想佢發熱發亮,但佢毫不領情,我行我素,最後反目成仇,唔願意助佢一臂之力舉薦佢高升.而最終佢要背負養家重擔,暫居文員,亦係肇因於佢對一早拒情愛於千里嘅Mileva窮追猛打,事關第二集嘅劇情不斷回顧Mileva自細到大嘅懷才不遇,就係要帶出Meliva嘅優秀,同埋佢點樣千辛萬苦考入清一色男性就讀嘅大學.愛因斯坦嘅自我,去到婚後可算係表露無遺,如果觀眾上接佢父親期望佢有穩定職業,要佢腳踏實地,但佢醉心物理,質疑庸俗,鄙視功利,於是自把自為投考蘇黎世理工學院,下啟往後Mileva犧牲自我,成全家庭,但佢不屑一顧,甚至認為妻子係自甘墮落,對探索宇宙缺乏堅持而淪為家庭主婦,就會感覺到導演處處挑戰天才嘅光環,就算愛因斯坦已經陷入人生低潮,亦完全未有手下留情.
人生低潮雖則未退,愛因斯坦嘅思想實驗未有就此停止,善用有限嘅公餘時間,佢步入咗佢人生最重要嘅奇蹟年,一年之內投稿四份技驚四座嘅論文.佢從中所獲得嘅成就如今可以話係無人不知,無人不曉,但普遍人都視之為個人成就,部分學者更堅稱Mileva只係一塊sounding board,負責聆聽,實質貢獻係零.然而,劇集所採納嘅同情角度同普遍結論截然不同,更直頭有為Mileva平反嘅意味——剪接上,愛因斯坦在外鬱鬱不得志,一返到屋企就有妻子同佢談論物理,情節上,愛因斯坦忙於想像而無暇論證,本來已經忙於家事嘅妻子一人分飾兩角,每日奔走於圖書館,幫佢整理論文內容,一幕圖書館滲漏人奶更顯見佢嘅專注忘形.愛因斯坦一向以過人嘅想像力聞名,但觀察劇集嘅佈置,任何人都唔可能否定同樣熱愛科學嘅Mileva所投入嘅精力.呢段劇情令人難忘之處,在於表現出天才喺日常生活上嘅雜亂無序,未必得到身邊人體諒包容,而人生低潮需要人扶助同行,亦係天才都唔可能例外.
然後,論文面世不出半年,愛因斯坦名聲大噪,天分終於贏得應有嘅認可.正值壯年,事業如日中天,天才開始流連人世,四出交際,廣交朋友.當無數人蜂擁而至,為佢喝采鼓掌,佢因自信而生嘅風流再次蠢蠢欲動.佢一直認為自己係唯一一個成就自己嘅人,冇留意過身邊人早已為自己捱到心力交瘁,故此昔日才女喺佢眼中早已形容污穢.喺致力證明自己學說嘅同時,佢對人埋怨Mileva嘅枯燥乏味,為失去愛情嘅感覺而自憐自傷,更話自己比較需要持家有道嘅伴侶.亦即係話,喺人生名成利就嘅階段,愛因斯坦轉而追求對自己死心塌地嘅伴侶,類似當初入得廚房,出得廳堂嘅淑女.但回望當初窈窕淑女,明明已經好到凡人難出其右,又好似只係為刺激佢對於靈慾合一嘅追求而閃現嘅過客,唔值得同天才共諧連理.再回望連理枝頭,頭低得唔可以再低嘅妻子,明明就係立誓不婚嘅時代女性,智商超越同儕嘅天才伴侶,但佢又諸多不滿,相看難看然後生厭.一夫一妻確實係宗教嘅束縛,婚姻亦並非保證幸福,但未有努力而自知未有嘅人,實在未有資格幽默,嘲笑婚姻係嘗試從偶然事件中尋找永恆.愛因斯坦反覆無常,風流成性,以無視世俗道德約束為擋箭牌,牌面之下,其實只有自我中心.共患難而不能共富貴嘅俗諺,放諸四海皆準,大概世紀天才亦難免俗.
而之所以話愛因斯坦反覆無常,係因為佢喺科學之外嘅每個範圍,都顯得幼稚而粗魯,所謂嘅唔理世人目光,亦只係強詞奪理時嘅吹噓.情愛之事,往往係瞞無可瞞,拖無可拖,至會表明立場,而表明立場,又表明得極之唔顧及對方感受,愛因斯坦嘅賤,賤得始終如一.劇中安排Mileva將愛因斯坦受新歡所催促而迫令自己盡早接受離婚嘅協議事項一字不易讀出,就係例子.政治上嘅左搖右擺,一戰時期推崇人道主義,反對好友研製生化武器殺害無辜,二戰時期隨風擺柳,去信提示美國總統及早研製原子炸彈,再加上由無政府主義跳到猶太復國主義,全部都顯示出科學家一涉獵非科學領域就變低能嘅現象,亦係佢為人詬病嘅地方.但無論如何,佢嘅反覆無常,忽然難以自拔咁全神投入,忽然又無法理解咁全身而退,正如佢嘅初戀所無法否認,正正係佢可愛吸引嘅原因.
劇集中後段兩次世界大戰時期嘅故事比較廣為人知,在此不贅.愛因斯坦生逢風雲際會,於納粹德國因猶太人身分遭受迫害,避走美國又因政治立場遭受監聽以至攻擊,話係波瀾壯闊,亦無誇張.後期蘇聯女間諜埋身,死後大腦供學術研究,只不過為天才傳奇更添奇幻,多講少講已經無拘.比較值得一提嘅係結尾,劇集或者電影有咁完整而又咁令人佩服嘅收結,並唔常見.呢道所講嘅完整,在於佢有首尾相應,亦都深化得到劇集想要達到嘅效果,令觀眾跟隨配角再次細閱同細審愛因斯坦.
最後一集,愛因斯坦老態龍鍾,形單影隻,仍然不懈插手政治,習慣受到人注視嘅個性,比佢對科學嘅熱情更至死不渝.由於劇集將角色性格處理得非常立體,又早有巧置各類配角互相輔助(例如以居里夫人嘅風光反襯Mileva嘅落泊,悲涼至極),每個人好自然咁同愛因斯坦講出真心說話,情感處理得細膩過同類型影視作品.佢大學嘅同事,作為所有同佢共事過嘅人嘅代表,點出佢一夜成名以黎嘅自以為是;喺佢次任妻子死後繼續照顧佢起居嘅家傭,總結佢所有伴侶嘅所思所想,責難佢與人為善但忽略家庭嘅偽善,老而不死指點江山嘅失格;而同佢關係極為疏離而又渴求父愛嘅大仔,挺身質問佢嘅寡情薄倖,終於迫出佢對死去妻子嘅尊重,遲到勝過唔到嘅愧疚.若非人之將死,相信愛因斯坦必然唔會坦白承認佢所作嘅罪孽,因為佢從來都以天才自居,視他人嘅援手如無物,當他人嘅心血為垃圾,犯有天才最大嘅毛病,不可一世.
而最重要嘅大徹大悟大道理大揭示,莫過於愛因斯坦喺最後一集,向小朋友講出自己有所成就嘅原因.呢段雖然似係杜撰,愛因斯坦未必有類似想法,但如果佢喺死前確實有自我檢討,相信劇中佢對自己嘅認知,雖不中亦不遠矣.小朋友充滿童真,問佢點解咁聰明,愛因斯坦若無其事,話自己純粹好奇,而且保持好奇.正值其時,畫面出現真實史事,愛因斯坦嘅父親,送咗個指南針畀愛因斯坦,而且亦樂於解答好奇寶寶嘅疑惑,並唔係第一集入面同後生仔誓不兩立為鬧而鬧嘅家長.串連返佢父親喺劇集入面所有戲分,包括佢父親私自去信請求大學教授為愛因斯坦美言幾句,同埋死前嘅心跡表白,觀眾好自然就可以得知,領悟到光電宇宙空間時間嘅愛因斯坦所未能領悟嘅道理,原來有幾淺白,有幾簡單.撇除成就,愛因斯坦係一個充滿缺陷嘅悲劇人物.撇除智商,我亦同愛因斯坦相去不遠,同樣知錯不改,同樣恨錯難返而又一意孤行.人之所以感觸良多,總有原因.
喺《Genius》嘅對白入面,愛因斯坦講過無數次愛.初戀時有,追Mileva時有,對自己兩個仔有,甚至對蘇聯特務都有,但每一句都係既真誠而又失實,令真正需要佢嘅愛嘅人,彷彿置身太空失重,缺乏安全感,而佢自己亦都唔識得付出,唔識得感激,唔識得愛.劇中同現實,納粹科學家Philipp Lenard都視愛因斯坦為眼中釘,一直希望除之而後快,原因係佢鄙視猶太人,更鄙視佢認為係經唔起實證考驗嘅理論物理學家.毋庸置疑,佢對愛因斯坦嘅評論係充滿偏見,但撕走愛因斯坦嘅天才科學家招紙,只知空談,弱於實踐,或者真係一句無可辯駁嘅蓋棺論詞.


text:
閒來無事中意睇選秀節目作消遣嘅一大原因,係可以直接睇到人點解進步,點解失敗,事關舞台將一切都放到最大,人格如何,面對目光,即刻無所遁形.而得意嘅係,聲林之王第二季值得睇,係因為有得睇林宥嘉嘅自我放棄同蕭敬騰嘅始終熱情形成強烈對照——就算已經有所作為,只要選擇退而求其次,人都可以即刻跌返落低位,林宥嘉就係最佳例子.
大多數做唔到明星嘅人,都會有各種理由去解釋佢地嘅失敗,但有自覺嘅人係從來唔會搵咁多藉口.莫名奇妙就走音了,我也不知道,我想是緊張吧,呢啲都係不知輕重嘅反應,佢地唔知有得踏上舞台呢個機會有幾難得,而導師嘅時間又有幾寶貴.你唔努力,係對人地唔尊重,更係對自己唔尊重.另外有類參賽者又係好有問題,就係導師畀意見,佢係即時就答知道或者明白,但如果真係有聽入耳,係唔應該秒覆.可以明得咁快,本身表演就理應唔會犯錯,而既然犯錯,就即係根本唔係真正知道嗰種錯誤係有幾致命.
不過今次最致命嘅唔係參賽者,而係林宥嘉,因為佢今季已經對唔住導師呢個身分.講評欠缺應有深度,揀人嘅理由九唔搭八,不停嘗試炒熱氣氛幫參賽者拉紅線,完全係無法集中精神去做好個節目.上季佢心理健康嘅時候,同蕭敬騰係合拍得好緊要,兩個多次有相視而笑嘅畫面,而蕭敬騰亦成日話林宥嘉講嘅就係佢嘅諗法,大家對參賽者嘅睇法都係一語中的.但係,今季佢係明顯失去咗靈魂,去到蕭敬騰都好錯愕,然後要加以修正嘅地步——第八集中有個參賽者叫陳瑽,係蕭敬騰間公司,林宥嘉話「如果我是老蕭的話,今天我會覺得很驕傲」但蕭敬騰不敢苟同,就以「但是你不是我啊」同埋「我不知道這個好是因為這是一首合唱作品還是妳以後也可以這麼好」去回應,亦即係話佢仍然未見到佢有可觀嘅獨唱能力,未值得以驕傲形容.呢種分歧,唔單單係意見分歧,而係因為其中有人連個人生活都未處理好,畀思緒影響工作,而呢啲觀眾都係有眼睇.兩位拍檔主持雖然有力獨自精進,但真正主持大局嘅只係蕭敬騰同Lulu.
我理解伴侶同家庭可以點樣透支一個人嘅能量,而愛情路上嘅不進則退,係絕對會驅散人嘅靈氣.林宥嘉靈氣消散,係因為佢唔夠勇敢,唔肯去面對禁忌——同鄧紫棋分開之後,佢未整理自己,就直接用婚姻去逃避現實.當年林宥嘉同鄧紫棋一齊,佢係激情洋溢,雖然最終搵唔到最佳磨合方式,但兩個人係有靈魂交流,有engagement,亦即係話又開朗又具音樂造詣嘅對象其實唔係唔適合佢.當一個人曾經達到某個高度,曾經滄海,係咪可以同返甘於平庸嘅丁文琪追求結婚生仔呢啲所謂愛情?我聽到〈少女〉之後,已經決定唔再聽佢以後嘅新歌.
我一直有聽佢嘅歌,IDOL演唱會嗰時,佢仍然有一定魅力,但同時我亦極之留意佢呢十年所有訪問嘅內容同反應,見證住佢嘅靈氣消散.youtube上面搵到嘅訪問,基本上我係睇曬,而我睇到嘅係佢對音樂嘅堅持,更係佢一提及舊事就無法自拔嘅空虛.鄧紫棋仍然係敏感人物,而林宥嘉亦仍然未從陰影之中完全成長,所以佢情緒總係會波動,而佢應對嘅方法就係後退,一如當年佢推曬全屋企人去應付過分主動嘅鄧紫棋.情緒波動,正係因為深受觸動,而觸動過後點樣維繫,或者錯失之後點樣理解同消化呢類型對象,然後思考自己有幾大程度上適合同呢類型對象交往,正係林宥嘉做得唔好嘅地方.
This is a life choice,而林宥嘉選擇咗退縮,鄧紫棋選擇咗進步.鄧紫棋喺分手之後,係不避嫌咁談及舊事,亦有主動講從中學到乜嘢,而林宥嘉係絕口不提,甚至喺上季聲林之王因為參賽者申力安唱〈光年之外〉而失神,完全畀唔到合理意見.前奏一響起,鏡頭掃到佢,明顯見到佢係深深吸一口氣,然後努力管理表情,而去到中段,就故作投入,實力一般嘅申力安可以引起佢如此反應並唔合理.反觀鄧紫棋喺某中國節目聽到有參賽者演唱〈說謊〉,佢嘅反應就係反白眼同尷尬傻笑,可見佢運作如常.就好似林夕喺〈綿綿〉寫過,「前塵就似輕於鴻毛/提及心底苦惱/如像自言自語說他人是非/多麼好」,有表情係代表自如,代表你承認同接受呢段感情確實存在,而克制表情,置身事外,嘗試撇清關係,就更顯避諱之意.
兩個都係以音樂為志業嘅人,當年年少氣盛,有意見有爭執自然會擦槍走火,不足為奇.分開之後,林宥嘉唔去思考嘅係,辛苦過後其實會有成果,而呢種痛心拉扯,丁文琪係完全刺激唔起,而具有一定力量嘅伴侶(就算唔係鄧紫棋都可以)至係佢理應去不斷追求嘅目標.丁文琪所提供到嘅都絕對係愛,但呢一種愛只係廉價支持,事關佢只係知道音樂人係林宥嘉最理想崗位,但佢係無法理解林宥嘉嘅音樂世界.亦即係話,就算而家林宥嘉話唔再唱歌,去做警察,去開餐廳,去做啲同音樂完全無關嘅事,丁文琪都絕對會全力支持,因為佢支持嘅係伴侶本人,而唔係因為理解而支持,而呢種支持永遠都係次一等——如果每日要我返到屋企對住只能提供廉價支持嘅伴侶,唔會明我有關中國解體同東亞秩序重整思考嘅伴侶,我寧願單身,因為我清楚知道自己要嘅生活係乜,然後先再選擇伴侶,而我深信處理好自己再去選擇伴侶,至係正確步驟.
所謂小清新嘅愛情,係咪真係適合自己?一個只可以用漂亮去形容嘅伴侶,係咪真係適合自己?一種唔會令自己情緒大起大落,感受生命嘅愛,係咪真係適合自己?如果最欣賞對方嘅只係先天條件同佢有幾努力去照顧家庭,咁到底自己嘅追求又係乜?其實鄧紫棋外貌都唔錯,但當年佢甚少提及鄧紫棋嘅外貌,而係講佢音樂才華,因為佢喺對方身上見到嘅係由內而外所散發嘅光芒,而唔係由外而內嘅所謂漂亮(林宥嘉對現時伴侶嘅形容十居其九都係漂亮).〈兜圈〉有句歌詞係「有一種浪漫的愛/是浪費時間」,但人生苦短,目標遠大,金曲獎都未拎到過,浪費時間點解係好事?不進則退,正係如此.
事已至此,我大膽預言,一日同丁文琪一齊,一日林宥嘉都唔會拎到金曲獎.金曲獎唔係關乎榮耀,而係一個目標,係專業人士對歌手嘅肯定,而我從來欣賞嘅都係專心做音樂嘅林宥嘉,而唔係連導師本分都盡唔到嘅林宥嘉.記得IDOL演唱會香港場,林宥嘉又有講廣東話,而佢水平之高,係超越大多數台灣人.駕馭另一語言,從來唔係容易,但點解一個人曾經會咁努力去學廣東話?學廣東話,正正就因為愛情可以唔浪費時間,更理想嘅愛情毋須停留喺簡單愛,而係應該要有令人義無反顧去努力嘅勇氣.
我曾經以「一山當可藏二虎」去形容蕭敬騰同林宥嘉,因為佢地兩個都獨當一面,無分高低,值得推崇.然而,虎之所以可以一直威猛,係要自我鞭策,勤於捕獵,唔可以自困於動物園呢種唔適生嘅環境.雖然林宥嘉以樹自居,又係所謂迷幻王子,但認為自己係較為平靜陰柔,都應該要有平靜陰柔嘅精進路徑,呢個唔係原地踏步嘅藉口——如果失去奮鬥嘅心,失去做自己嘅堅持,咁就永遠唔會成為一棵令人仰望嘅老樹,而成為受寄生感染而腐爛空心嘅老樹,只能眼望其他生物發光發熱,成為各自界別領域中嘅偶像.
〈少女〉之中,歌詞提及「偶像的位置/一夜間/全都換成/你和巧克力」,我無法想像呢句說話出自林宥嘉之口.而「浪漫的愛情再定義/快樂回到三年級」所描寫嘅浪漫,要透過退化而得到,亦係令人失望.人嘅年紀唔會倒退,因此成年人永遠唔可能擁有三年級嘅純粹快樂,但問題係,點解成年人就唔可以有成年人嘅快樂?如果同對方相知相遇,可以將音樂貫穿生命所有細節就會快樂,咁點解唔去追求一個可以同自己一齊不停創造快樂嘅人?受過傷害,要稍事休息唔緊要,但休息之後,連偶像都放棄,連浪漫都扭曲,咁樣嘅人係唔會有成就自己嘅一日.只有提起前度都可以雲淡風輕,提起傷口都可以坦然面對,人至會有繼續成長嘅可能,而思想蛻變同事業突破,從來都係緊密相連,無法割裂——只有飽受風霜但仍然堅持復健治療嘅人,至有資格肩負導師之名,成為他人心中嘅偶像.
最後,如果你覺得周生生廣告係好sweet,以上分析你應該唔會消化得到,我只能希望你繼續精進,有日會睇得明.


text:
recommendable projects
推薦項目
奇影幻境官網四川卓信智誠科技有限公司專業從事九龍縣互動電影院,九龍縣教育體驗,九龍縣科普館,九龍縣臺風館,九龍縣模擬館,九龍縣消防館,九龍縣模擬滅火,九龍縣公共安全,九龍縣安全體驗,九龍縣兒童游樂,九龍縣主題公園,九龍縣禁毒戒毒,九龍縣防災減災,九龍縣應急救援,九龍縣教育體驗科普館,九龍縣地震屋,九龍縣仿真臺風館,九龍縣模擬消防滅火,九龍縣公共安全體驗,九龍縣AR兒童游樂,九龍縣VR虛擬現實主題公園,九龍縣數字禁毒戒毒,九龍縣防災減災,九龍縣應急救援展館,致力于為客戶提供合理有效的九龍縣教育體驗科普館一站式整體運營供應商.產品包括:九龍縣教育體驗大屏幕模擬滅火體驗設備,九龍縣教育體驗火山噴發模擬,九龍縣教育體驗3D互動數字仿真禁毒教育館,九龍縣教育體驗GPS展示,九龍縣教育體驗封閉空間氧氣及有害氣體測定體驗,九龍縣教育體驗校史館設計,九龍縣教育體驗擋土墻傾倒體驗,九龍縣教育體驗球幕穹幕融合,九龍縣教育體驗GPS導航展示,九龍縣教育體驗地震平臺,九龍縣教育體驗意境長卷曲面投影拼接,九龍縣教育體驗不良斜路體驗,九龍縣教育體驗大型5D影院,九龍縣教育體驗120~360度環幕3D立體展示系統,九龍縣教育體驗細嚼慢咽展示設備,九龍縣教育體驗三屏毒駕模擬體驗,九龍縣教育體驗互動魔鏡,九龍縣教育體驗模擬保齡球,九龍縣教育體驗消防標志學習,九龍縣教育體驗消火栓滅火演練裝置,九龍縣教育體驗主題公園類4D動感座椅……


text:
澳門5AX巴士
澳門5AX巴士係一條由新福利做緊,而跳站形式由旅遊塔來回華大新村嘅循環快速巴士線,只係響朝早繁忙時間服務.
背景[編輯]
2017年9月23號,由於8月23號關閘總站被天鴿風災帶嚟嘅風暴潮搞到爛嗮而停用,加埋九月開學嘅客流上升,交通事務局經過評估5號嘅客流情況,為咗加快疏導乘客,調配現有資源,將5號一啲班次抽出嚟行呢條線,畀咗新福利做,而跳站嘅快速巴士運作,加快疏散乘客,等中途站啲乘客可以上到車;至於5號朝早班次就因為開咗5AX而下調,5號朝早班次由五到八分鐘一班調整到六到八分鐘一班[1].
2017年12月10號,澳門舉行公益金百萬行,媽閣係公益金百萬行嘅終點,所以有量人流等搭巴士走人,5AX巴士響當日禮拜日係停駛唔提供服務,但係就響現場出現,懷疑新福利擅自派車提供服務,再先斬後奏同當局提出申請,所以無論係交通事務局定新福利本身網站都冇提到公益金百萬行期間會開通呢條線[2].
2017年12月15號,輕軌媽閣站前期建造工程動工,西灣湖景大馬路嘅「媽閣總站」實施有限度通車.由於工地會佔用部分巴士站,為咗方便巴士運作,頭班車開始臨時加停「澳門旅遊塔」巴士站畀乘客落車,而臨時巴士總站就設響「旅遊塔/行車隧道」巴士站附近畀巴士停泊同乘客上車,由臨時巴士總站開出之後先會到「媽閣總站」巴士站上落客.
2018年4月16號,交通事務局召開記者會,公佈巴士加價同回應4月15號嘅氹仔嘉樂庇總督馬路巴士奪命交通意外,會上交通事務局局長林衍新局先公佈會響4月21號澳門所有公共巴士統一收六蚊葡幣,用澳門通拍卡畀錢就分普通線同快線收費,普通線收三蚊葡幣而快線就收四蚊,餘額由政府補貼,學生卡就響澳門通嘅價錢上再半價,老人同殘疾人士免費,將原本傾好嘅分澳門居民澳門通同普通澳門通收費(普通澳門通重有補助不過補少啲),學生寒暑假期間取消優惠,老人同殘疾人士卡朝早同晏晝繁忙時間取消優惠(唔想老人同殘疾人士同返工啲人逼車)嘅全部內容唔實行,又將六十分鐘入面補差價由澳門線轉氹仔線嘅轉乘安排取消,澳門線轉氹仔線受澳門線轉澳門線轉乘時間一樣四十五分鐘,轉路環線就保留六十分鐘轉乘時間,林衍新話加價係基於澳門巴士好多年都冇加價(同樣理由已經響早排交通事務局服務費,鎖轆費,分階段調整咪錶收費用過),同埋佢嘅局預算冇加,但係補貼巴士公司嘅錢就不停噉加,所以點都要加,重話加幅比2008年巴士加價幅度細,調整幅度相對溫和,被人批評交通事務局冇經過大多數民意支持就霸王硬上弓話加就加夾硬嚟,2008年巴士雖然加價,但係當年第一任交通事務局局長汪雲為咗吸引多啲人搭巴士支持綠色出行,第一次推出澳門通拍卡有補貼,變相減咗價,但係由於冇區分澳門居民同遊客,所以交通事務局補貼費用年年上升,惹嚟澳門市民反感,要求區分收費,但今次方案諮詢嗰陣有提到,但冇實行[3][4].
2018年4月21號,澳門巴士票價調整,呢條線嘅收費亦跟住調整:全程收費係六蚊葡幣,唔再分區收費.
2020年2月4號,因應武漢肺炎澳門疫情,為避免社會資源浪費一度停開,直到3月2號.
2020年6月,呢條線改為星期一至五開,星期六唔開,尾班車時間一度改為朝早9點.2021年1月4號開始恢復番尾班車時間為朝早十點.
走線[編輯]
車費[編輯]
- 全程車費:澳門幣三個二.
- 用澳門通全民卡,只係扣四蚊,其餘由政府畀.
- 用澳門通學生卡,只係扣兩蚊,其餘由政府畀.
- 用澳門通長者卡同殘疾卡,免費,全部由政府畀.
服務[編輯]
停站[編輯]
攷[編輯]
睇埋[編輯]
拎[編輯]
- (繁體中文)澳門新福利公共汽車有限公司官方網站


text:
擁有住優越嘅時區 浪漫嘅海港 嚟悉尼倒數跨年係唔少人嘅夢想 等我係度帶大家嚟澳洲 體驗悉尼嘅跨年慶典啦!
年尾除咗係煙花匯演嘅大日子 嚟到悉尼當然唔可以忘記呢度擁有住南半球最大嘅魚市場啦
有好多遊客甚至一落機就拖埋行李嚟魚市場 掃盡新鮮美食 當然我都唔例外啦!
魚市場幾點開幾點閂門架?
魚市場嘅營業時間為0700-1600
所以無論係早餐果腹 抑制係午餐嚟掃美食 都極度推薦嚟Sydney Fish Market大快朵頤呀
不過因為海鮮都係由朝早送過嚟 所以想食最新鮮嘅生蠔同三文魚嘅話 梗係朝頭早嚟食過最豐富嘅海鮮大餐啦!

點樣嚟魚市場呢?
由Sydney Central Station出發 坐輕鐵501由Pitt street坐9個站去Miller street落車
站外沿住指示牌行就可以直達Sydney Fish Market啦
如果你係步行過嚟嘅話 你就會經過一個露天車場 見到大大隻寫住Sydney Fish Market嘅橫額就到啦!
悉尼魚市場有咩咁特別呀?
一入到嚟魚市場真係俾啲到色彩斑斕嘅海鮮吸引住 而我今程嚟最主要當然係試呢度嘅塔斯曼尼亞生蠔啦
喺魚市場行個圈 見到陳列嘅海鮮相當吸引 而我留意到係魚市場入面近90%顧客都係亞洲人嚟架
行勻成場都見到生蠔一打賣梗22AUD 但驟眼望落唔算肥美 成隻生蠔塌咗落去
反而呢檔賣現場開殻生蠔24AUD 就值得推介 即剝生蠔果然新鮮肥美啲
仲有另一樣必食嘅就係呢個現燒帶子 配上芝士 蟹籽 照燒醬油 芝士入面仲塞滿壽司飯 望見到流晒口水呀!
當然 現場仲有其他各類海鮮供選擇架 不過聽講呢度嘅熟食唔算煮得太好食 所以最後都無坐低嗌熟食餐~
後來再試埋三文魚刺身壽司拼盤 同香港就無得比喇 但如果掛住日本嘢嘅話試試都無妨架~
買完海鮮 其實現場都非常爆滿 除咗場內座位之外 場外都有望海座位 都幾chill幾寫意架
不過就要提防小心白鴿搶走你嘅食物呀!
去完魚市場食大餐之後 係時候去悉尼海港散散步 物色下今晚倒數嘅最佳觀賞煙花位置
但其實因為今晚已經係倒數 所以悉尼警方已經封咗路 包括悉尼海港嘅Circular Quay Station
所以就要搭去其他站步行前往去海港啦!
點樣去悉尼海港?
平日的話 可以由Sydney central station坐地鐵去Circular Quay Station
如遇上倒數節日Circular Quay會遇上人流管制而封閉 建議乘搭至附近車站
如 Wynyard 或 Martin Place 再步行約10至15分鐘前往悉尼海港
倒數日子嘅悉尼海港會點架?
傍晚時份嚟到海港已經有封路 只好遠眺悉尼歌劇院
因為場內美食車食物唔太吸引 所以我地選擇再搭返出去物色晚飯
食完晚飯已經係夜晚九點了 再返嚟Martin Place已經有大規模嘅人流管制措施
悉尼警方更加會派出馬隻比警員騎乘 方便巡邏
望吓 九點沿住行去海港已經人山人海 再晏少少嚟分分鐘入唔到嚟添
因為到處都係封路同埋滿人 最後我地十點係呢個位置安頓打發時間
終於等到倒數喇 Happy 2019!! 現場有煙花匯演 氣氛非常高漲
唯一可惜嘅係望唔到呢個位悉尼歌劇院 睇唔到對面岸嘅煙花!
睇完煙花之後就要順住人群慢慢推進離開 周圍都有廣播提醒大家可以去邊個站上車 以及鐵路延誤同埋取消嘅狀況
祝大家新年快樂!
#寫出你遊歷 #hutchgo資助旅費1000蚊


text:
-
Třeštíková嘅發音發音人 jbayram (男,來自捷克) 男,來自捷克發音人 jbayram
User information
Follow
2票 好 毋好
添加到喜愛嘅發音裡肚
下載報告
-
Třeštíková嘅發音發音人 loch (男,來自捷克) 男,來自捷克發音人 loch
User information
Follow
1票 好 毋好
添加到喜愛嘅發音裡肚
下載報告
-
Třeštíková嘅發音發音人 neuzil (男,來自捷克) 男,來自捷克發音人 neuzil
User information
Follow
1票 好 毋好
添加到喜愛嘅發音裡肚
下載報告
-
Třeštíková嘅發音發音人 zdet (男,來自捷克) 男,來自捷克發音人 zdet
User information
Follow
0票 好 毋好
添加到喜愛嘅發音裡肚
下載報告
-
Třeštíková嘅發音發音人 dsmrz (男,來自捷克) 男,來自捷克發音人 dsmrz
User information
Follow
0票 好 毋好
添加到喜愛嘅發音裡肚
下載報告
-
Třeštíková嘅發音發音人 tercik10 (女,來自捷克) 女,來自捷克發音人 tercik10
User information
Follow
0票 好 毋好
添加到喜愛嘅發音裡肚
下載報告
-
Třeštíková嘅發音發音人 john_os (男,來自捷克) 男,來自捷克發音人 john_os
User information
Follow
0票 好 毋好
添加到喜愛嘅發音裡肚
下載報告
-
Třeštíková嘅發音發音人 Gildor (男,來自捷克) 男,來自捷克發音人 Gildor
User information
Follow
0票 好 毋好
添加到喜愛嘅發音裡肚
下載報告
-
Třeštíková嘅發音發音人 mipo (男,來自捷克) 男,來自捷克發音人 mipo
User information
Follow
0票 好 毋好
添加到喜愛嘅發音裡肚
下載報告


text:
前幾日咪預告咗我會上堂學嘢嘅,其實係去咗煤氣中心度學整印尼食品呀!今次係我人生中第一堂烹飪課,覺得好好玩,好新鮮,學完又有得食,幾好呀!咁今次有呢個機會,我又要多謝好友 Louisa 喇,因為係佢出錢請我上課 o架!
雖然今次係我第一次上課,但係對課程嘅導師就一啲都唔陌生,皆因之前我同導師都已經成日喺個 blog 度傾偈 o架喇,佢係邊個,咪就係好多人都識嘅 Rachel Yau 囉!如果有睇開我個 blog 嘅 blog 友都應該見到「我的 blog友」一欄都加咗佢個 blog 條 link 落去.
好啦,言歸正傳,今次個課堂都好趕,好緊湊呀,事關要喺兩個鐘頭內學整 3 個食品,包括印尼糯米雞,印尼沙爹雞同椰汁班蘭糕.一入到中心,個環境已經一啲都唔陌生,因為喺電視成日都見到蘇施黃同 Jacky Yu 喺度教煮餸嘛,見埋 Rachel 就更加份外 "親切",唔似以前去學嘢咁面對唔熟嘅學習環境同唔識嘅老師.不過當我見到其中一樣嘢時我就有啲標汗,都幾驚,就係果把傳統嘅中式菜刀喇!我喺屋企係用西式廚刀,即刻尖尖長長果隻呢!因為比較輕身,同埋望落無咁恐怖;而傳統嘅中式菜刀一向喺我心目中都係好重,好利,專係啲街市佬,癲佬揸住嚟 "斬人" 果隻,所以真係有啲驚 o架!!不過死就死啦,學 blog 友阿 Yen 話齋,都係要豁出去 o架啦!
個印尼糯米雞同印尼沙爹雞係實習食品,即係可以落手落腳煮,但個椰汁班蘭糕就淨係睇 Rachel 示範,不過我哋都有得試食 Rachel 整果個o架!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先! 跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先!
跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢度啲沙爹雞串同沙爺醬係 Rachel 整嘅,老師整嘅,當然好味啦!
呢兩串就係我即時試做嘅,都 OK 好食喎,不過個沙爺醬就唔夠時間煮,所以就將啲材料拎咗返屋企慢慢整,今晚整好之後我就會影低張相,掟上嚟俾大家 "品評" o架啦!不過喺堂上睇 Rachel 整個沙爹醬,原來都唔難整喎,試食咗佢煮嘅沙爹醬,好正,好惹味,有些少似印尼沙律 Gado Gado 個花生醬咁味.
最後就到印尼糯米雞喇,又係因為時間關係,喺堂上只可以蒸好啲糯米同煮好個餡料,一樣都係將啲半製成品拎咗返屋企,聽日有時間先包埋佢,到時再俾大家睇吓啦!當然,即時就梗係有得試食 Rachel 嘅手勢啦,同樣咁好食,加上我不嬲都鍾意食糯米整嘅嘢,所以我諗我得閒有時間就會整嚟食 o架喇!
落咗堂之後,我同 Louisa 就梗係搵埋 Rachel 影番張相留念啦!
咁難得見到 Rachel,我呢個小 fans 就當然把握呢次機會,帶埋之前買落 Rachel 寫嘅《為您做甜品》俾佢簽名啦!最衰 Vanlily 無出書啦,如果唔係,上次約佢拎啲玻璃曲奇時又拎埋本書俾佢簽名.
Rachel 仲好好人,好有心思咁寫咗幾隻字俾我:"Happy cooking!" 煮嘢食真係幾開心 o架,Yeah!所以下禮拜一我又會好開心喇,因為又整嘢食囉!整咩?咁大家就拭目以待喇.
上完堂之後,我同 Louisa 就一齊返咗去佢屋企,正當我同 Arthur 上緊堂時, Louisa 就立即入廚房繼續完成埋堂上未整好嘅半製成品.整完出嚟都幾得 o架!之後我就幫佢擺到靚靚嚟影相,你哋睇,係咪好得呢! Louisa 話我將啲食物全部放哂喺塊蕉葉上面好 gimmick 喎!
P.S. 當 Louisa 煮完個沙爹醬時,佢就同我講:「哎,我哋唔記得拎埋啲沙薑粉同芫荽粉返嚟呀!」我哋兩個食過個醬之後,都發現個味道真係差咁啲,事關沙薑粉個味好濃,好搶嘛!點解我哋咁失策 o架!


text:
租客錄
做左包租公咁耐,租客真係見唔少,可以話咩人都有,真係大開眼界. 租客A係一個日本歺廳的經理(香港人),初時成日同我講佢乜乜物物,又話識邊個又話點样咁,我可以講有時識講野同埋吹過龍係有分別的,而佢正正就係吹過龍的好例子,所以好多野我都係信一半左右,但唯一我覺得係堅的係佢的食物質素係得的,不過係咪因為佢就難講. 講番租客,本身我唔係好想租比佢,因為佢連比deposit都分左3次先比我,我講堅唔係咁feel comfortable,其實呢样野應該係一個alert,之但係佢又係我最忙的時間出現可了結一件事之餘,又其實同我住得好近我仲可以mon住間屋的情況,所以我都唔怕佢係租霸,而且佢入黎果時勁吹自己係一個好愛干淨的整齊的人,又話自已朝九晚二,呢度只係酒店,所以我聽完都諗住OK. 不過實際係點都一定有出入,干淨黎講我收番間屋的時間都真係只會比65分佢,叫做好在佢無咩大規模的恐怖襲擊,但更大穫的係成屋都係煙味,我開窗吹左3日都散唔到,真係大鬼穫.而佢係搬走之前,成日同我講買樓又話會有幾百萬番黎,之后又話都係唔買住但搬去另一個新盤,其實佢走果時都走得好急,差唔多今日講就聽日走,老實講條數就計唔岩,但你敢唔敢同呢D古古惑惑的人講道理,定係怕佢怕米貴比番訂金佢走?我選擇放佢走好來好去算數,而最后我係信箱度過左兩個月收到財仔的信件,而佢亦改左电話人間蒸發,老實講佢無欠過我1蚊租,真係萬幸. 租客B(s)就係一班大陸人,呢班友仔最爆係可以3個人租,10幾人黎收樓,連阿婆都出動,係咁同我講話我比條鎖匙佢係壞的,所以之前一晚佢黎試開就斷左,話叫我賠番400蚊開鎖費比佢之餘怪我好似呃佢咁,后來我問下問下,先發然原來斷果條匙係佢地係廣洲配然后扭斷,我心諗,屌,你唔好玩我啦. 收樓果日係我人生第一次同租客炒大穫,由12:00約見,佢地十幾人車輪戰咁問問題挑毛病,D野我都認同所以我都盡做,不過其實做到隻狗都無用,我上上下下去買野fix番D电器行到隻狗咁佢地都唔會停,問埋你D問題有90%係多餘,而且a問完b又會問,b問完又到c問,一人一句唔撚停咁,到最后玩到4:30,我忍唔住就同佢地講我話我無本事做你地生意,我話我已經認為呢間屋同我講的野已經足夠你去住,而如果你地再發現任何問題,我而家可以答你我唔會再搞,特別係洗衣機雪櫃微波爐冷氣機全部都係新,有眼見,咁都仲咁多問題唔滿


text:
又平,容量又大嘅外置充電器感覺又正又抵.但你知道,為咗慳果幾十蚊背後要承擔幾大嘅安全風險呢?
-
目錄
安全保護措施冇做好
安唔安全嘅關鍵係在於行動電源內嘅電路板同電池之間嘅焊接狀況同絕緣保謢措施嘅品質.如果焊接唔好或者絕緣設計錯誤,就容易因為震動或掉落導致內部短路而造成自燃(就好似新聞報導咁).
根據網路分享,網友拆解坊間平價嘅行動電源,就可知道其電池芯唔只疑似係回收再用嘅,而且電池同電路板嘅焊接都唔夠穩陣.只要手滑或劇烈搖晃,呢D行動電源就好佚行動「炸彈」咁.真係好危險啊!
-
電芯來源有疑慮
正所謂:羊毛出自羊身上.冇商人會想做賠本生意嘅(如果有,請尊稱佢為慈善家~)…使用回收或平價嘅電芯降低成本,先可以係低廉嘅售價中獲利.而使用廉價電池嘅疑慮係於:廠商設計同生產過程/技術.大家都知道,電池嘅成分—鋰—唔係個安定嘅元素(詳情請見中學Chemistry課本),如果冇一個良好嘅設計,到位嘅生產技術,就好容易令鋰離子產生異常嘅化學變化導致電池內部短路.
-
外部短路與過度充電
造成外部短路嘅主要原因通常係因為不當嘅人為使用或係保存方式,就好似係充電不當,令外置充電器充電端接觸金屬/磁鐵,摔到,或者係長期處於高溫高濕度嘅環境.一般外置充電器都有過充嘅自動斷電保護機制,所以,如果有過度充電嘅情形發生,通常係因為使用來源不明,品質堪慮嘅充電器或係充電線喔.(切記:一分錢一分貨)


text:
內容目錄
2022年究竟邊款電視盒子比較適合我?
近幾年香港人都好興 WFH,就算唔係 WFH 都因為疫情關係需要「被」隔離 7-14 日或以上,除咗呢排最興嘅 Disney+,Netflix 之外,或者網絡電視盒子亦係你另一個選擇,但喺深水埗有林林總總各色各樣嘅電視盒子又究竟可以點選擇? 亦有咩分別? 究竟我哋應該點揀好? 以下為香港市面上主流嘅電視盒子之一,分別有 :
- 安博盒子
- 博視盒子
- 易播盒子
- EVBOX 第三代
電視盒子快速比較圖
電視盒子規格
以上電視盒子都係現今主流嘅型號,最大分別除咗係牌子/規格上,就係最主要提供嘅內容.首先喺規格方面,近呢兩年出嘅電視盒子都係差唔多,亦係所謂旗艦級嘅標準配置.
處理器分別
例如我哋可以睇到基本都係用上相同處理器型號 H616 晶片,採用 Cortex-a53 架構,不過喺我角度,處理器嘅高低並唔影響電視盒子嘅表現,除非用嚟跑分,對於日常睇直播或者電影都卓卓有餘.
容量分別
另外規格上最大分別就係博視盒子第四代,擁有最高容量 128GB 容量,意味著你可以安裝唔同 APP,無論睇片定打機都可以唔使擔心會塞爆部盒子.另外我個人認為性價比最高分別係安博盒子第九代同埋 EVBOX 3R+.前者喺同為旗艦規格中最抵玩,只需要 $1050,而後者就 $1000 蚊都唔使就可以買到,相對於呢家每部電視盒子都需要過千蚊嚟講,絕對係一個唔錯選擇.
畫質分別
畫質嚟講喺前兩三代開始已經支援 4K 解像度,去到 2021 年開始,基本配置已經去到 6K 解像度,但以性價比嚟講 EVBOX 3R+ 係一個唔錯嘅選擇 ,因為唔使 $1000 蚊就可以睇到 6K 畫質.
電視盒子內容
經網上資料搜集得出,其實所有電視盒子睇嘅嘢都係大同小異,都係唔同國家直播,電影,電視劇等等.以下就係小編個人認為嘅排名 :
直播 : EVPAD > EVBOX > 博視盒子 > 安博盒子
電影 : 安博盒子 = 博視盒子 = EVPAD = EVBOX
電視劇 : 安博盒子 = 博視盒子 = EVPAD = EVBOX
希望以上嘅內容可以有助你選購自己心目中最適合你嘅電視盒子,而以上型號喺我哋網站亦有售 (碌落啲就可以睇到所有電視盒子嘅產品),如果有咩問題都可以直接同我哋客服聯絡同查詢.
戴返個頭盔先 : 以上所介紹所有電視盒子之功能,性能,軟件只供研究技術之討論,所有資料均來至網上資料收集,Fived Buy 快啲買不確保其真實性或合法性 ; 本網亦無建議或鼓勵下載非官方軟件及其相關檔案,如有任何所有損失一概與本網無關及法律責任.


text:
「領導」
其實領導力係啲乜?好多時有人話一個好領袖要有不同嘅能力.而我覺得最重要嘅就係遠景,同要有共同進退嘅精神.如果團隊犯錯,其實係就係領導者嘅錯.當然我都經常犯錯,所以我未必係一個稱職嘅領導者.當然帶領一個團隊唔係一件易事,而要帶領一間公司更加係件難事.要成功帶領一間公司,一定唔可以短視,要有長遠目標,先至可以俾團隊一個目標,共同去實踐.
「管理」
自從離開咗大公司之後好似好耐無管理過一個團隊,好多時都係單打獨鬥.而慢慢自己好似為咗解決每日嘅問題,覺得連領導嘅能力都慢慢倒退.其實領導一間公司同領導一個團隊真係好唔同.因為係大公司你有好多支援,只要你開聲就會有人幫到你.但係當自己營運一間公司,好多嘢雖然都可以搵人幫手,但係要帶領公司就有好顧慮,因為一子錯滿盤皆落索,無得返轉頭.
「成功」
要成為一個成功嘅領導者,除咗自己嘅個人能力之外,團隊嘅能力都一樣好緊要.所以一個好嘅領導者,真係唔係淨係領導咁簡單,仲要善用團隊每一個人嘅長處,了解佢哋嘅短處,同協助佢哋成長.因為當團隊要發展嘅時候,人才係係好重要,而如果事前無培訓自己嘅團隊,到有機會發展嘅時候就辦法係現有嘅團隊提拔新人去勝任新嘅機遇.所以領導力唔單止淨係領導咁簡單!


text:
摩星嶺曾經係駐港英軍軍事要地,極具歷史意義.呢個地方位於中西區,亦都係我所居住,最愛嘅地方.西區係香港歷史最悠久,最富傳統特色嘅地區之一,直到而家,西區仍然保存咗唔少引人入勝,奪目耀眼嘅靚景,賦予香港市民享受生活嘅黃金機會.
而更具意義嘅係,呢到係我同佢邂逅嘅地方.時光荏苒,日月如梭,時間嘅流逝依舊唔會令我唔記得嗰一日.好清楚咁記得,我參觀緊喺二次大戰嘅時候留低嘅痕跡——唔同嘅炮台遺址同埋一啲好特別嘅軍事設施嘅時候,佢帶著一副「文青眼鏡」,背囊扣著一個口罩嘅飾物.我第一眼睇到佢,心入面嘅小鹿就已經喺度不停咁周圍撞.終於鼓起勇氣,鼓勵自己要充滿自信咁去「抄牌」,點知又真係成功咗.
返到屋企,我猶豫咗好耐,好想了解佢更多,但奈何都仲係覺得好尷尬.同朋友傾完計之後,我決定要跳出自己嘅舒適圈,唔再做「淆底獸」.解鎖咗手機嘅密碼鎖,㩒入咗一個程式,發送咗「你好」兩個字.我一直凝視住手機有冇彈出訊息,過咗幾分鐘,佢答咗我「妳好啊」.我欣喜若狂,心諗:今次真係行運啦!傾計傾咗大概十幾分鐘,我喺對話之中揣摩到佢嘅悲觀性格,仲知道原來佢患有解離症,啲人都以歧視嘅目光去睇佢,冇人願意同佢做朋友.佢話自己成日都聽到一把聲,叫佢唔好再害人.
願傾盡所有,化身一柔月,伴隨你左右.我覺得精神病係病,患有呢類型病嘅人已經夠辛苦,唔應該二度傷害.我循序漸進咁走入佢嘅生活當中,喺佢覺得難受嘅時候安慰佢,喺佢控制唔到自己情緒嘅時候開導佢,喺佢想要自殺嘅時候比一個擁抱佢.一齊共同進退,逆境中自強不息.
於是就係咁,山上一個女子,搵到自己嘅真命天子,得到永恆不變嘅幸福.世界真係好細,完全冇估到自己會係喺成長嘅地區遇見佢.
我同佢十指緊扣,飽覽著香港島西邊嘅海景,認定係佢了.


text:
超市賣開嘅 margarine 通常都係軟身,用嚟搽麵包嗰一款,唔可以用嚟整烘焙食品,但我又一直唔見有硬 margarine 賣,因為始終有啲西點製法係唔可以用液體油代替,例如牛油霜;另外試過用固體菜油整批底又唔多掂,雖然可以成形,但個 texture 真係太鬆脆,一脫模就散,所以我一直都好想知道究竟有無硬 margarine 賣.
最近終於俾我見到有硬嘅 margarine 賣 (或者可能
已經賣咗好耐,係我後知後覺),而且又唔貴,
只係賣 $10 / 250g,見到即刻買嚟試吓!
但係買之前我都有睇過成份,對我嚟講,最緊要就係唔好
有啲 “扮” 牛油嘅材料,喺搽麵包嘅軟 margarine 度
就一定搵到,嗰種味道攪到仲難頂過真牛油!!
農曆新年時就用嚟整檸檬醬
pound cake 帶去老表家拜年,
個牛油霜都做得唔錯,同真牛油都無乜分別,但居
然表嫂話食到奶味!?!?連我咁驚奶製品
臊味,對佢咁敏感都食唔到喎!!
整咗檸檬醬就好自然會諗起整 scone,今日就用嚟整抹茶
scone,效果都唔錯呀,今日天氣都比較熱,用手指
捽粉粒時都唔會溶,搵次再試埋整批底先!
參考食譜:
檸檬醬罌粟籽蛋糕
小紅莓英式烤餅


text:
中共要控制香港,始終要靠港人治港同埋宣傳一國兩制,即使幾想消滅香港民族同打擊已經發展有成嘅黃色經濟圈,都仍然係要靠返香港商家同明星去唱好香港,可見人類嘅真正資本唔係物質同權利,而係感染力同號召力,而中共因為道德敗壞,再不擇手段都只可以用污糟錢去收買人心.抗爭暫緩,反省自己會唔會太輕敵係好事,但更重要嘅係繼續收集訊息,繼續思考香港民族目前嘅處境.
大聯盟召集人之所以係董建華同梁振英,原因在於佢地係中共最信得過嘅棋子,就算喺香港人心目中幾咁惡名昭彰,都不得不用.再睇埋大聯盟其他共同發起人,政界學界代表都係啲臭朵人士,無法取信於民,例如曾鈺成,梁錦松,袁國強等人,佢地同中共有密切關係都已經係公開嘅秘密.而商家代表加入呢種性質嘅組織就係政治投保,一如以往,因為目前香港仍然未脫離中共魔爪,而香港民族勢力未成,概念股未砌好.故此,表面上中共係好有影響力,但實際上大聯盟亦透露咗中共嘅外強中乾,因為佢地喺香港佈局幾十年,喺每一輩人每一界別都試過插旗,但由於插旗嘅方法不外乎恐嚇勒索同用錢引誘,到頭來竟然都係動搖唔到啲既有能力靠自己闖出一片天,又有清晰是非觀念嘅香港人.
長遠去睇,經濟永遠係自然發展,但因為世人皆短視,往往會因為十年廿年嘅榮景或衰退而忽略不變嘅規律.香港嘅繁榮穩定,由一開始就係受益於英治歷史,而中共之所以覬覦香港,志在必得,就係因為匪徒無法白手興家,只有靠搶劫至可以維生.中共獲得香港主權之後,如同寄生蟲一樣蠶食香港健壯之驅,導致香港體質變差之後,又衝返出黎話要振興經濟,言語同行為完全係自相矛盾.香港係因為香港人努力而繁榮,而人之所以願意努力係因為相信努力就會有回報,但喺中共統治之下,香港人已經失去信心,因而逐漸發現只有正本清源至有望再次繁榮,如此思想進步正係抗爭嘅動力.香港民族對經濟嘅認知緊貼由英美所鞏固嘅世界秩序,就係相信商業嘅基礎係信任,但中共同華夏食人族對經濟嘅認知則係極為落後,只係識得掠奪他人努力成果.
前現代人要統治現代人,靠嘅係為現代人提供利益,但因為搶劫所得嘅利益無法同努力產出嘅利益有同樣效率,喺耗盡所有可能之後,佢地就會山窮水盡.中共對管轄區內嘅掠奪,可以體現為對遊牧民則破壞草原,對無產者則血汗壓榨(唔少得對反抗者則器官活摘),但呢啲生財之道,總會遇到天然資源受創,勞動人口減少嘅發展樽頸,最後,以掠奪為本嘅所謂富有中國特色嘅經濟模式就會無以為繼,急速萎縮.目前嘅中共,已經落入經濟萎縮之困境(幾個禮拜之前又以香港金管局之名借咗一百億美金畀中銀),就算點樣融資,點樣振興,都唔會有復活嘅可能,因為不論係對香港定世界上其他國家而言,佢地嘅可信度都已經跌破新低.成功自古至今都唔係從天而降,但華夏食人族又好,中共又好,佢地眼中都只睇到成功者本人或後代嘅物質財富,而唔會去諗點樣成為第一代成功者,繼而惠及後代.此之所以,香港人可以蛻變成香港民族,而食人族則只可以一直食子充飢.
概而言之,香港商家加入係政治投保,政界學界有代表則係中共動員,如此組織往往係cap完水就會解散,下場將會如同香港團結基金,虎頭蛇尾.中共選擇喺呢個時機組織呢個大聯盟,相信係志在喺正式開戰之前再吸納一筆錢,而親共人士焗住傾巢而出,就係因為香港民族概念股未成氣候.香港商家嘅錢目前白白流走,已經係事實,而要留住香港商家,靠嘅就係精進自身,團結香港民族.試想像,如果黃色經濟圈有大商家支持,如果香港獨立思想有大商家推動,支爆就會加速,香港就會有生機,雙方勢力絕對係此消彼長.商人知道奇貨永遠可居,但創造奇貨需要創意同努力,而呢兩樣嘢香港民族一直都唔缺——只要吸引到商人歸隊,真正愛國,香港民族就可以集資建國,改寫歷史.


text:
• 「心界」| Soundtrack
* * *
新界對於陳之一嚟講就好似磁石咁,絶對冇法抗拒,但佢又冇法向其他人解釋呢種力量嘅所在.儘管呢個問題佢都諗咗好耐,只能得出唯一但仍然模糊嘅結論:「内部光輝」.
離開聯和墟後,佢就一直往粉嶺東邊麻笏河行過去.經過安全街嘅時候,佢出於好奇心,不自覺停下腳步,睇睇一架好大好長嘅貨車,向某間公司嘅入口慢慢倒車入去,而為咗幫助司機順利倒車,司機嘅友人用一條鐵通用力敲打路旁嘅欄杆,透過打擊嘅節奏,聲音傳達相當有用嘅信息俾司機,令佢能夠順利泊好貨車.不過,呢種洪亮嘅金屬撞擊嘈音,就一直停留喺陳之一嘅雙耳中,嗡嗡作響.
好可惜,麻笏河早被香港嘅城市規劃師「規劃」了,牢牢困於大量石屎之中,樣貌同明渠差唔多,同樣係雨後會流動著混濁嘅污水,已經喪失河流應有嘅活力同埋自發性.為此,外國人低聲毒罵上古治水嘅大禹,因爲由大禹開始,華夏文明就特別重視治水嘅技巧,去到二十世紀下半葉,隨著現代科技嘅昌明,「蕞爾小島」之居民對於淹沒嘅憂慮得到充分嘅表現.想必過去香港人係飽受水浸帶嚟痛苦,因此而家嘅防洪熱情,真係做得太過火,所謂嘅建設,其實正正糟蹋,蹂躪緊大自然啦!不過,諗到呢度一點,陳之一見到兩隻小白鷺,非常悠閑咁飛過嚟,其後喺有垃圾但冇青草嘅假「河畔」上,充滿氣質又優雅地尋覓食物.
麻笏河另一邊係粉嶺,過河後就踏入龍躍頭一帶,市區由此驟然退去,跟住可以察覺到新界原有嘅田園風情.喺崇謙堂附近,外國男人不慌不忙咁行過一大笪荒廢嘅土地,因為早就冇人耕種,所以已經被各種雜草徹底侵佔,包括假向日葵,黃色野菊,同埋馨氣撲鼻嘅薑花.另外偶爾又可以見到一簇一簇生長出嚟但一啲都唔搶眼嘅矮細野草,譬如狸尾豆,黃毛苦草,梵天花同埋史氏千里光等等.呢一片雜草王國對途人展現出,自然界連最微不足道嘅地方都有充裕嚟創造力:縱然其外貌顯得十分混亂,表面上缺乏秩序,但其中仍然存著一種强烈嘅美感,令到陳之一暫時忘記鄰近市鎮入面嘅高樓大廈,同時忍唔住思考一下,點解人爲嘅紊亂難以保存嗰種内在美?注意到四月份薄弱嘅陽光投射到植物嘅葉面上時,陳之一特別欣賞嗰類彌漫活力嗰嬌嫩光芒.
到達麻笏圍鄉村,佢又一次中途停低,目的係睇吓十八世紀興建嘅門樓同埋門楣上嘅紅砂岩石匾.呢嚿石額刻有「欝葱」二字,照指示牌為遊客提供嘅簡略解釋,「欝(同『鬱』)葱」即係寓意草木茂盛之地.陳之一特別鍾意呢塊紅砂岩嘅顔色,唔係紅色,又唔算係淺啡色,而係一種落日般嘅橙黃色,呢隻顔色將石頭嘅光輝同光亮擁有嘅石質融爲一體,效果真係非常之優美,溫柔.
其後,陳之一就繼續前往老圍(「門高迎紫氣,圍老得淳風」)隔離嘅龍躍頭天后宮,接近廟宇嗰一刻,就聽到近處有人攞著掃把,好從容咁掃地嘅聲音:一次又一次喺鋪滿瀝青嘅前院上面掃過去,就好似南丫島東澳灣嘅海浪,不停向平滑嘅沙灘上拍打過嚟,沙沙作響,產生一種類似催眠曲嘅效果,好容易讓人掃回一啲童年時代嘅回憶.到埗寺廟嘅時候,佢就發現掃地嘅係一個年輕女人,而其揮舞嘅大掃把同人差唔多一樣高!同女清潔工人寒暄幾句之後,陳之一就心懷期望邁過天后宮嘅門檻.
此刻,廟門内嗰種獨特嘅寧靜係可以觸摸得到嘅,依外國人睇,呢一種充滿和諧嘅謐靜唔單止係所謂聲學上嘅現象,而更加係可以用肉體感覺到嘅一種感受.因此,雖然前院掃地刷刷嘅摩擦聲一路尾隨進入廟中,但係呢類輕微嘅嘈音根本無法破壞廟内嘅强烈謐靜.呢間廟宇屋頂設有天井,所以裏面嘅光缐都比較明亮.不過當陳之一行到廟堂深處嘅時候,亮度就變得較為幽暗,令到祭壇上紅色電燈泡發射出嘅光芒就更加耀眼.燈泡側邊擺放著幾個豐滿甜橙作為祭品,佢哋就好似落山嘅太陽咁略略發出幾綫暗光.陳之一抬頭望望嗰一刻,就見到上面掛著一個個螺旋式向下垂嘅塔型盤香,好像一排排由煙霧鑄成嘅無聲鬼鐘般,若隱若現,在濃厚煙霧之間,半透明咁左右搖曳.
不過,今次吸引陳之一目光嘅唔係天后元君,而係左邊嘅嗰幅青磚墻.佢讀書時得知,香港常見嘅青磚頭係同稻田有奇妙關連:厡來稻田中慢慢淤積嘅青色黏土,就係製造青磚嘅基本原料,用呢種咁有生命力嘅泥土嚟興建寺廟,寓所等建築物,真係係一種順天而行嘅行為﹗另外,因爲呢間廟宇左側屋頂鑿有天井,所以天晴有陽光嘅時間,廟内呢一幅青磚墻就間唔中被太陽曬到.奇怪嘅係,廟内真係有一種植物能夠喺青磚墻上繁盛咁生長出嚟,品種好似屬於蕨類,而且生長得尤其茂盛,彷如過去稻田肥沃嘅淤泥,到而家都仲保留本有嘅養份,完全概括「欝葱」嘅意義.除咗陳之一外,佢就係天后宮中唯一賦有活力嘅生物.呢一個事實令到當時沉醉於遐想嘅葉公,面容上露出一絲笑意.
挨晚行返麻笏河嗰一刻,外國人路過一座供奉土地公嘅神壇,座神壇恰好都係用磚頭砌成嘅,後面又種植唔少樹木,話唔定係麻笏圍過去擁有一片風水林嘅殘跡.雖然外貌極爲樸素,但係祭壇上面擺放著一個做得零舍精緻嘅土地公雕塑.經過歲月嘅流逝,土地公身穿嘅紅色長袍已經褪色,但頂帽條邊就保存部分原有嘅天藍色,不過土地公面上嘅臉色一啲都冇變,表情非常之安詳,凡人都會覺得土地公相當平易近人.
太陽經已落山,樹林隨之不斷傳嚟幽幽嘅蜥蟀鳴叫聲,同陳之一略微憂傷嘅心情完全相符,而西邊嘅晚霞將祭壇中每一塊磚頭隱藏嘅火焰都充分釋放出嚟,致使陳之一眼前都係一片濃艷嘅粉紅色,亮刺刺嘅光令到男人根本睜不開雙眼.
* * *
阿綠順利去到大埔嘉福裱畫公司,喺出面嘅櫃檯前等老細匡囗全由後面嘅工作間行出嚟.櫃枱非常配合周圍環境嘅裝修,又現代又開揚,照明亦非常光亮,將雪白墻上嘅幾幅畫照得特別耀眼.阿綠不能不注意到匡老闆使用嘅畫框都係超級豪華,但係被鑲嵌嘅「藝術品」就極度平庸.當佢諗到呢一點之際,左邊嘅側門突然打開,隨後匡囗全同綠頭髮嘅發暗家一面揮手,一面打招呼.阿綠即刻尾隨老細進入後邊嘅工作間,一步入工作間,光缐即刻暗淡下去,整體氣氛亦好似由當代回到過去,工作間嘅環境又亂又雜又殘舊,空氣裏面充滿著膠水同木屑嘅氣味,令到阿綠霎時無法適應.
行到一大張工作枱前,匡老闆就順手撳埋開關,頭上嘅大燈就立刻投下光缐,將枱面嘅物件照亮:左邊放著原有嘅舊畫框,顯得零舍赤裸,一絲不掛咁;而右邊脫框嘅自畫像背面,一眼望落去就好唔舒服.畫背面貼有一大塊經已發黃嘅報紙,上面貼滿膠紙,貼得非常之實,而報紙中間擳出嚟嘅部分十分凸出,紙下面好似收藏咗啲嘢,好明顯有人曾經將一樣嘢蓄意插入去.
去到呢個時候,匡老闆就向阿綠解釋佢工作上嘅困難:「你睇,呢邊嘅廢紙已經同你幅畫融成一體,如果用刀鎅開,就有可能會破壞幅畫.不過,假如唔鎅開,幅畫將來就容易變形.你考慮一下啦?」
面對兩難,阿綠真係猶豫不決,佢冇法即刻回答匡師傅.佢諗下唸下,呆呆咁望住嗰塊倒轉嘅舊報紙,莫名其妙咁發白日夢.
突然間,女人大聲講出一聲「甴甴!」.
「咩話,你?」嘉福裱畫公司嘅老細唔知點反應,只能擘大個口.
「呢度呀!你睇吓先,老闆!」阿綠向報紙上指一指,喺兩行黑麻麻嘅字體之間,果真有人用鉛筆寫低兩個暗淡嘅“甴”字,如果唔留心睇,都冇法睇出嚟.等匡老細望到之後,阿綠就向佢進一步解釋:「呢啲字係我阿媽親手寫嘅!我細細個唔知點解成日會將“曱甴”講成“甴甴”,屋企人於是照樣叫我做“甴甴”,不過外人唔會咁樣叫我.另外,為咗鼓勵我認字讀書,我媽咪鍾意由報紙,雜誌撕下一啲文章,叫我用紅筆喺自己學識嘅字上畫個圈,佢就會用鉛筆寫低一啲笑話.佢想透過呢種方法增加我讀書嘅樂趣.我阿媽咁樣做一定有目的:報紙下面一定收埋咗佢想留俾我嘅嘢.匡師傅,你一定要鎅開呢幅畫上面嘅報紙.」
聽到阿綠咁堅定嘅語氣,匡囗全便去攞一把特用嘅刀,刀刃又細長又尖銳, 同醫生使用嘅解剖刀十分相似.匡老闆警告阿綠要企後啲,俾多啲空間佢執行重要任務.於是,佢極爲小心咁開始喺隆起嘅地方下刀.喺成個過程當中,阿綠都好心急,一直忍住啖氣.雖然呢次「手術」並未涉及到任何人體部位,但係阿綠個心為早就離世嘅母親,悄悄一滴一滴咁流緊鮮血.媽!
鎅好之後,匡老闆盯住阿綠幾秒鐘,就用兩隻手指慢慢捏出入面嘅藏物.又係一堆紙!不過,呢次嘅紙係平滑嘅,上面亦都印有一啲彩色圖片.匡師傅頗爲隆重咁將呢堆紙遞俾甚為緊張嘅阿綠,匡師傅好似懷有期望咁,好想睇一睇佢點將第二個謎團解開.
接到手上嗰一刻,阿綠心裏隱隱產生幻覺,感覺自己嘅一生轉瞬間停止,然後就置身於一段冇時間嘅時間當中,知覺就全部集中喺手指同光滑紙張之間嘅接觸感.對於母親留俾佢嘅遺物,佢好懷疑自己有冇足夠嘅心理準備去面對?經過一番猶疑之後,佢就手喐人唔喐咁將外層嗰堆紙慢慢拆開.居然係一個小包裹,而小包裹係由一條綠色嘅絲帶捆埋一齊,個纈打得特別實.初睄一眼,阿綠就留意到最上面係一信封,信封上面寫著「水黽公主收」五個字,下面放著兩本筆記簿,大小唔同,厚薄又有唔同.阿綠就試圖解開個纈,但係打得太死,加上佢心情太過緊張,解極都解唔開.匡師傅見狀就十分靈巧咁用手上把刀將絲帶割斷,絲帶隨即跌在工作枱上面.喺呢種毫無時間嘅時間下,阿綠以慢鏡頭嘅速度將手上嘅物品擺放枱側邊,然後再伸手拿起信封.好奇怪,信封冇被封死,信封頭只不過被攝入信封内,唔使一秒鐘,就可以將信封裏面嘅嘢抽出嚟.
去到呢個時刻,阿綠面前出現咗一張黑白相,相入面嘅人就係年輕時代嘅母親葛艷芊,隔離又有一個後生男人,用右手親暱咁搭喺母親嘅膊頭上面,兩人嘅表情睇嚟係非常和諧,自在.阿綠深深咁倒吸一啖氣.好明顯,嗰個男人並唔係自己嘅爸爸.此時,匡囗全注意到阿綠對手開始發抖,與此同時,臉色亦變得蒼白.因此,老闆忽然用一種果斷嘅語氣,勸阿綠唔好喺度再睇私人嘢,勸佢返自己屋企,心情冷靜啲先至繼續睇.阿綠彷如一個聽話嘅細路女,即刻將張相,封信同埋其他嘢執好,在思維混亂嘅情況下離開嘉福裱畫公司.


text:
Take in consideration that you could need the FULL WidgetKit version.
新春郊遊記 oo 再嚟田園摘菜樂
由年三十晚開始就忙足三日,原本今日都繼續要去奶奶屋企食晚,不過小小豬唔知係邊度睇到話年初三係赤口,唔可以去拜年,所以強烈要求唔好去,話會有唔開心事發生哦(其實....點解新年假期仲忙過平時,不過唔緊要啦,同親友拜年都係一件開心事嚟嘛!).
一向愛豬號Daddy就緊係聽個寶貝仔話(小小豬講一句好過我講十句...唉),所以就三口子搵節目去玩啦.就係咁我地就嚟個新春郊遊記,再嚟田園摘菜樂啦~
其實我地都冇特定諗去邊,上次我地嚟摘蔬菜又玩得好開心(按此重溫),加上我又真係好想摘士多啤梨,所以就去返上次個目的地啦!
當然亦都因為泊車勁方便,我地可以係雲泉仙館免費泊車,之後就去玩啦,真係方便又慳錢呀....哈哈哈~
泊好車後我地就行左一個圈,就到小小豬期待嘅重點活動,就係去摘菜啦!
其實雲泉仙館後面都有兩個農莊,原來都想去另一個農莊先,不過小小豬實在太掛住上次粒大椰菜,所以就提意先去摘菜,然後再去另一農莊摘士多啤梨,有得玩我當然係絕對支持佢嘅決定啦~
一嚟到就見到有好多小朋友係度掘蕃薯,小小豬當然唔執輸又掘埋一份.不過唔知係咪已經俾其他人掘埋,小小豬掘極都掘唔到,佢又唔肯要唔係佢掘出嚟嘅成品,所以最後就變左佢係度玩泥沙....哈哈哈~
嚟到大椰菜田,小小豬好努力咁搵啲大大粒嘅椰菜~
睇中目標就出力拔~
最後摘到一粒細椰菜,睇個傻仔樣就知佢唔多滿意啦~
之後就轉拔蘿蔔,今次嚟啲蘿蔔都減左價,由上次$30一條,到今次$20一斤~
我都未睇得切,小小豬二話不說就拔左一條啦~
之後又話要再拔,好啦....減左價就拔多一條啦~
但點解仍然係細細條呀~
原本我都想摘新鮮紅菜頭,不過見其他遊人摘左都係好細粒,而且仲要$20一粒,好似唔多抵,所以我都係放棄念頭了.
摘完蔬菜我地就行轉戰另一農莊,我要去摘大大粒嘅士多啤梨呀!


text:
**2022年6月13日Celsius 暫停了提款,交易及轉賬,直至另行通告,使用前請注意風險**
之前港究專員為咗大家介紹咗透過幣安寶收息,唔知大家試過未呢.今日港究專員會為大家介紹一個新嘅加密貨幣收息平台,更高息率同更加彈性,俾大家提供多一個選擇.
未睇過幣安寶或者想了解其他加密貨幣交易所?歡迎睇睇我哋以下文章.
(Bitcoin都可以收息?)最大交易所幣安Binance註冊教學及旗下收息平台幣安寶介紹
文章目錄
Celsius Network 係咩嚟?
Celsius Network 係一個加密貨幣嘅收息及放貸平台 (都可以借錢,不過港究專員無試過,就唔為大家介紹啦),無論你存入幾多加密貨幣,都可以每個禮拜一收到高達10% p.a左右嘅回報,勝在夠穩定.詳細息率可以睇下官方地址
舉個例,如果你入USD5,000 (等值HKD 39,000) 由第一個禮拜開始就可以每星期賺USD14.42 (等值HKD 112.5),就算少少地入USD1,000 (等值HKD7,800) 都可以每星期袋USD2.31 (等值HKD18).而利息仲會直接撥入本金愈滾愈大,每個禮拜收到嘅錢都會愈嚟愈多,達到複利嘅效果.
睇息率表可以見到,Celsius嘅息率係分為CEL Reward rate同In-kind Reward rate嘅,In-kind Reward rate顧名思義,每個星期發放返同幣種嘅利息畀你,例如你擺USDC,就畀返對應嘅USDC作為利息畀你.而CEL Reward rate呢,就係每星期平台發放等價嘅平台幣CEL俾你,而如果使用CEL Reward rate,個息率一般嚟講會高小小嘅,但要留意返,CEL唔係穩定幣,波動都十分大.簡單嚟講,如果你相信Celsius嘅未來,可以穩定幣價甚至升值嘅話,就建議你揀返CEL Reward rate.反之,想要穩穩定定咁收返同幣種嘅利息,就揀返In-kind Reward rate啦!
收集Cel token仲可以Celsius Loyalty Program,根據不同等級享受更高利率,詳情請參閱官網介紹
如果想要買賣CEL,目前上嘅交易所唔算多,可能係Celsuis擔心上太多交易所會導致CEL價格大幅波動嘅緣故.港究專員呢度推薦大家使用Liquid,Liquid係一間日資交易所,所有財產透過冷錢包儲存,同時係日本第一間拎到交易加密貨幣牌照嘅交易所.財產十分安全之餘,仲係一間頗為創新嘅交易所.日後港究專員都會寫專文為大家介紹,目前各位可以自行註冊先,要留意嘅係,Liquid嘅KYC審核時間比較長,請耐心等候.
Update! FTX目前已上線CEL現貨交易,以後同樣可考慮使用FTX買賣CEL!
Celsius現時 (2020年12月) 共有24萬會員,平台正管理近USD33億嘅資產.並榮獲《福布斯》評為2018年十大加密貨幣新創公司之一.而佢可以喺兩年間冒起得咁快係因為佢有以下優點:
1.) 無入場門檻,入得多錢嘅賺架車,入少錢一樣可以搵餐晏
2.) 七日派一次息,唔似其他收息平台要鎖倉,保持資金嘅流動性
3.) 支援穩定幣,唔會因為幣市升跌影響收息
4.) 將平台八成利潤當成利息派畀存款者
如果你好睇好BTC或者ETH,甚至其他加密貨幣.Celsius都可以幫到你穩賺物價浮動之餘又可以收息.甚至可以每月存入BTC自製月供比特幣計劃,兼收埋息.但由於風險較大,需要對比特幣有足夠信仰.港究專員建議新手讀者都係買穩定幣收息,佢哋多數係同美金1:1 掛鈎,價格好少有大於0.03嘅上落,而如果你係想瞓喺度,訓得安安樂樂又穩定地有錢賺,港究專員就非常建議你哋跟住以下步驟開返個戶口,賺返啲被動收入,而一般人多數都會經Crypto.com買穩定幣再匯返去Celsius,可以避咗外幣交易嘅手續費 (當然如果你怕煩多過怕收錢一樣可以直接喺Celsius買) 用港究專員嘅專屬link註冊,完成任務後仲會送你等值USD20嘅Bitcoin添!
Celsius 開戶步驟
Step 1:
先去App Store下載Celsius Network嘅App然後再返嚟呢篇文,撳下面呢條link先至會收到迎新優惠架!
Step 2:
跟住手機要填寫自己嘅真實姓名 (之後要upload身份證開啟收息功能),只要經我哋條link,Referral Code嗰欄就會變綠色,先可以攞到USD20 BTC嘅Bonus
Step 3:
之後佢會要求你入一個六位數嘅Pin,呢個Pin好重要,往後嘅登入/交易甚至提現都需要用到呢六位嘅Pin,所以一定要記得.
咁畫面就會顯示你成功登記咗啦,但咁樣只係完成左第一部份咋.
Celsius 入金教學
咁擁有咗一個Celsius嘅戶口之後,首先要做咗KYC身份驗證先可以開始收息,咁跟住買幣呢就要有一個買穩定幣比較平同方便嘅戶口 — CRO卡,而申請CRO卡嘅相關教學就要睇我哋另一篇文,但要注意,CRO卡係Crypto.com交易所旗下嘅簽賬卡,都可以單獨開交易賬戶,唔係一定需要開卡.同埋,文中所講嘅CRO幣唔係同美金掛鈎嘅穩定幣嘅一種.
使用Binance交易所都係一個幾方便嘅入金方式,手續費同Crypto.com差唔太多,有興趣可以參考下我哋嘅教學文章.
迎新任務&出金
咁學識咗點買幣之後呢港究專員就建議大家得閒就入返Celsius睇邊隻幣嘅回報有幾多,而大多數美金穩定幣嘅現時 (2020-10月)回報為11.55%,而Celsius支援嘅美金穩定幣嚟講USDC係流通性最廣泛嘅,要完成迎新任務個USD20 BTC呢,我哋需要存入等值USD200嘅加密貨幣並擺返30日,呢度港究專員建議大家先喺CRO卡買完USD220* 或以上嘅USDC,再喺Celsius Network綁定CRO卡 USDC嘅錢包後,去CRO卡對應返Celsius USDC Wallet嘅地址射過去.有一點要注意返嘅係,每一隻幣喺每一個平台同戶口都有屬於自己嘅地址,如果你攞咗迎新個USD20嘅Bitcoin想出金,最快嘅方法就係喺Celsius個BTC Wallet 射去你CRO嘅 BTC Wallet再賣,而Celsius嘅提幣費用同FTX一樣,都係全免!唔晒担心收咗息反而貢獻畀手續費.當然啦,你都可以喺CRO卡將BTC轉返做USDC再射返去Celsius收息,免卻咗Bitcoin升跌嘅風險,最最重要係要睇清楚幣種,以及戶口地址,唔係嘅話啲Bitcoin就會因為傳錯地址而煙消雲散.
*點解係USD220以上?
雖然美金穩定幣上落多數細於USD0.03,但迎新要求要擺USD200夠30日先攞到USD20嘅Bitcoin,是但一日因為佢跌左0.01 就要等多30日咁幾唔抵,所以預鬆少少buffer穩陣啲.當然如果你唔淨係打算賺迎新,而係想一大手入貨收貴息又或者本身有其他買幣平台好似Binance / FTX 咁就唔洗理我啦.
進階玩法
呢度再為大家提供三個進階玩法,由於篇幅有限,並且容易混淆到新手讀者.港究專員喺度簡單提供下思路,有興趣嘅讀者可以自行嘗試.當然,如果有咩唔明,或者有咩其他新玩法.隨時可以加入我哋港究Telegram討論區,參與我哋嘅討論!
進階玩法1:喺Binance透過轉數快買USDT,再透過TRC20用1USDT費用提幣去FTX(可以直接Binance射去Celsius,不過需要收取20USDT嘅提幣費用)喺FTX將USDT轉成USDC (亦都可以唔轉,Celsius都可以透過USDT收息.但由於USDT無經過Audit,USDC相對會更為安全),再透過FTX提幣免費(目前需要抵押150FTT先做到啦..)嘅優勢,射去Celsius USDC Wallet (記得要用ERC20呀).呢一個玩法比起用Crypto.com購買會平啲,但會麻煩小小.
因唔少讀者有疑惑,簡單講解下,ERC20係我哋常用嘅ETH網絡,因為太多人用,導致個提幣Gas費用昂貴,所以港究專員建議用TRC20呢個少人用並免Gas費嘅網絡轉出USDT到FTX,再透過FTX呢個連ERC20提幣都免費(目前需要抵押150FTT先做到啦..)嘅交易所,從而慳到呢筆手續費用.如果對提幣流程不太熟悉,各位可以參考下本站Binance教學文章,其中有一Part就係做緊呢個動作.
進階玩法2:喺Wirex透過信用卡買XLM/XRP,再射去FTX,喺FTX將XLM/XRP轉成USDC,再透過FTX提幣免費(目前需要抵押150FTT先做到啦..)嘅優勢,射去Celsius USDC Wallet.呢一個玩法比玩法1快好多,而且可以用到信用卡.但XRP並唔係一個穩定幣,可能會有幣價波動嘅風險.
進階玩法3:喺TrustToken購買THKD,並射去Celsius THKD Wallet.呢一個玩法應該係對於香港讀者嚟講最平最抵嘅方法,因為唔駛承受任何匯率費用同Gas fee.但由於TrustToken需要做KYC,而且只支持電匯,最小存款額仲要HKD10,000,THKD亦係一個比較冷門嘅穩定幣,出金都需要透過TrustToken出,有銀行查洗黑錢嘅風險,相對嚟講都十分麻煩.呢度唔太推介俾大家.如果想要嘗試,推介使用虛擬銀行,就算畀銀行Block咗,都不致影響日常生活,無咁傷嘛.有興趣可以睇下我哋介紹文開返個啦!w
Celsius 嘅安全性
Celsius 承諾會以自己資金去覆蓋受到駭客引致嘅損失,而佢哋亦選擇用BitGo嘅冷錢包技術,喺離線嘅情況下維持銀行級別嘅保安程度託管自己部份資產,而同時佢哋亦受到BitGo一億美元嘅保單保障.如果你真係想用Celsius賺返啲被動收入,有關冷熱錢包保安技術你都有責任了解清楚.而且如果有大額資金,買返個冷錢包都十分重要.詳情可以睇:
睇咗咁多嘢,仲唔快啲註冊返個戶口賺返啲被動收入順便攞埋迎新USD20!?
除咗迎新獎賞之外,Celsius不定時仲會有其他Promotion code,港究專員靠Promotion code都不知不覺食咗Around USD100,十分吸引呀,因為Promotion code Update十分快,而且隨時會失效,想要知最Update嘅Promotion code,歡迎加入我哋港究Telegram討論區,參與我哋嘅討論!
FAQs
Celsius Network可唔可靠?
Celsius Network選擇用BitGo嘅冷錢包技術,喺離線嘅情況下維持銀行級別嘅保安程度託管自己部份資產,而同時佢哋亦受到BitGo一億美元嘅保單保障.目前已經 (2020年12月) 有24萬會員,平台正管理近USD33億嘅資產,相信都十分值得信賴.
Celsius Network幾時派一次息?
Celsius Network會喺每個星期一派息,原因係老闆知道普通打工仔最憎星期一,想畀佢哋每個星期一朝早可以得到小小收息嘅快樂.
Celsius Network支援邊種制式地址轉入轉出?
目前只支援ERC20轉入轉出,尚未支援TRC20以及其他制式,推薦使用FTX入賬,就算係ERC20同樣可以免除提幣費用.
Celsius Network提幣要唔要錢?
Celsius Network提幣無需費用,不過碰到ERC20高峰期,提幣時間可能相對較慢.
Celsius Network嘅Cel幣點樣買賣?
目前主流有三種方法,第一種使用App直接信用卡購買,不過手續費就比較貴;第二種使用Liquid交易所,佢係一間日本嘅交易所,財產全部使用冷錢包擺放,值得放心,宜家港究專員比較推薦使用呢個方法,可喺文章上半段自行註冊.不過需要通過KYC先可進行交易,(Update)FTX都可以交易CEL啦!;而第三種就係使用Uniswap呢類嘅去中心化交易所,唔使做KYC,但交易過程可能要畀Gas fee以及無得用傳統嘅掛單模式購買,比較適合老手使用.
想靠加密貨幣搵額外收入可以去睇吓港究專員嘅各樣推介:
(一路上網一路賺錢系列)CryptoTab – 專掘加密貨幣嘅Browser
(網絡安全必備)想唔洗VPN都可以有加密鏈接仲可以搵下錢? Brave Browser啱曬你心意
正所謂「別將雞蛋全放在同一個籃子」,想試吓其他加密貨幣收息平台? 歡迎試用
(無需任何鎖倉!)穩定幣收息高達12.7%年化率,加密貨幣收息平台YouHodler教學
想了解其他加密貨幣交易所?歡迎睇睇我哋以下文章.
(Bitcoin都可以收息?)最大交易所幣安Binance註冊教學及旗下收息平台幣安寶介紹
之前我哋港究專員都介紹咗加密貨幣簽賬卡Wirex卡以及CRO卡,歡迎收睇.
注意:加密貨幣價格有時會大幅波動,價格可升可跌,投資涉及風險,更可變得毫無價值.投資前應先閱讀有關產品的發售文件,財務及相關的風險聲明, 並應就本身嘅財政同需要詳細考慮投資是否切合本身特定嘅投資需要.
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments! 如果想分享 / 更快收到各種優惠著數,歡迎加入我哋港究Telegram討論區.仲有唔好漏咗Follow Kong’s Cult嘅Facebook同Instagram專頁啊,你哋嘅支持同意見絕對係我哋港究專員繼續發掘著數嘅動力,優惠受條款及細則約束.借定唔借?還得到先好借!下次見!


text:
政Whats噏:冀社會復和 管浩鳴倡案底封存
2022年09月22日 18:57
東網電視更多新聞短片
梁熙(左)同管浩鳴(右)嘅地區聯合議辦開張.(徐家浩攝)
議員梁熙與管浩鳴(管牧),兩人喺筲箕灣愛東邨嘅地區聯合辦事處今日(22日)開幕,然而誌慶活動就一反「切燒豬」嘅傳統做法,改為上樓家訪以體現「行動型」嘅社區服務.由於某受訪住戶談及青少年問題,管牧就想起唔少留有案底嘅後生仔,社會都應該畀機會佢哋重新做人,又指內地將案底封存嘅做法,值得香港借鑑.
管牧解釋,所謂案底封存,即犯案紀錄只存放於法院,只有犯罪或刑事偵緝過程中,有關機構才可查閱,除此之外係唔會睇到.變相令少不更事,或畀人誤導而犯案嘅青年人,有迷途知返嘅機會.但若果重蹈覆轍,一錯再錯的話,存放於法院嘅案底就會再呈交.管牧強調,做法並非既往不咎,之不過若有人真心悔過,就應該給予洗心革面嘅機會,而不論涉及2019年嘅社會事件,還是其他罪行,否則永遠留有烙印,等如迫佢哋埋牆角,況且後生仔即使曾經犯錯,畢竟都係港人嘅子女啊!
講返今次議辦開張,梁熙話佢同管牧已非首次合作,之前已經同對方合組唱歌嘅男團.由於管牧唱慣聖詩,所以做主音,而佢只係做下和唱,和音之類嘅擔當;而接下來嘅做地區工作,亦都係一唱一和拍住上咁話.管牧就話男團希望可以湊足12人,成員除梁熙同李鎮強外,又邀來陳學鋒,李梓敬等議員加入,佢話疫情下街坊活動唔多,冀有機會「獻醜」以為坊眾提供一啲娛樂.


text:
香港8大海南雞飯!西貢馳名海南雞油飯,最平$39一份
海南雞飯各有派別亦都各有擁躉,一份好嘅海南雞飯,由製作雞到油飯嘅過程一啲都唔簡單~今次介紹8間香港人氣嘅海南雞專門店畀大家,睇下邊間啱你食!
西貢老字號 金雞去骨海南雞專門店
位於西貢小巷入面嘅一間街坊人氣海南雞食店,招牌去骨海南雞用上湯浸熟再放入冰水,咁就做到皮脆肉嫩嘅效果,另外雞肉都已經去晒骨,食落啖啖肉啱晒懶人.雞油飯用上湯,雞油,蔥,乾蔥等製成,香氣好濃呀.
麻辣無骨海南雞飯 後生仔海南雞1998
由90後主理嘅海南雞小店,旺角店結業後唔少人都大嘆可惜,最近佢哋喺西九龍中心重開啦!選用頂級三黃雞,用溫泉模式浸熟,除咗原味仲有薑蔥,麻辣及花雕杞子口味,價錢又抵食,難怪咁受歡迎.
粉嶺平靚正泰國菜 雄泰
粉嶺聯和墟內一間人氣泰國菜,呢間嘅海南雞飯份量夠晒多,一份會有兩層雞,上面係髀位下層係胸嘅部份,男士都一定夠飽!油飯香而不膩,配埋泰式醬汁酸酸辣辣好開胃呀.
溫泉海南雞 全日雞實驗所
識食梗係食全日溫泉海南雞髀飯餐,雞皮有彈性,而且無肥膏喺夾層,肉質嫩滑得嚟有咬口.油飯選用金鳳米,有淡淡雞油香,香茅同紅蔥頭嘅味道,配埋三色醬汁食好惹味.無味精嘅湯底雞味香濃,同時有海底椰鮮甜味道,值得一試.
前五星酒店廚師主理 勇記海南雞
由前君悅酒店廚師主理嘅海南雞專門店,喺海南雞關注組受到好多網民嘅追捧,個個都大讚雞肉嫩滑賣相又靚,繼紅磡本店後幾個月前喺上環開埋分店啦!海南雞皮爽肉嫩又無骨,有淡淡滷水香氣,點埋泰式辣醬食又另一番風味.
最抵食海南雞飯 粉紅水門雞
呢間海南雞飯以抵食而聞名,一份海南雞飯只係$39就食到!唔好以為賣得平質素就唔好,選用三黃雞,將原隻雞放入加咗香茅,斑蘭葉同檸檬葉嘅湯水裏熬一個鐘,雞肉滑嫩.油飯都係用心之作,選用泰國香米,加入香料一齊炒香後再用雞湯煲,粒粒分明香料香氣突出.
泰國地道風味 水門雞飯
好有泰國地道風味嘅海南雞飯,水門雞飯皮下脂肪較少,清爽唔油膩,幾有雞味,雞皮爽口彈牙.而熱辣辣嘅油飯味道適中,粒粒分明.配飯嘅湯胡椒味強勁,刺激過癮,但可能就未必個個啱飲啦~
白雞+特色燒雞 文華雞飯(新加坡)
老闆曾經於新加坡當地開店賣雞飯,最後回流香港開店.選龍崗雞再用以斑蘭,香茅等香料熬製嘅上湯將雞浸熟.最特別係除咗白雞更設有燒雞,前者雞味濃郁,後者外皮香脆有焦香,仲可以揀雙拼㗎!
文: Yanica


text:
(癲傻255KM體驗之旅 Day 1- 青衣到天水圍(約41公里))
唔知大家跑過最長嘅距離係幾多呢?可能有啲人覺得 #全馬 已係極限,不過曾經代表香港出戰國際超級馬拉松嘅 #施Sir 響2014年就已經舉辦第一屆嘅 #癲傻180,以網上自發形式,號召香港長跑好手一齊挑戰個人最長里數,順便幫 #匡智會 籌款.日日跑步返/放工嘅施Sir,更加響當年首次挑戰180公里嘅距離!往後每年佢更加挑戰自己,逐年遞增里數,今年佢嘅目標里數已經去到 #255公里!由於疫症關係,今年由原本嘅實體跑變成線上跑,參加嘅朋友可以根據自己嘅步速同時間分段完成255公里嘅路線.Run For Good當然唔會錯過咁精采嘅活動,我哋會將路線分成五至六日,每日大約跑40至60公里,同大家沿途介紹呢條又癲又傻嘅路線!
Day 1 - 青衣到天水圍(約41公里)
路線起點響 #青衣運動場,雖然今次不限起點位置,但係我哋當然跟足全套!晨早到達青衣運動場,同癲傻Lego公仔打埋卡(每年施Sir都好有心咁製作Lego公仔比所有完成目標理想嘅朋友,小編早年曾經有參與呢個活動,所以今次特登帶埋呢隻吉祥物一齊跑足全程),跟住就正式開始呢個超長距離嘅旅程!
由青衣起步經過北橋,就去到跑友好熟悉嘅青山公路起點-荃灣西站.我相信好多跑友應該跑過呢一段海濱路,冇紅綠燈,上落差亦都唔算太大,補給亦足夠,所以好受跑友歡迎.當然一般跑友去到 #深井 就返轉頭,而癲傻路線深井只不過係一個補給站,之前同施sir跑嘅時候,佢跑咁長距離都係開緊6分鐘1K嘅速度,真係跑慢啲都冇水飲!當然今次小編就可以施施然飲下水影下相覆埋message再起步!
之後就會經過青龍頭一帶,呢度嘅海景靚到不得了!由青馬大橋一路望到機場,如果天氣好仲可以叫埋沙洲龍鼓洲海岸公園,香港三尖之一嘅青山頂亦都喺呢度慢慢出現,睇吓風景慢慢跑下去到 #屯門公路轉車站,呢度有個洗手間方便跑友解決.
跑下跑下又到 #黃金海岸,附近有好多地盤,加埋有好多大型車輛經過,沙塵滾滾都幾難頂,輕微加速快啲跑完去屯門補給好過.
(沙塵滾滾,不過花開燦爛,忍唔住拎癲傻仔出來影下相)
經過青山灣就會到達大會第二個補給站-輕鐵 #三聖 總站.呢個有便利店同麵包店,通常小編嚟到呢度都會食少少固體食物先至再起步,話晒都已經接近20公里,有啲嘢食吓好啲嘅!
(一路食包,佢一路望住我,到我分比佢又飛走左)
由青山灣到屯門市中心,如果走最短路線其實幾公里就完,不過又癲又傻嘅施sir點會咁容易俾你過關?呢條路線其中一個特點就係通常有海邊就一定會沿住海邊跑(其實冇海邊施sir都會特登跑出海邊),所以由青山灣開始就會沿海跑去 #蝴蝶灣,一路跑到去沙灘最尾嗰個位先返轉頭,再沿單車徑跑返去屯門河,之後就一直沿河跑去洪水橋.咁長距離中間大家可以選擇響 #屯門市中心公園 補給,不過今次自己跑,我就選擇快快手跑過,反正中間有好多汽水機俾大家買嘢飲.順帶一提,跑癲傻一定要確保八達通入足錢,沿途見到汽水機都可以即刻買來飲.
(屯門市公園,可略為補給,唔補就要走多幾K先有得飲)
(屯門河旁邊有啲好精緻手工製作,又係癲傻仔出場時間!)
#洪水橋 係另外一個補給點,有嘢飲有嘢食,稍事休息就再起步,開始進入 #天水圍 一帶.不過大家唔使幻想入天水圍市中心買嘢食,施sir當然唔會咁輕易放過大家,路線會由天影路一帶跑去 #濕地公園,如果大家有跑經典嘅天水圍10公里挑戰賽,呢段路應該都熟口熟面.大家記得洪水橋要買夠水,因為呢度一路都冇乜補給,最近嘅補給點都要去到朗屏,中間城十幾K 㗎!不過小編今次由於係第一日,身體未係好適應太長距離,所以牛刀小試 #41公里,順便跑去天水圍體育館沖涼換衫就完結今日嘅旅程.
(屯門河境同濕地公園河景大不同)
未完待續........


text:
前幾日收到咁嘅咨詢:「醫生,我前邊嘅牙齒牙喇比較大,想做瓷牙套套住,咁我應該揀單冠抑或係連冠咧?」深圳專業牙醫師表示,瓷牙套做單冠抑或係連冠修復係需要根據每個人嘅牙齒情況嘅,牙齒情況唔同,適合嘅修復方式都係會有所區別嘅,醫師會根據每個人牙齒嘅實際狀況制定治療方案嘅.咁係連冠抑或單冠好咧?深圳專業牙醫為您解答!
1.美觀方面:單冠會比連冠更加美觀嘅,因為通過單冠修復嘅每個牙齒之間係有縫隙嘅,假如係通過連冠修復嘅話,就冇本來屬於每個牙齒之間嘅縫隙嘅,所以美觀上嚟講單冠會更加有優勢嘅.
2.清潔方面:單冠修復嘅話係可以使用牙線,牙間刷等工具清潔牙齒之間嘅食物殘渣的,咁就可以令到瓷牙套周圍更加乾淨,盡量咁延長瓷牙套嘅壽命嘅,因為瓷牙套嘅壽命同牙齒清潔是否到位有好大關係嘅.所以 清潔方面都係單冠更加有優勢嘅.
3.修復方面:假如做咗瓷牙套嘅真牙出現問題嘅話,單冠只需將有問題嘅真牙嘅瓷牙套拆落嚟就可以嘅,而連冠就係需要將成個連冠拆落嚟嘅.所以真牙修復方面都係單冠更加有優勢嘅.
4.咀嚼方面:假如牙齒有鬆動,牙根或者牙齒短小嘅話,係比較適合通過連冠進行修復嘅,因為連冠可以承受嘅咀嚼力會比單冠要高嘅.所以咀嚼方面連冠會更加有優勢.
5.食物嵌塞方面:連冠係唔同于真牙每個之間有縫隙嘅,所以通過連冠修復嘅牙齒,係唔會有食物嵌塞嘅情況出現嘅,通過單冠修復嘅話都係會出現哩種狀況嘅.所以食物嵌塞方面連冠會更加有優勢嘅.
深圳專業牙醫表示,假如想通過瓷牙套修復嘅話,一定要到專業正規的牙科進行診斷治療,因為才更加有保障.深圳烤瓷牙優惠價799元/顆,全瓷牙優惠價1800元/顆,咨詢和預約請聯繫:+85266372630!


text:
「成功」
其實相信好多人都會察覺到,好多成功嘅人得兩個特質,一種係天才基本上無辦法去做比較,另外一種就係讀書麻麻地但係因為環境而不斷改變,不斷學習,不斷解決問題嘅人.未來嘅世界再唔係只係死背書,考試攞高分就得,好多時我哋都會話高分低能嘅原因係,嗰批讀書好叻嘅人,往往只係讀書叻,但係做人處事其實好多時係職場都表現一般.原因係所有嘢都只係按本子做事,唔識變通同解決問題.
「教育」
究竟返學係為啲乜?究竟教育係為啲乜?究竟做功課為啲乜?究竟考試為啲乜?究竟我哋想下一代做啲乜?點解而家係香港返學好似犯法咁,返學要俾警察查,讀書只可以照住本書讀,老師變成錄音機無私人空間,考試唔係用嚟評核學生能力.咁我哋下一代讀書為咗啲乜?返學應該係人生最開心最無憂嘅時候,而我哋未來需要嘅唔係填鴨式教育,而係有能力去解決社會問題嘅下一代.
「讀書」
讀書其實係為咗增進知識,希望透過知識去解決問題.我經常性問一條好簡單嘅問題就係點解我哋要讀一啲淨係讀書時期先至會讀同做嘅數學題?除咗一啲專業人士之外,其實大家學數學為咗啲乜嘢?到最後好多時都真係加減乘除就已經攪掂.但係數學嘅根本就係邏輯性思考.係希望透過數學去有系統性咁解佢問題.所以到最後只係不斷重複咁做,而唔理解點解要做.就好似機械人一樣,只係複製再複製.當然香港現時嘅教育制度就正正反映嚟個問題.


text:
洪永城在分手聲明中,刻意強調分手唔涉及第三者,不過根據可靠消指今次唐詩詠同洪永城分手,導火線係因為洪永城有第三者,而呢個第三者就係蔡思貝.在去年年頭,洪永成同蔡思貝拍《味想天開》時,出名姣同玩得的蔡思貝,主動撩向來貪玩的洪永城,雖然當時兩個分別都有另一半,不過佢哋都玩得好埋,仲約埋一齊去做運動,件事被報道出來,在有圖有真相情況下,唐詩詠仲好信得過男友.
點知今年初洪永城同蔡思貝因為要宣傳新劇,佢哋又再經常情侶檔拍住上,遇啱蔡思貝俾男友麥秋成飛甩,所以佢成日搵洪永城出來解悶慰籍,佢哋瞞住唐詩詠越行越埋,洪永城更俾人撞破深夜車住蔡思貝,而且件事有人話返俾唐詩詠知道,所以唐詩詠同洪永城當時冷戰左一段時間,唐詩詠仲飛咗去韓國散心,佢在ig發表過傷心留言,暗示不被珍惜,心情跌至谷底,更希望可以短時間上帝賜予我們短暫失憶的時間.
不過話咁快又俾洪永城氹掂,在農曆新年嗰段時間,佢哋和好一齊出席朋友團拜活動.
好唔夠兩個月成,因為拍《大帥哥》,洪永城同蔡思貝又再走埋一齊,當然食過返尋味,有同佢哋同劇嘅演員,睇唔過眼佢哋成日趁未埋位嗰陣䁥埋一二邊談心,於是向唐詩詠通風報信,叫唐詩詠睇實啲佢男友,加上四月嘅時候唐詩詠去咗北京拍《天命》外景,在當地留咗大半個月,呢段時間洪永城完全冇王管,據知喺呢段時間唐詩詠發現洪永城做咗啲,佢唔再接受到嘅事.到唐詩詠返回香港之後,決定忍痛向洪永城攤牌分手.
本刊打電話俾蔡思貝,問佢知唔知洪永城心情點?佢表示:「人哋啲嘢費事去講咁多啦人!(但係有消息話你係第三者?)係咩,咁唔係好方便答你,我食緊飯呀,我⋯⋯我⋯⋯我⋯⋯唔同你講住啦 bye bye !」口窒窒到呢!
资料来源: nextmedia
Like 玩嘢兄弟团 Facebook!带大家玩翻全马high翻天>请点我 ~❤
Like Viralcham 面子书不出门也能知天下事 > 请点我


text:
又係時候性誕夜
好快又到聖誕節,一個繼情人節後最浪漫嘅節日(雖然我唔個點解聖誕所同浪漫會扯上關係).早排同朋友出嚟打牌傾計,有個分咗手一年嘅人話一諗起聖誕要自己過,真係有啲寂寞有啲凍.
唔止佢,好多人都有咁嘅感覺.
天氣開始凍,仲要望住聖誕節條街咁多出雙入對嘅情侶拖到實一實甚至打哂茄輪,望返自己隻凍到有啲紅嘅右手,你決定搵埋幾個同自己同病相憐嘅朋友去一個可以令自己暖返小小嘅地方:夜場.又飲酒又勁歌熱舞,仲可以睇下自己有冇機會識到個,你話夜場對單身嘅男男女女嚟講幾咁重要.
如果你係男嘅我冇咩好忠告你,除咗記得用套.喺而家嘅香港,男人唯一仲有嘅優勢我諗就係冇女仔咁易「蝕底」比人,又或者係個個男人落夜場都係想有機會「蝕底」一下.有個同事講過如果將來佢有個仔,一定會叫佢努力食女,老豆貼埋錢比佢做洗費.或者佢只係講笑,但喺性方面男仔真係唔洗怕經驗豐富,你搞得多都唔會比人用好難聽嘅說話話你.
如果你係女仔,我會叫你諗清楚自己想要嘅到底係一個男朋友吖,定係純粹想聖誕平安夜嗰兩晚有人比到溫暖你.後者嘅,即管落夜場喺一眾餓鬼之中揀個啱心水嘅「速食暖蛋」;單如果你係幻想你會喺聖誕搵到真愛的話,麻煩你遠離所有酒吧街.節日氣氛,凍,渴望,幾個因素加埋足以令你做錯決定,比人氹多兩氹或者你就會做咗件恨錯難返嘅事.
冇錯,一個人過聖誕好似好慘,但咁唔代表你就要去做一個錯嘅決定,然後等一夜激情過後先嚟後悔.性可以多姿多采,但如果你追求嘅唔係單單肉體嘅溫度而係愛情嘅溫暖,不如比啲時間自己再搵下.或者聖誕嗰晚就會有一個你身邊嘅朋友話你聽,其實佢鐘意你好耐.
性誕夜無可避免會來臨,但你可以選擇唔成為其中嘅一份子.做女仔,最緊要識保護自己,唔係日後先嚟打Metoo都已經太遲啦.


text:
(PPT模板懶人包)學生必Save 5個免費PPT模版網站,瞬間拯救納悶Present!
做學生離不開要做project,整Power Point Present.有時過分簡陋嘅ppt真係好影響觀感,對於聽你Present嘅人會冇乜心機聽.要拯救又悶又簡陋嘅ppt,就要知邊到可以下載又靚,仲要有d曬排版比你嘅ppt模板!所以就要睇今次呢個免費ppt template網站下載懶人包啦!
1.Freepiker
呢個網站有啲template係需要比錢,但都有海量嘅template免費嘅!只需要係搜尋打你想要嘅style或者種類就會出相關Template,例如「minimalist」,「education」,「business」等.
2.Slides carnival
呢個網站嘅特別之處就係佢有將template分成不同顏色,如果你想搵特定顏色嘅template,呢個網就幾啱你啦!
3.ALLPPT
呢個網站嘅template都係分好多唔同categories,好多都係免費,只要見到「Free」就可以免費下載!
4.Slidesgo
呢個網站嘅template風格比較informal啲有塗鴉風格,較鮮明色彩,適合做一啲輕鬆主題嘅project.仲有呢個網站嘅特點就係同一個template會有唔同嘅配色提供比你,唔鍾意綠色可以揀藍色!
5.Slide Members
呢網站除左提供 pptx,Google Slide檔之餘,連Apple 嘅 Keynote檔都有得比你下載!網站除咗分categories之外,亦都有份顏色,畫面大小比你去搵你想要嘅template!不過呢個網站嘅template就起其他嘅冇咁靚,template都冇咁多~
*以上網站所提供嘅template全部都可以應用係Google Slide到㗎!
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
5G只係騙局?有無需要用到5G?
5G只係騙局?有無需要用到5G?
咁究竟5G係唔係一個騙局呢,對於一般人嚟講有冇需要用到手機嘅5G plan呢?咁我哋一般講5G呢其實即係代表速度快咗啦.咁好多網絡服務供應商呢都會標榜5G呢只係需要用幾多幾多秒就可以下載到一套劇集,又或者用到幾多秒呢又可以做到啲乜嘢喇.咁實際使用上5G速度究竟係有幾快?咁根據speedtest.net 2022年第一季5G速度中位數嘅統計呢,香港各家網絡服務供應商嘅表現呢,大概就係喺110M至到170M之間嘅.換言之喺速度嚟講,手機有冇需要用到110M或以上呢?咁其實呢而家呢好多應用程式,對於連線速度呢都會有一個建議值嘅,例如係睇youtube嘅4k影片呢就建議需要20M嘅速度啦.睇netflix嘅4k影片呢就係建議需要15M嘅速度.又例如zoom係建議需要2-6M嘅速度,Google meet係建議需要2.6-4M嘅速度.咁可能就會有人問,會唔會有一個應用程式係硬性規定需要100M下載速度嘅呢?咁可能呢就只有淨返技術性,或者係一啲專業用途,或者係研究用途嘅應用程式呢,需要用到100M或以上下載速度嘅.一般人嚟講呢,可能只有下載一啲大型嘅文件或者係應用程式嘅時候呢先會好容易感受到100M,50M,20M之間嘅分別,因為以一個10GB嘅檔案為例呢,用100M下載速度呢,大概就係需要15分鐘嘅時間,但係如果你只係得50M下載速度嘅話呢,就需要接近半個鐘嘅時間先至可以下載到一個10GB檔案.咁總括嚟講呢,一般人究竟有冇需要用到5G嘅速度呢?其實呢個答案真係好視乎你本身所做嘅嘢呢,有冇需要用到110M以上架下載速度如果真係有咁樣嘅需要嘅話呢,5G可能就比較適合你啦.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我嘅頻道,我哋下集再同大家分享其他資訊,拜拜!


text:
牙齒系人體上最堅硬嘅組織,佢唔似我哋身體上其他嘅組織,如果壞咗,可以自行修復.牙齒壞咗,如果唔及時将壞ge地方修補上嘅話,牙齒唔會自行愈合嘅.時間長了一定會壞到牙齒神經,一定會令你痛到訓唔着覺.
咁牙齒壞咗,點補?
傳統ge補牙方法就系將蛀嘅部分磨掉,然後再補上材料,最後進行拋光.傳統方法方便快捷,可以一次完成,但喺由於傳統補牙系喺口內一次性完成嘅,成個操作過程受到口腔唾液,以及醫生喺口腔內操作空間太細等等一D客觀嘅,並且很難避免ge因素影響,最終使得補上去牙齒壽命唔長,好可能引發脫落同埋繼發齲.而且似嗰種面積較大嘅齲壞和特殊部位嘅齲壞進行補牙也唔耐用.依家就有另外一種補牙方法--嵌體.想要將嚟唔種牙,就可以選擇嵌體補牙!
E項治療技術其實歷史都好耐,喺歐美以及日本等國家比較常見.但系喺中國因為一D具有中國特色因素ge影響,未能喺臨床上廣泛咁推廣.近些年,隨着生活水平嘅提高,以及對口腔保健意識嘅提高,嵌體漸漸喺臨床嘅治療中普遍開嚟.同時使用過嵌體嘅患者,佢哋也漸漸認識到了嵌體對牙齒硬組織嘅保留上顯現出嚟佢獨特嘅優勢.嵌體和傳統嘅補牙唔同之處系:嵌體系喺口外石膏模型上由專門嘅牙科技師制作出嚟嘅,然後再由臨床醫生將其戴入患者口內,最終粘固形成嘅
嵌體優點:
1,嵌體嘅成個嘅制作過程中完全避免了喺口腔內部操作嘅干擾因素.呢就使得嵌體嘅制作比傳統嘅補牙要更精細.技師喺制作嵌體陣,會控制佢與牙體嘅彌合程度,咁就盡可能嘅避免了牙齒喺日後嘅使用中再次出現齲壞.
2,因為佢嘅成個制作過程系喺口外完成嘅,所以佢還可以很好嘅恢復原嚟牙齒嘅外形,恢復原嚟牙齒嘅咀噍效率.而呢啲,系傳統補牙無論點樣都無法比擬嘅.
呢些嵌體,喺最終戴如患者口內陣,真系嘅非常嘅完美.喺使用上冇任何嘅影響和唔適,而且堅固耐用.做嵌體修復陣,好嘅材質也對嵌體嘅修復效果產生影響.
以上就是「珠海嵌體修复,比補牙更好嘅選擇」的具體介紹.維港口腔擁有頂級的醫師團隊和優越的治療環境,在嵌體修復領域有多年嘅經驗,至今已幫助多位港澳口腔患者重獲牙齒健康,深受港澳地區口腔患者的信賴.如有疑問還可以網絡咨詢或通過whatsapp&wechat:+853 65585927 同我們的專家進行一對一交流,同時通過網上預約掛號,可免問診金,車費報銷,享受九折優惠(特惠價除外),到院無需排隊優先就診服務.


text:
去韓國一定唔會唔記得食嘅唔少得刨冰啦!不過次次都係食士多啤梨冰﹑綠茶冰,好似有啲悶﹗PND今次就同你去食新野!
韓妝品牌Innisfree喺三清洞開嘅呢間JEJU
HOUSE除左賣Beauty Products之外,行上二三樓仲有佢地嘅GreenCafe,PND梗係要朝吓聖啦!雖然呢個品牌既skincare最出名係綠茶系列,但佢間café嘅主打竟然係濟州漢拿峰柑橘茶同濟州柑橘冰﹗聽個名都覺得特別﹗睇埋個樣仲吸引﹗除左喺濟洲外,只此一家,真係必食!
名物濟州柑橘冰,一人份7,000won,二人份12,000won﹗用咗濟州名產細細圓圓柑橘磨蓉做果汁,一啲都唔甜膩,好清新﹗成份冰無論中心,內外,碗底都充滿酸酸甜甜嘅果汁,冰上面仲有好多爽爽脆脆嘅乾柑橘皮,令到口感更加豐富,食完一次下次再嚟都要ENCORE!
潮食友心諗:出面落緊雪咁凍仲食冰,傻的嗎?怕凍既你一定要飲埋熱濟州漢拿峰柑橘茶!漢拿峰柑橘同普通濟州柑橘品種唔同架,特點係比一般柑橘甜度更加高,所以被視為高級生果﹗成杯熱飲都有好濃郁嘅柑橘味,酸酸甜甜咁,充滿豐富既維他命C﹗感覺就好似杯感冒熱飲咁,飲完乜傷風咳都無哂﹗6,000won同喺香港飲杯咖啡差唔多,係值得參拜吓嘅!
坐埋喺窗邊位邊睇雪景邊食冰邊溫暖地(有暖氣)飲番啖熱飲真係好爽皮!
溫馨小提示1:飲完杯濟州漢拿峰柑橘茶覺得唔夠喉既你,可以喺鋪頭買一罐返屋企自己沖黎飲﹗等你重溫冬日遊韓味道﹗
溫馨小提示2:喺Innisfree Jeju House消費滿2萬won (食野/購物都得)就送你一個lukcy coin﹗落返去一樓,樓梯口隔離有部自動販賣機﹗用個lucky coin就可以抽禮物架啦﹗有sample set,亦有免費飲品卷﹗PND靜靜雞同你講:如果抽中免費飲品卷又唔想要嘅話,可以叫店員姐姐換返份sample俾你﹗
「Innisfree Jeju house」
서울특별시 종로구
삼청로 104
電話 :02-734-0585


text:
相比起19年8月自己剛開店,呢排幫幼童/兒童驗眼嘅頻率的而且確係高咗少少,有感而發,想讚揚一下跟著我上山下海12年嘅Retinoscope (視網膜檢影鏡).
佢應該係成間視光中心,最具成本效益嘅一個驗眼工具,冇記錯大概值三千幾蚊,不過佢做緊一樣好重要嘅工作,就係幫我判斷小朋友眼睛度數.我記得做學生嘅時候睇過本教科書講Retinoscope 嘅好處係度數驗得準確,唔好處係好似一門藝術咁需要時間去熟練佢.12年後嘅今日,我完全明白本教科書個作者講緊乜嘢,因為真係需要啲時間去磨練.
有好多家長都問咁細個小朋友點驗度數呀?就係靠Retinoscope.當然電腦驗眼儀個度數都有一定嘅參考價值,但當個小朋友唔肯合作做電腦驗眼儀或者電腦驗眼儀跟Retinoscope 個結果有多大出入,我一定會相信由自己眼睛睇出嚟Retinoscope 嘅結果作度數最後判斷.
甘又有人可能會問,點解平時自己驗眼嘅時候,唔多見個視光師拎技Retinoscope 出泥?因為成年人可以俾到反應答一鏡定二鏡清,做到主觀驗光 (Subjective Refraction),如果人客合作,呢個驗光方法係最準和細緻.但當遇到兒童驗眼嘅時候,客觀驗光 (Objective Refraction) 嘅方法如 Retinoscopy 和電腦驗眼儀就變得極為重要,因為已經冇其他臨床方法去判斷佢地個度數.所以如果有一枝Retinoscope,一盤試鏡和一個有經驗用Retinoscope嘅視光師,基本上任何人嘅眼睛度數都可以被判斷出來.最後講多句,佢叫客觀驗光嘅原因係因為個度數係由視光師客觀地判斷出嚟,而唔係由人客主觀甘話我知邊一個鏡嘅度數最為清晰.
希望以上資訊可以解答部分家長經常問點樣幫小朋友驗度數嘅呢個問題!有需要或想幫自己子女驗眼既家長歡迎隨時查詢,本視光中心接受兩歲或以上嘅兒童預約的.
陳家豪, Paco
註冊視光師 (第I部份)


text:
台灣有個作家因為長期受抑鬱症困擾而喺首本新書出版之後突然自殺,轟動一時,事態發展連香港媒體都有跟進.單新聞之所以不停發酵,除咗因為所謂紅顏薄命惹人同情,更在於林奕含佢將發生過喺自己身上嘅悲劇改編成書,內情牽涉性罪行之餘,更觸動師生戀禁忌嘅討論.加上佢嘅家人出面控訴某補習名師就係佢地個女抑鬱症嘅起源,而坊間又一味同氣連枝咁對補習老師大加撻伐,悲劇嘅源頭,反而唔多有人留意得到.
多得作家自己口供自己錄,喺林奕含嘅小說入面,有心了解嘅讀者會見到所謂無知少女其實有知嘅一面,而十惡不赦嘅所謂賤男亦值得拎返一半嘅公道.女主角房思琪同化名為李國華嘅老師相戀,並唔係完全被動嘅行為,與其話教師利用權威逞兇,倒不如還原老師嘅風流倜儻,同埋女主角嘅早熟而一往情深,更貼近真人真事.佢受到對方演講時嘅意氣風發所吸引,又畀對方接近自己時嘅甜言蜜語打動,顯而易見,佢愛嘅係對方堪比胡蘭成嘅才華,追求嘅係自己有朝一日可以陷於傾城之戀,教師只不過一如發情動物咁樣孔雀開屏,同時又好似普通男性咁刻意投其所好,以誘姦去形容,未免太侮辱林奕含本人嘅智商.
無奈,人生不如意事十常八九,女主角好快就發現對方原來並非只愛自己,而且受唔住對方竟然要求性交嘅打擊,結果因為夢碎而崩潰,而佢本人亦都喺現實之中陷入絕境,對人間嘅真善美徹底絕望.佢震驚於優秀嘅文學家喺現實之中竟然係一個有暴力傾向嘅老公,亦無法理解山盟海誓竟然會因為一句我地唔夾就灰飛煙滅,最後不停自我拷問,反覆揭開傷口驗傷——自以為獨一無二,偏竟失去男神托世嘅李國華,愛情原來係咁脆弱,人原來係咁善變,於是佢鑽入牛角尖,直至死,先至終於得到解脫.
佢嘅遭遇,無疑係悲劇,但悲劇嘅不可抗,往往係因為先有悲劇人物,同埋好多悲劇人物滿足於得到折磨嘅痛快感覺而得以周而復始發生.林奕含熱愛文學,亦自報家門,言明自己係張迷,可以想知,佢有一定思想深度去痛恨胡蘭成嘅不忠,但亦一定理解胡蘭成有幾令張愛玲無法自拔.女性對胡蘭成之流嘅苦戀,以林夕曾經寫過畀衛蘭嘅歌詞去概括,就係「可惜你有才華沒良心」,同埋「偏偏你有才華便吸引」,林夕本人久久無法平復嘅創傷,不無巧合,亦係由花心小王子黃耀明而生.記得林夕喺網上流傳嘅訪問入面直認過,黃耀明就係佢情緒病嘅根源,大失戀令佢痛不欲生到試過自殺,只係僥倖死裡逃生.再細加發掘林黃之事,旁人亦會如同睇林奕含嘅書一樣,見到有血有肉嘅胡蘭成,而李國華同黃耀明嘅相似係多於相異.
楊千嬅有首經典,叫《假如讓我說下去》,慘情到無以復加.如無意外,裡面所唱嘅就係林夕因為黃耀明唔想理佢,叫佢自己寫吓歌詞抒發情緒,於是佢情緒失控嘅故事.失眠,只求對方一句問候,但對方叫你放鬆自己,失戀,只想隔空傳遞一句掛住你,但對方一直以笑迴避,避到不筋竭都力疲,「陪著我像最初相識我當時不怕累」嘅熱情,已經一去不返.畀人拋棄確實可憐,亦可憐得可愛,但愛情嘅殘酷,時機嘅錯誤,所附帶嘅必然係熱情減退,無病呻吟係唔會改變劇情發展.對方態度堅決,自己仍然喺道妄想打風可以打到死人冧樓,只求臨死之前可以聽到對方最後嘅電話,本身就係刻意將自己矮化,推向失戀嘅深淵,營造殉情嘅淒美.呢類享受淒美嘅人,往往極其感性而有所追求,林奕含完全命中呢兩點,成為悲劇人物亦係註定.
林夕因為受難而成就自己,無數歌詞,靈感都係來自黃耀明嘅傷害.但事實上,黃耀明係咪壞人,愛情入面係咪有輕易二分嘅是非對錯,涉世稍深嘅人都會知道.明知道愛得義無反顧等同豪賭,明知道胡蘭成具有毀滅自己嘅威力都要燈蛾撲火,悲劇人物自己又點可以免責過骨?平時大眾談論莎士比亞筆下四大悲劇,人人都會認知到馬克白係自取滅亡,哈雷姆特係執迷不悔,奧塞羅係引火自焚,而李爾王則係權力蒙蔽雙眼,可見悲劇人物步向悲劇收場,全部係佢地性格使然,每個抉擇,都正如林奕含喺訪問中所誤用嘅嗰句,係「明知不可為而為之」,但點解林奕含悲劇自招,受千夫所指嘅只有男方?佢對愛情嘅好奇同貪婪,本質上就係慾望,慾望驅動人性,然後人性再推動悲劇,悲劇發生,並唔係一朝一夕嘅事.卑微嘅愛係好動人,但「越美麗的東西我越不可碰」,身為張迷應該早有覺悟,悲劇重演,講穿咗不過係因為自己唔願意放手,想試探愛情嘅底牌,貪一刻驚天動地.
林奕含係咪的確有如胡蘭成筆下嘅張愛玲咁脫俗,萬綠叢中一點紅,留待公論,而我所見到嘅,只有一個不可理喻而且生人勿近嘅癡情人.成年定未成年,係男定係女,都唔係關鍵.佢活喺自己嘅烏托邦世界,脫離現實,對世界抱有過高嘅期望,最後因為本來就已經近乎奢想嘅幻想徹底破滅而受創,任何人錯手拮爆佢個夢,就會中伏.正因為咁,雖然A貨胡蘭成,即係小說入面嘅李國華雖有過犯,但亦極之無辜,因為靚仔唔係罪,識得講「都是你的錯,你太美了」,都唔係佢想嘅.佢嘅溝女對白係徐志摩式嘅肉麻當浪漫,用喺廿一世紀明顯係相當out,溝到女都真係唔容易,難得嘅係比一般高中生博學嘅林奕含竟然無比受落,亦係一奇,我諗佢自己掟完煲之後都嚇親——就算人地真係胡蘭成,首先你都要係張愛玲掛.
的而且確,林奕含係遇人不淑,對方愛情觀歪離世道,但由幾時開始,只要身分定性為受害者,要求所謂受害者審視自己對件事有幾大責任,就必然演變成道德超人口中嘅blame the victim?強姦犯有錯係毋庸置疑,但喺呢件事入面,所謂受害者本人根本冇定性過自己係受害者,而佢有關美好愛情嘅思考,亦遠遠超過用正義與否去討論性侵罪行.對受害者再加責難係錯,但每個人都要為自己人生負責任亦唔係錯.世間嘅兇險,愛情嘅不對等,係要靠自己半爬半摸去累積經驗,訴諸無知,甚至責怪第三者同埋學術論文唔預先提點自己都係不切實際,因為其他人都係以經一事,長一智嘅方式去換取成熟,成長係冇得衣來伸手,飯來張口.成長係好痛苦嘅事,發現現實世界完美愛情難求亦然,但拒絕現實,忽然一朝驚醒現實為何物嘅時候,代價只會比當初接受現實深重千百倍.
拒絕現實嘅人,佢地唔一定係胸無點墨,反而係因為有所涉獵而又經脈不通,至會去到恨錯難返嘅田地.就正如林奕含,佢識得好多理論同文學作品,亦非頭腦簡單嘅人,但係往往空談理論,用死一套理論,或者誤用甚至扭曲理論,讀好多書但係冇學過做人,唔明白現實嘅限制,社會嘅規範,出事嘅係性格,唔係智商.佢話睇孔子講「詩三百,一言以蔽之,思無邪」,亦相信,人言為信,在心為志,發言為詩,情話應當發自胸臆,優美言辭必有真情,所以佢接受唔到對方溝佢只係為扑佢,肉體交流凌駕靈性對話,但熱戀期嘅說話唔可以當真,人言為信係君子而非小人所為,不論喺香港定台灣都係常識黎.就當唔係常識,除咗文學,佢可唔可以稍為研究吓人類學,或者道德心理學,試吓了解人類呢個物種喺幾多萬年前已經掌握講大話嘅技能?又或者,佢可唔可以睇吓倫理學,換個角度諗吓美同道德原來可以分開,因為美係永恆而道德係常變,唔好單純到試圖用一個框架去包攬兩者,同埋樂觀到以為有才華就會係好人?好恨拍拖嘅時候,就堅信人性極善,等待張愛玲眼中嘅胡蘭成,現實不如預期嘅時候,信仰就秒速崩潰,然後認定所有男人都係胡蘭成,由一個極端仆去另一個極端,以偏概全,喺做人方面好難唔係一個失敗者,禍福亦係自招.
好在,林奕含比較內歛,反覆思考先至動筆寫作,亦未有憑藉一己之經驗權充權威,總算有自知之明.有啲同佢一樣少女情懷泛濫但又極度渴求旁人注視嘅幼稚病人,所作所為比佢離譜得多.佢地缺乏人生經驗,思考亦欠周密,但又自以以為自己識得思考,於是經常催趕自己為事情落定論,最後講多錯多,誤己誤人而不自知,為害之廣大,不勝枚舉.未涉情愛即同陌生人初嘗雲雨,就同人講性愛無聊,性愛不妨分開,廿歲出頭至拍第一次戲短情淺嘅拖,唔太體會到愛為何物,就急於發放聲明,話拍拖難比單身自在,再去到三四十歲都未遇到真愛,就怪世人歧視自己,怨人負心怨自己命途多舛,殊不察覺天作孽猶可恕,唯自作孽則不可活嘅墮落,完全係不知所謂.
戀愛罹難,能夠救自己嘅,從來只有人自己.寶藥黨要呃錢,首先都要有蠢人.太執著於某人或某種信仰而唔識得抽離,簡而言之不過係愛情令人盲目,虧欠佢嘅係佢嘅屋企人,係佢自己,唔係李國華,唔係街外人.自己太敏感太纖細,諗到個世界太美好,出事嘅時候只怪世間無情而唔識自我檢討,寧願自欺欺人,用世界好黑暗去自我安慰,都唔願意承認自己幼稚,甚至發放出「我有錯,但人地一定更加錯」嘅怨念,呢種人喺現實嘅世界係註定受傷,因為冇人奉旨陪你保護你,確保你愛得輕鬆又開心.愛情之所以會令一般人又愛又恨,正在於愛同痛會成正比,而痛過至會令人感覺到生存嘅真實感,從情人嘅愛至會體現到自己嘅存在價值,唔投入,就唔會明白愛情嘅可貴,而投入,亦等同自綁雙手,任人魚肉.To be or not to be,人係可以揀,揀咗就唔好喊.
胡蘭成周旋於張愛玲小周秀美三女之間,係帶痛嘅愛.亦只有一個有條件嘅人,至會調製得出帶痛嘅愛.佢就係因為有佢自己一套嘅價值觀所以異於常人,所以令愛上佢嘅人都會因為喺佢身邊而沾染到佢嘅獨特,但當你自己嘅價值觀真係無法同佢調和,你亦唔需要相信佢為自己開脫嘅廢話,大可以同佢斷絕來往.唔好忘記,分離可以係單向,但交合必然係雙向.「是應該還是不應該,我只能不求甚解,甚至不去多想,總之他是這樣的,不可以解說,這就是理了」呢種說話,我都講過,因為我就如同李國華,如同胡蘭成,係佢地嘅分靈.我對自己無比寬容,而又真誠希望喺對待感情嘅事上面可以拖拖拉拉得過且過,所以我至今仍然記得我曾經傷害過嘅人每次聽到我用「我都唔想,唔好意思」去應對嘅時候,佢地既心如刀割而又不得不深表理解嘅反應——知錯而不停犯錯,喺我自己嘅世界只係順性而為,而到底中意好多個人,即係所謂身痕,係咪一種罪過,仍然係有待定義,怨亦無謂.
唔想同呢種世俗認為不知廉恥嘅人糾纏,理性嘅人可以離開自救,離開就會風平浪靜——只要林奕含甘於風平浪靜,戒得甩胡蘭成.而受傷之後,復康之路亦唔係得一條,死其實唔係唯一解決方法.有真材實料嘅,會好似林夕咁,以苦痛自殘成一家,到最後參透佛理,反能看破世情,又或者好似程蝶衣咁,人戲不分,癡到盡頭,玉石俱焚,就成為傳奇.但人若然不思進取,缺乏叩問真理嘅決心,只係想永遠匿喺避風港逃避現實,喺自己狹隘嘅小宇宙裡面自我中心自我陶醉,終究會失去所有同情,因為佢已經淪為煩膠.林黛玉雖然迷人,但迷人並唔係因為佢偏執成狂,不食人間煙火,而係佢係有長處嘅煩膠.當林黛玉變成奇行種,林奕含變魯芬,悲劇人物就註定要承受更大嘅悲劇,因為得人中意都要講資格,現實就係現實.
張愛玲筆下嘅胡蘭成,係屬於張愛玲嘅胡蘭成,情人眼裡出西施嘅結果,必然係放大優點而縮細缺點,稍通人性嘅人都知,唔知嘅只係林奕含.如果林奕含冇咁早慧,冇咁渴望戀愛,一切悲劇亦無從開始,怪只怪佢太缺乏安全感,太缺乏愛.林奕含投射過無盡嘅愛,喺佢太早遇上嘅胡蘭成身上,旁邊觀眾念念不忘嘅儆惡逞奸,從頭到尾都唔係佢嘅所思所想.一個唔願意面對現實嘅人,其實由一開始就唔期望複雜嘅分析,文學理論同社會正義,不過係尋求體面落台階,掩飾性格缺陷嘅包裝紙.若然故事純屬虛構,作家之死歸入劇本終章,其寶癡心錯付薄情郎以悲壯嘅死亡畫上句號,係極富詩意嘅收結,重寫再重寫,呢個收結都係保留勝於改動.無奈,大眾寄放嘅同情太壓迫,投入嘅成見太雜亂,大好一齣悲劇,最後就只能因為過度嘅解讀而變成流傳於悠悠眾口之間嘅俗物,作者起初渴望傳世嘅淒美,終究消失殆盡,要講順變節哀,都唔知由邊道講起.


text:
Krita 5.1 發佈通告
今次係 Krita 5.0 發佈後嘅首個大型更新.Krita 5.1 包含咗好多細微嘅改進同修飾.今次升級唔單只改良咗軟件各方面嘅易用性,同時都增加咗檔案格式支援同兼容性,亦大幅度更新咗選取工具同填充工具.
我哋感謝 David Revoy 為我哋提供文中大部分功能演示短片.同時亦感謝 Wojtryb 製作新功能介紹影片:
VIDEO
圖層操作
Santhosh Anguluri 喺 2021 年度嘅 Google Summer of Code 專案為 Krita 實作咗同時套用於多個圖層嘅操作 (
MR 888).依項功能容許使用者喺選取多過一個圖層時做剪下,複製,貼上同清除等等嘅操作. 我哋為圖層工具面板嘅介面做咗啲微調:
而家你可以喺帶有混色模式嘅選取區域遮罩上繪畫 ( MR 1437). 檔案格式支援
WebP 支援 (
MR 891, MR 1268):過往嘅 Krita 版本淨係提供咗基本嘅 WebP 支援.最新版本加入咗完整嘅 WebP 編碼支援,俾進階嘅使用者可以調整任何編碼器選項. 支援 Photoshop 多圖層 TIFF 格式 (
MR 944):雖然 TIFF 標準係由 Adobe 管理,但係 Photoshop 都係用咗一啲唔標準嘅 TIFF 編碼方式嚟保存圖層資訊,就係將成個 PSD 文件寫入做中繼資料.
除此之外,我哋都更新咗 TIFF 格式匯出選項.Krita 而家都支援載入同儲存 TIFF 檔案嘅中繼資料. ( MR 1015) 支援 OpenEXR 2.3 同 3 以上版本 (
MR 1049):我哋修正咗 Krita 組建系統中,一個導致用唔到 OpenEXR 2.3 或以上版本嘅問題. 改善由剪貼簿擷取影像資料嘅流程 (
MR 1296, MR 1431):當你喺唔同軟件之間複製影像時,有啲軟件會提供多種影像資料格式放入系統嘅剪貼簿.我哋改善咗俾你選取貼上影像格式嘅介面. PSD 填充圖層同色彩標籤 (
MR 1309):依項改動實作咗載入同儲存 PSD 檔案入面嘅色彩標籤,同埋漸變,圖案,色彩填充圖層.由於咁樣延伸咗 Krita 入面嘅 ASL 格式支援,因為咁同時都改善咗圖層樣式嘅色彩同圖案支援.請注意,大多數 PSD 檔案將填充圖層同向量遮罩撈埋一齊用,而 Krita 尚未實作支援向量遮罩. JPEG XL 支援 (
MR 1363):繼上一個版本新增咗 AVIF,依個版本加入咗 JPEG XL 影像格式支援.依個係 JPEG 影像格式系列嘅最新規格,旨在加入廣色域同埋 HDR 支援.雖然 Krita 仲未支援 HDR 格式嘅 JPEG XL 檔案,但係我哋已經實作咗載入同儲存 JPEG XL 動畫.依個亦係 Krita 入面第一個唔需要依賴 FFmpeg 就可以匯出嘅動畫格式. ASE 同 ACB 調色板格式支援 ( Commit 6c7ed052:ASE 係 Adboe 使用嘅調色板格式,而 ACB 係 Photoshop 用嚟表示印刷專色清單嘅格式.我哋希望喺度提醒使用者小心使用 ACB 格式,尤其係 Pantone(彩通)嘅色票數值經常更新.請同印刷廠商討應使用嘅專色. 技術層面嘅改動
部分改動只涉及軟件內部嘅技術層面.
修正 OpenGL ES 嘅 OCIO 流程 (
MR 1262):咁表示 OCIO 而家可以喺 Android 平台上面使用.我哋亦更新到使用 VFX 平台 CY2021 ( Commit 3d24ed13). 喺 Windows 上使用更新嘅 ANGLE 版本 (
MR 1373, MR 1353):Krita 喺以前用緊嘅 ANGLE 係舊版本,而更新版本帶嚟咗好多修正.一路以嚟,ANGLE 程式庫俾到 Krita 可以喺 Windows 上面穩定咁使用 OpenGL 圖形加速. 新增 YCbCr 色彩特性檔案 (
MR 1330):以前 Krita 冇內置 YCbCr 嘅色彩設定檔,咁係因為過往並唔存在開放援權嘅 YCbCr 色彩設定檔.於是,Krita 嘅開發者 建立咗一系列 YCbCr 色彩設定檔,並將佢哋加入 Krita. 支援喺 Windows 上面使用 llvm-mingw 組建工具組 (
MR 1372). 支援為 RISC-V 平台建置 (
MR 1416).由於 Krita 嘅開發者佢哋冇 RISC-V 硬件做測試用途,依項只係俾愛好者嘗試使用. 由 VC 移植到 XSIMD 程式庫 (
MR 1404).Krita 用依啲程式庫嚟實作「向量指令集」加速.依種指令集令處理器能夠同時做多項重覆嘅數學運算,對色彩混合操作十分有效.由於 VC 程式庫嘅開發步伐停滯,因為咁移植到 XSIMD 程式庫有助防此程式碼變得過時.使用 XSIMD 亦帶嚟咗其他好處.喺切換程式俥嘅同時,改善咗上色同亮度筆刷嘅效能.同時,XSIMD 對 ARM 處理器嘅支援就表示 Krita 而家可以喺 ARM 平台上面使用向量指令集加速,令 Krita 喺多數 Android 平板電腦同埋 Apple M1,M2 平台上嘅效能獲得顯著提升. 新增使用預編譯標頭檔嘅選項 (
MR 1471).開發者可以啟用依個選項以縮短編譯時間. 提供關於 Windows 上 AppData 目錄路徑嘅進一步資訊 ( MR 1304).喺使用 Microsoft 商店版本嘅 Krita 嗰陣,AppData 目錄同一般安裝版本有分別.我哋希望可以更清晰咁話畀使用者知. 易用性改良
Deif Lou 喺過去嘅六個月花咗好多功夫大幅改進咗填充同埋連續選取工具.
依啲工具嘅選項喺重新編排過後比以前組織得更好 (
MR 1360, MR 1453).之所以有重新編排嘅必要,係因為喺改進依啲工具嘅時候,同時都新增咗柔和度選項 ( MR 1174) 以及基於 FXAA 演算法嘅邊緣反鋸齒過濾 ( MR 1350).
現時 Krita 有三種方式進行色彩填充.第一種係
連續填充 ( MR 1160):你可以喺畫布上拖曳游標,為游標經過嘅區域填色.
第二種係新加入嘅
閉合區域填充工具 ( MR 1415):你可以喺想要填色嘅範圍畫出方框或者任意形狀,Krita 就會自動判斷應該填色嘅範圍.
最後一種係經過改進嘅調色板拖放填充功能 (
MR 1135):當你由調色板拖放色塊到畫布上面,Krita 就會根據而家用緊嘅填充工具選項嚟填色. 筆刷調整
新增設定最高筆刷速度值嘅選項 (
MR 996). 新增指派設定流量,淡化,分散選項操作嘅快捷鍵 (
MR 1037). 允許喺使用橡皮擦筆刷時停用輔助尺吸附功能 (
MR 1199). 加入更多噴霧筆刷嘅顆粒分佈選項 (
MR 1377). 允許喺使用筆刷銳利度選項嗰陣停用筆刷輸廓預覧對齊到像素格線嘅效果 (
MR 1405).你可以依照自己喺製作像素畫嗰陣時嘅習慣嚟決定要唔要啟用依個選項. 允許為橡皮擦筆刷分別設定游標同埋筆刷輸廓選項 (
MR 1426). 新增切換筆刷輸廓操作嘅快捷鍵 (
MR 1430). 為草圖筆刷引擎加入邊緣反鋸齒選項 ( MR 1425). 其他更新
為錄影工具匯出影片加入保持顯示最後一個影格嘅選項 (
MR 1087). 為錄影工具匯出影片加入喺開頭加插預覧嘅選項 (
MR 1293). 新增透視橢圓輔助尺 (
MR 1343).依個係 Srirupa Datta 喺 2022 年 KDE Season of Code 完成嘅專案.依個透視橢圓輔助尺可以幫你喺立體空間繪畫符合透視投影嘅圓形. 為直線輔助尺加上刻度細分顯示 (
MR 1298). 改善網點產生器 (
MR 1010).而家產生嘅網點可以調校到更加有一致性. G’Mic 問題修正 (
MR 1464). 加入喺儲存操作失敗時顯示警告 (
MR 1410). 色階濾鏡可以分開色彩通道分別套用 ( MR 1067).


text:
蜆
油泡紅椒
蒜茸
新鮮羅勒 ( basil )
清雞湯
白酒
淡忌廉
- 當所有蜆都開哂口之後,就代表已經煮好.
- 最後加入羅勒,快手炒幾吓就攪掂!
( 原來我又老人癡呆發作,做錯咗我個 friend 教我嘅步驟,所以有興趣煮呢個菜嘅 blog 友要留意番我個 friend loulou 嘅回應呀!)
為咗煮呢個餸,專登走去超市買樽白酒,對於唔飲酒嘅我,
加上我又唔識揀,當然求其買支平平哋算數啦!
呢支白酒賣十零蚊咋!而我盒用剩嘅淡
忌廉又有機會發揮佢嘅功用啦!
蜆肉勁鮮甜,好食又唔會韌,但最正反而係啲汁,因為所有蜆肉嘅精華都落哂去,所以啲汁鮮甜無比,夾著輕微酒香加羅勒香味,再加上少少辣味,簡直好味都唔識形容! 所以剩咗嘅汁我已經留番起佢,諗吓要嚟煮咩好先!
落鹽.
- 羅勒記得最後先落,而且唔好煮太耐,否則香味好易煮到無哂.
P.S. 有無留意到我盒 cream 用保鮮紙封住盒頂呢?呢個方法係 blog 友幸福蠍教我嘅,咁樣就可以保存得耐啲.我呢盒cream 已經開咗超過兩個禮拜啦,到依家都仲用得,無變壞到.不過我講啲更恐怖嘅嘢俾大家聽,我學生話俾我聽,佢暑假時開嚟用果盒 cream,到依家都仲擺喺雪櫃度,佢話 check 過無變壞喎!( 係咪真㗎,有少少驚喎! )


text:
東京十大最好旅程
你可以立即預訂嘅好玩東京旅程
無論你去東京旅遊係為咗欣賞美麗嘅寺廟,熱鬧嘅街頭,定係要體驗迷人嘅文化,嚟到日本首都呢個廣闊嘅大都會,任何旅客都可以搵到心中所好.你可以喺東京市任何一個花園享受獨處時刻,或者係置身神社之中尋求心靈安穩,亦可投入東京嘅夜生活盡情狂歡.
喺東京值得觀賞同體驗嘅實在太多;第一次嚟東京嘅遊客必定覺得難以取捨,所以我哋特別設計咗一系列遊東京最好旅程,俾你選擇預訂,歡度難忘假期.
東京晴空塔®門票
遊覽需時:14 小時
想用最短嘅時間觀賞東京整個面貌嘅話,最好嘅辦法莫過於乘坐東京晴空塔升降機,直達「340 樓」.呢座日本最高嘅建築物有兩個以玻璃封閉嘅觀景台,從呢個獨特嘅有利位置,可欣賞到整個東京市延綿不絕嘅靚景.另外一層有透明玻璃地板,你唔畏高嘅話可以透過玻璃凝望地面上微型嘅人物,睇佢地喺繁忙嘅東京趕嚟趕去.
如果唔想受入場時間限制,就一定要買 7 天通用嘅門票,咁就可以隨時喺適合自己嘅時間入內參觀.
機器人餐廳表演
遊覽需時:1 小時 30 分鐘
如果你想睇日本武士大戰恐龍,熊貓騎牛牛,同埋穿上機器人服裝嘅舞蹈員,機器人餐廳表演就最啱你.呢場表演完全捕捉咗東京好玩嘅一面,充滿歡樂同熱情,適合所有年齡嘅遊客.霓虹燈照亮表演廳每個角落,包括表演者,而強勁嘅音樂將場內熾熱嘅氣氛一次又一次推到新嘅高潮.
呢個表演會令你消除緊張,鼓勵你輕輕鬆鬆咁生活,歡迎你嚟到機器人餐廳,放鬆身心,享受瘋狂時刻.
同相撲大師較量
遊覽需時:2 小時
相撲係要經過長年訓練嘅,所以好少人有機會參加相撲比賽,但嚟呢度你就有機會跳上相撲台,同退休相撲大師一較高下.歡迎嚟到兩國區 (又稱「相撲町」),認識日本頂級相撲手之一,了解相撲競技呢種傳統運動.
如果你覺得自己特別勇敢,不妨跳入相撲圈挑戰面前嘅相撲手巨無霸,試試 (只係試試) 能否將佢推動.同相撲大師較量完畢,就可以坐低享受為冠軍準備嘅午餐.
東京私人導賞遊
遊覽需時:5 小時
東京嘅面積龐大,幾乎無可能去晒所有值得一遊嘅地方,但不妨試試東京私人導賞遊,或有機會去齊你要去嘅地方.
唔駛坐擠迫嘅旅遊巴士,享受由專車嚟到酒店接你,輕鬆前往東京最古老嘅佛教寺廟淺草寺.然後沿著仲見世商店街走,尋找最啱你心水嘅紀念品.之後,先去銀座區探索,再去參觀明治神宮和皇居,最後返回你住嘅酒店.唔好唔記得,您仲可以根據自己嘅興趣自訂行程.
新宿嘅居酒屋逐間試
遊覽需時:3 小時
新宿璀燦嘅燈光正在呼喚你,無數嘅居酒屋向你招手,歡迎你喺呢個活力充沛嘅地區逐間試,親嚐佢地嘅醇酒美食.當你喺狹窄小巷漫步時,會聽到烤雞過程發出嘅噝噝聲響,撲鼻而嚟嘅係煙燻蔬菜甜中帶苦嘅香氣,千祈要記得,見到想食嘅就唔好錯過!
品嚐完各款唔同嘅日式料理之後,來一杯最啱自己口味又醒神嘅本地啤酒,或者清酒,完滿咁結束呢次居酒屋自遊行之旅.
壽司製作班
遊覽需時:3 小時
如果你嚮往自己動手嘅東京美食體驗,可以參加壽司製作班,學習有關呢種傳統式日本料理嘅所有知識.壽司大廚首先會向你講述同呢種美食有關嘅歷史同埋習俗,
然後就可以嘗試製作 5 款不同壽司,包括手握壽司,腐皮壽司,戰艦卷,細卷,以及反卷.跟著就可以品嚐自己美味嘅製作,仲有味噌湯,米飯同埋蛋卷配襯,讓呢個體驗有個完美結束.
私人教授居合道刀術
遊覽需時:1 小時
喺學習居合道刀術過程中,你會探索點樣透過呢種武術學習不斷提高意識,以及極速拔刀嚟抵禦敵人 (通常係竹).刀術教練會教你點樣領略呢種刀術獨特嘅優美技巧.
居合道刀術唔著重教人打鬥,而係講究指定嘅動作,集中意念同埋對自己肢體嘅關注.學過點樣做刀術高手後,喺課程結束前仲會有機會嘗試用快刀去削斷豎立嘅竹枝或稻草.
日本書道課
遊覽需時:1 小時 30 分鐘
授課老師係世界著名嘅書法家星野友梨,上一節內容充實嘅上午或下午課,定會讓你獲益良多.課堂第一樣要學嘅係準備自己嘅正宗日本書道用嘅墨汁,呢種墨汁會散發出好似春雨後松樹林嘅香氣.然後,學習點樣手執竹管毛筆,才可以寫出線條流暢,仲能表達情感嘅字體.
準備妥當後,將毛筆蘸上墨,然後喺特製嘅書法紙上寫上一筆.無論你係寫自己嘅名字,抑或寫一個代表安寧嘅象徵,你都一定會從今次日本之旅獲得精彩嘅文化體驗同埋紀念品.
木版畫
遊覽需時:1 小時
無論你係受到北齋嘅《神奈川衝浪裡》所啟發,或者係有心尋求正宗嘅文化體驗,木版畫都係體驗東京嘅理想方式.踏入工作室後,你首先可以欣賞木版畫藝術家 (亦係你嘅導師) 嘅作品,然後導師就會同你分享有關日本木版畫歷史嘅知識.
先去探索呢種藝術形式特有嘅顏色,形狀同埋圖案,然後嘗試創造自己嘅畫作.專家導師會示範點樣拿著壓印墊板,將木刻上嘅墨印在紙上.等畫乾咗之後,你就可以將自己嘅傑作帶回家去.
富士山私家車導賞遊
遊覽需時:8 小時
向領咗牌嘅導遊預訂私家車,沿住較少遊客選擇嘅馬路坐車登上海拔 2,300 公尺嘅富士山觀景點.雖然由東京欣賞富士山嘅方法有好多種,包括從東京晴空塔上,或喺旅遊巴士上觀賞,但面對咁壯觀嘅美景,最好可以獨自一人靜心欣賞,而呢兩種方式都畀唔到你咁嘅環境.
無論喺薄霧朦朧嘅夏天,或正在落雪嘅冬天嚟到,每一次都定會見到富士山獨一無二嘅壯麗景色,因為富士山嘅景致係千變萬化嘅.


text:
新鮮滾熱辣同大家分享下今次去新加坡玩嘅旅程~由今個星期起一連幾星期都會分享下新加坡唔同美食同景點,大家千祈唔好錯過啦!
既然係呢個系列嘅第一篇Blog,等我分享下今次點解會去玩啦~事緣係因為新加坡航空最近每個月都有換機票優惠,咁啱遇著有香港航線嘅商務艙特價,所以我就換咗單程由新加坡返香港啦!咁就自然要諗諗點樣去新加坡啦,好彩英航Executive Club有足夠嘅Miles (20000 Avios) 俾我換單程商務落新加坡,咁就促成咗今次嘅商務之旅啦!
既然搭商務艙,最好就當然係搭長途機嘅商務艙啦!為咗唔使咁早入機場,首選11:15出發嘅CX739,不過呢班機好多時都係用配備區域商務艙嘅波音777-300嚟飛,所以揀日子嘅時候都要左右思量一下.好彩到最後無臨時換機型,所以可以搭到A350嘅商務艙~
國泰航空 CX739 香港-新加坡
出發地:香港國際機場 (HKG)
目的地:新加坡樟宜機場 (SIN)
出發時間:11:15
抵達時間:15:05
飛行時間:3 小時 50 分鐘
機型:空中巴士 A350-900XWB
國泰A350嘅商務艙以1-2-1排列,兩個人孖住去旅行坐中間就啱晒啦~即使係咁,其實每個位嘅私隱度都唔錯,因為坐低咗之後唔係好睇到隔離位嘅.1-2-1排列嘅另外一個好處,就係每個位都直達通道,唔使跨過隔離位先出到走廊.如果搭區域商務艙嘅話,就會變成2-2-2甚至2-3-2排列,比較上遜色.
唔少航空公司都選擇只係喺A350商務艙嘅兩側設置行李櫃,營造更好空間感.不過國泰就無跟隨,所以每個乘客都有自己嘅行李櫃可以用.另外,座位嘅儲物空間充足,所以應該唔使來來回回咁開袋攞嘢嘅~
唔計地面滑行嘅時間,去新加坡嘅機程3個鐘頭鬆啲,所以起飛後會先派果仁同飲品,接住先開始午餐時間~今次嘅午餐Menu一共有3款選擇:
不論你主菜揀邊款都係得一款前菜,有齊煙三文魚同沙律.呢個時候亦都有得揀麵包,我就揀咗蒜蓉包~主菜會用車仔推出嚟俾乘客揀,所以可以睇晒唔同選項先決定食邊樣.有啲奇怪嘅係餐牌上嘅雲吞麵無喺車仔度見到,唔知道係前排客人揀晒定係無擺喺車仔呢?但係唔緊要啦,反正我最後揀咗柱候蘿蔔牛筋腩飯~之前因為喺貴賓室食咗個豐富嘅早餐,所以食埋主菜已經好飽,直接跳過咗芝士以及雪糕,齋食生果好了.整體評價呢一餐午飯,雖然菜式嘅賣相唔太討好,但味道唔錯,如果可以做齊色香味俱全就無得彈啦!
國泰喺樟宜機場係用4號客運大樓,而呢座客運大樓同其餘3座以及MRT車站都唔相通,要搭MRT出市區嘅話就要搭穿梭巴士返去2號客運大樓再行去地鐵站.現時4號客運大樓主要用戶除咗國泰之外,就係AirAsia,大韓航空同越南航空等等,一般嚟講都唔會太繁忙要排大隊過關.
今次分享住去程嘅航班先,我會繼續喺新加坡覓食同遊走不同景點,遲啲再為大家一一介紹~如果大家有任何關於旅遊,行程等等嘅問題,歡迎您留言或者Inbox問㗎~


text:
由於被垃圾留言侵襲,迫不得已在留言內加入驗證功能,不便之處請見諒!
2022年7月12日 星期二
2022 慶生日︰Staycation@香港半島酒店 (The Peninsula Hong Kong)
7 則留言:
依家可以去餐廳食 dinner, 都比之前好好多了. 講真如果唔係 COVID, 點會估到有機會住半島酒店. Takeaway afternoon tea 個問題已經好多人反映過, 可惜佢哋都唔肯去解決.回覆刪除回覆
唔好話住半島,COVID前從未諗過會响香港住酒店,曾經住過一次黃金海岸酒店已經係25年前,當年因為阿仔得兩歲幾仲開始帶佢去旅行,諗住俾佢試吓住店玩吓.其實我係覺得個takeaway packing 唔好,記得上次住Conrad,成個紙茶架放响個盒內,返到屋企依然齊齊整整仲好靚刪除
所以我見有啲人都係攞埋上房, check out (如果 late checkout) 前食埋佢.刪除
明明個 package 就係賣 takeaway, 都唔肯換個好啲包裝.
我無得late checkout,所以要攞返屋企刪除
BYW, 啱啱住完GH,人哋個特別製嘅 takeaway盒好得多,不過因為late checkout 就响酒店房KO咗
Tiffins 新版更方便, 就算之前成個平排都係分隔得好好刪除
我都覺得外帶下午茶麻麻.回覆刪除
不過半島真係應該住一次.恨下先...


text:
interview
想轉行但冇相關證書及工作經驗
Sap
做左好幾年野,好想轉行,但冇實際經驗同有關既證書,行業既knowledge只係起online 學過,有少少既portfolio,都係跟online學既再有少少自己修改,寫 CV同 cover letter有咩要注意呢?有得面試機會大唔大.謝謝
編輯於2020年05月09日
Colin@OnMyGrad
高手高手高高手
Hiiii, 問得呢個問題,相信你都Google咗唔少乜乜轉行前X大準備之類嘅article,所以都唔多講呢方面.而面試機會大唔大呢,咁當然比起人哋本身喺果行做緊嘅機會會細 (如果唔係都唔會有呢個concern啦),既然成功率細過人,咁唯有喺application數量著手,起勢報多啲.而CV或cover letter上,就算本身冇相關嘅工作經驗,都可以考慮由其他方面著手,好似活動 / 義工,其實都可以係一個俾你去實踐嘅渠道.如果一旦你過到screening有interview,其實即係話果個employer已經accept咗on paper嘅你,去到呢個位已經同其他candidate喺同一條起跑線上面,跟住落嚟就係睇你個人.
Btw online course除咗YouTube之外,仲有冇用過edX / Coursera之類?佢哋嘅cert應該會更加幫到你呢.
編輯於2020年05月08日
進擊的巨巨
老實講,我覺得你轉工機會唔大
呢到唔洗用真名問問題,你想問人意見又唔講想轉咩行呀,有咩skill學緊,叫人點答呢?
我講緊你缺少「勇氣」呀,年青人!
轉行喺痛苦,無人可以同你講成轉工又唔洗salary drop,pickup又容易.
你想要真係了解行業嘢,建議你開條新問題,俾多啲資料,有好多人都會願意share
編輯於2020年05月09日


text:
TVB經常畀外界指青黃不接,新人缺乏機會上位,但呢幾年局面逐漸改變,繼周嘉洛擔正演出新劇《痞子殿下》之後,仲有一位新星成功彈出,佢就係入行僅有三年,現在得21歲嘅「TVB小花」游嘉欣.
事後記者聯繫上新劇監制林肯,佢話:「游嘉欣即將擔正做女主角,而男主角係林正峰,新劇有5集,每集半個鐘,下個禮拜開始拍,估計兩個禮拜內拍完,預計十月出得街.」
監制林肯表示劇集主要講述後生仔面對嘅問題,其中林正峰就係一個「躺平族」,黃子雄做游嘉欣嘅老竇,佢係一個老細,佢好想幫後生仔追夢,之后佢就同游嘉欣一齊扶正林正峰,佢呢個角色相當有難度嘅.
今年先21歲嘅游嘉欣,其實佢入行已經有3年時間,佢憑借《香港愛情故事》成功入屋,劇集一部接一套.
自從多咗好多人識之后,遊嘉欣笑言:「仲未識得收斂原本傻更更嘅性格」,而從未拍過過拖嘅佢表示:「而家以事業為重先,預期勉強去拍拖,不如等一個真心合適自己嘅人.」
前日適逢七夕情人節,游嘉欣就喺社交平臺發文祝福大家七夕情人節快樂,仲曬出一張青春爆棚嘅相,見到佢著上白色緊身小背心,將完美身段展現無遺,認真迷死人.
唔理點樣,梗係希望游嘉欣可以繼續畀我哋帶嚟多啲更精彩噶演出,期待佢嘅表演.
Like MisshkNews Facebook!不出门也能知天下事~


text:
開咗學一段時間喇!唔少中學生又開始搵補習班,揀番個天王天后,索下啲考試 tips,備戰 334 係時候!不過人靠衣裝,揀補習老師除咗講學識,靚仔靚女老師亦係重要因素!
最近網上就有網民熱推 1 位索過靚模嘅碩士級英文補習天后 Antonia Cheng,網友勁讚佢真人靚過上鏡,你以為佢男學生一定多籮籮!不過佢嘅粉絲竟然大部分係女同(女同學呀)居多,唔少女同喺佢 facebook 度留低愛的留言,Antonia 重話自己試過同女學生單獨約會添!究竟呢位新補習天后有幾受女同歡迎,立即起底!
女同學最冧
靚 Miss 如果只係睇相,真係誤以為 Antonia 係靚模新成員,有冇諗過持靚行劫學生啲補習費先?「我 18 歲兼職做補習老師,到 07 年加入現代教育先全職咋,要啲學生識我就冇可能唔宣傳,後生樣靚就成為我嘅賣點.我承認有啲學生係欣賞我嘅外表先報名,但我希望長遠唔係咁!實力始終係保證,低年級就話靠外表吸引啫,高年級就要講實戰!
聽講有唔少女學生好冧妳喎,怕唔怕招人話柄呀?「咪誤會啦!我當啲學生都係我好朋友嚟!佢哋對我好好,除咗幫我設計好多宣傳品,又會煲湯同整嘢俾我食,我忙到冇時間拍拖,所以得閒時都會同啲學生去食飯,不過單獨約會就只限女學生,男仔就要一大班先可以,為人師表,有好多嘢都要注意!」
教你向鬼仔 say no!
港男就飛得多,但鬼仔又有幾多港女飛過呢?Antonia 特登用英文教 90 後少女撇鬼仔,方法婉轉,夠曬實用.
YouTube 搜索:「現代教育 Antonia 」
Antonia Cheng’s Profile
學歷:中文大學翻譯系碩士,英語傳意榮譽學士
畢業任教:英文科


text:
講左話帶小小豬入迪迪尼感受一吓哈囉喂氣氛,終於等到今日就成行啦!今日個天氣真係幾好,唔太熱得嚟又有少少風,啱晒怕熱嘅小小豬入去玩.好在我之前都為小小豬準備多一套骷髏骨衫仔,咁都叫啱天氣得嚟又可以配合個氣氛.如果著南瓜仔入去,我都怕小小豬會好熱好辛苦呀!
今次除左我地一家三口之外,我地仲請埋小豬媽入去一齊玩,再加上又有AP嘅小肥肥,一行五人入去玩啦!
由於小小豬係MTR時開始瞓左,到入到樂園都仲未醒,所以我地就先行吓SHOP先啦~
行到去南瓜佈置,原先打算幫小豬媽影啲相先,等小小豬醒左先再同佢影過.點知我地影左兩張相之後,小小豬就已經醒左,可以同我地一齊影靚啦~
叉足電嘅小小豬真係好唔同,做左好多古靈精怪表情,真係愛C佢呀~
係影緊依個南瓜景嘅時候,小小豬眼睛不停咁望向木馬嗰邊,又成日指住啲木馬講嘢咁,所以小豬媽就話帶小小豬去玩木馬.依個小小豬都係第一次玩,不過全程都好ENJOY咁,一啲都唔驚啦~
玩完木馬,我地就繼續去南瓜佈置影相啦~
之後我地就排隊影公仔,就係依個時候,Carmen姐姐都入左嚟,所以可以JOIN埋我地一齊影相.小小豬成日都收到好多Carmen姐姐嘅禮物,今次終於都可以親身見到姐姐啦!(不過因為唔太方便,所以唔POST姐姐同小小豬影嘅相啦~)
因為都唔算多人,所以我地都影左好多公仔,唔知係唔係小小豬太鐘意佢地,所以每一張相佢都只係掛住同佢地玩,完全唔合作地望相機,真係俾佢激C呀!
依兩份係小肥肥送俾小小豬嘅~
Carmen姐姐送嘅餅餅~
小豬買揀款我買嘅毛巾仔,等小小豬時洗白白用~
最後就係小豬媽買嘅一套靚衫,真係好有型呀~


text:
「產假」
今日係老婆最後一日返工,聽日起就開始放產假,準備迎接郭大少嘅來臨.我哋亦準備倒數最後十四日.當然嚟個係用預產期嚟計喇,但係其實佢真係可能會早啲出嚟都未定.所以係老婆放假之前,就做埋最後一次產前檢查,而亦都應該係通過超聲波睇郭大少個樣.但係點知今日竟然整個睡羅漢樣比我哋睇,仲要托住個頭好似好不滿咁.另外就當然想俾醫生睇下老婆易唔易生郭大少再決定開刀定順產.因為老婆好驚痛所以一直心大心細.
「檢查」
今日本來去做最後一次產前檢查,因為想等醫生幫老婆睇下會唔會痛好耐先生到郭大少出嚟再決定點.老婆本來已經克服咗心理障礙,一心諗住順產,但係今日醫生檢查後就話好大機會個生產過程會好耐同怕最後都或者要開刀.所以又要再一次諗嚟個問題!當然我唔想老婆咁辛苦,亦知道老婆做咗一個我覺得好偉大嘅決定,但係聽完醫生講我哋又打回原形.點都好,我最緊要嘅就緊係母子平安啦.所以下星期再去做多次檢查睇下有無改變.
「準備」
除咗老婆之外,我都已經隨時準備好有乜依郁就同老婆去醫院.不經不覺預產期越嚟越近,而家真係希望快啲見到嚟個小朋友.希望佢聽聽話話快啲落盤,同唔好辛苦佢阿媽.照而家嘅磅數,佢應該大約六磅幾,唔算太大隻.而家佢仲好似係老婆個肚住得好舒服咁嘅樣,雖然頭仔已經係下面,本來諗住佢已經準備出嚟,點知真係無動靜.唔知係唔係我成日講話佢一出嚟就打佢屁股...


text:
「呢一本相集係比較2010同2020我影嘅相.
點解會整一本咁樣嘅相集,源自於我喺今年九月生日嗰陣落咗去Göttingen搵Ray Wong,除咗搵佢吹水之外係想完成我畢業作嘅最後一塊拼圖-當日我影佢喺國會上水,今日我終於有機會去揾佢.張相對於我嚟講都係幾iconic一張相,佢無愁眉苦臉,只係對住鏡頭笑.我覺得佢都幾cute幾靚仔呀(重點),所以成個相集其實係由Ray Wong 呢張相開始-我諗我點都要整一本相集放落去
然後有日我又醒起以前喺中學嘅時候,有時我地學校抽中咗去打Debate,場debate係政改論壇中學版-正好係十年前,嗰個係仲有五區公投嘅年代,嗰個係陳淑莊仲係長頭髮嘅年代,公民黨仲未比人滅黨嘅年代lol
我地學校抽中代表公民黨去打debate,而我作為一個學校嘅影相佬去咗影我嘅同學見公民黨嘅議員,有陳淑莊有余若薇,然後望返啲相,就覺得2010同2020年一個era變化真係好多-
2020年嘅自己,執相顏色用色無再咁中毒mode,但係2010個自己都幾pure幾true呀~然後由一個短髮TB 變咗一個上tinder周圍屌嘅港女,如果係以前2010年嘅自己,望住2020嘅自己,佢一定會話「點解你變到咁slutty?」(okay 我諗應該唔會係叫自己做slutty而係姣婆)然後2020年嘅我就會話「點解你唔早啲去溝仔點解你要攬撚住個貞節排坊做乜鳩?」然後2010年嘅我就會話「你估我唔想咩?係溝唔到渣嗎」然後爆喊
Oh No lol 諗到都覺得好撚嘈,呢個「同自己對話」件事就好似呢張meme咁:
過去同而家嘅自己不停互相摑鳩對方嘅過程,such a fucking bitch fight haha
而點解係會用一個咁 analogue 嘅方法去做一本書,(OMG 呢一本係我畢業之後第一份artwork lol )第一我無錢可以好似以前喺大學咁print書,(八婆你畢業嗰刻又話唔再做art related stuff?),而DM Rossmann係全世界唯一仲有可以開門print相同賣文具嘅鋪頭-多謝八婆武肺,不過就算咁樣,平有平屌貴有貴屌,都係一種自己嘅紀錄姐,好似係」
2020, Berlin, Germany


text:
上上落落差咁多,深圳箍牙到底要幾多錢?睇過網上文章,話係大陸一線城市,箍個牙大概要使幾萬蚊,計埋車費仲貴過係本港嘅私家醫院睇,但又有文章話係深圳幾千蚊就可以箍完全程.上上落落差咁大,到底深圳箍牙要幾多錢?係唔係真嘅要幾萬蚊先可以箍個好牙?
我一開始係網上search到羅湖有個口碑幾唔錯嘅單位,叫維港歡樂口腔,睇介紹係香港公司,同health-way都有合作,價錢好抵,箍牙最低6800蚊,幾心動,於是抱住試下嘅心態就book咗位.
到診之後,牙醫先幫我做咗一個口腔健康檢查,取模同影CT,市面價500蚊,因為提前book位,free.醫生話影CT同取模後先可以做準確判斷,為我制定最好嘅方案.CT出來之後,醫生指住CT為我分析,我係牙齒太過於擁擠,要拔三隻牙,如果決定箍牙,仲要先去洗牙,這個係防止箍牙過程發生其它口腔問題.
我揀咗最貴嘅洗牙「無痛舒適潔牙(500人仔)」,第一次檢查差不多幾百蚊,問過醫生後面戴自鎖托槽矯正器大概仲要幾多錢,佢話同我係網上睇嘅price list一樣,即係9800蚊,所以成個過程計埋檢查費,一共就一萬蚊左右,確實好抵.
宜家好多friend知道我係深圳箍緊牙,都嚟問我係深圳箍牙要幾多錢,我都同佢哋介紹去維港口腔,真實收費同網上check到嘅價錢一樣,醫生技術都好唔錯.
牙科小Tips:


text:
Huggies,Moony,Goon-游泳紙尿片大比拼!
夏天熱辣辣緊係要帶阿B去游水喇!但係佢地未戒片好易游游下就尿尿同便便,所以一定要幫佢地著游泳尿片防漏,市面上游泳紙尿片牌子選擇唔多,今次就揀咗3款熱門牌子大碼游泳片嚟測試
點解著普通尿片唔得?
因為普通尿片吸水後會發脹唔單止會令BB唔舒服,更會重到游唔到水.但游泳尿片就主打吸水後都唔會發脹,BB可以舒服游水~
1. Huggies 紙泳褲
特點:標榜防漏,落水後不會脹大,可撕開護邊
尺碼:男女通用
參考價錢:$29.3/3片
購買地點:ToysRus,屈臣氏
產地:無註明
2. Moony 紙泳褲(女)
尺碼:分男女
參考價錢:$36/3片
購買地點:Online Shop
產地:日本
3. Goon游泳專用紙尿褲(女)
尺碼:分男女
參考價錢:$36/3片
購買地點:ToysRus,屈臣氏,Online Shop
產地:日本
吸水測試
如果游泳尿片吸咗水後發脹變重,就會聚住令BB唔舒服,我地就測試下3款游泳尿片吸水30秒後會唔會發脹&變重幾多!
3款游泳片都咩點冇發脹,但係浸完水後最輕嘅係Huggies,而最重嘅係Moony!
防滲測試
BB要著游泳片主要都係要防止尿尿便便滲出,如果岩身嘅話一般固體係唔會走出嚟,但係會唔會透過片片滲出嚟泳池水影響衛生呢?
測試方法:將片片兩側髀位紥起,假設片片係好岩身,再用一舊花生醬+紙巾放入片片到浸水,睇下會唔會透個片片滲出嚟!
3款游泳片都冇滲到花生醬出嚟
防水測試
游泳尿片表面夠防水嘅話,就唔怕玩一陣水成條片芯就會濕晒!我地會係3款尿片表面倒50ml水,睇下多唔多水會滲入去!
3款都會跣走大部分水,但Huggies同Goon表面都會吸到d水入去!
總結
溫馨小提示:揀岩身嘅游泳片片先最有效防止固體便便流出!


text:
真假政經 - 王慧麟
唔可以當冇事
睇建制派互劈,係一件賞心樂事.講到呢度,已經與「錢」無關,而係講權力.
呢一屆政府,五年來做緊一個工程,就係好快咁樣擠走咗泛民同埋佢地嘅同情者,其實另一樣嘢更緊要,就係排除咗一班佢地心目中唔係咁聽話嘅建制派.前者,做泛民嘅人,早就預咗會無啖好食,in any case,依家仲信下年改朝換代 ── 即係轉咗新領袖會出現同泛民修好之想法,就真係愚蠢同無知了.
但係,當呢屆政府嘗試用蘿蔔同棍子去孤立一小撮,團結大多數建制派之時,可能手法上太過難看,於是建制派內部有反撲,而且越來越多人發覺,唔知點解只係向呢屆政府之方丈進言,就有人唔高興,唔知點解自己會變咗敵人,仲要響建制派的網媒及面書畀人糟質.
一直以來,真係睇唔到點解上面會唔畀現屆政府連任,所以我先前都估計,建制派即使有不滿,最終都要接受現實,大家捱多六年.點知唔知乜嘢事,兩個月前,上面忽然吹暖風,就真係跟車嗰堆建制派,忽然要轉身,轉到一仆一碌,立即緊貼上面吹暖風之態勢轉口風也.
對泛民來講,邊有吹暖風呢回事呢?即係咁,之前嗰三,四年,日日畀人打到頭破血流,好似生活響阿布格雷布咁,忽然之間有個士兵遞杯水過來.唔係嘛,畀人打到肋骨都裂晒,氣若游絲,十足十《恐懼鬥室》嗰套戲嘅主角咁,依家遞杯水就當係暖風?冇人信囉.
但係,對某些建制派人士來講,真係機不可失啦,依家唔借暖風,去回敬曾經以為係「自己友」之人士,真係好難泄過往三年之屈辱.所以依家子彈亂飛,建制派內鬥,你打暗示牌,單單打打,篇篇文都有骨,我就打明箭,響不同場合插之,睇人地內鬥,目不暇給,真係食花生食到窒息咁滯.
而且,下個月,江叔,即係上面對港政策一哥來香港調研.香港呢個咁細嘅地方,使乜佢親自來調研呢?所以,點都係有嘢要宣示,但冇人知係乜.響咁嘅情況下,建制派為咗搶老細眼球,一定會呢個月,出盡渾身解數,一個就話要本土不要分離,一個就話可以叫北京向泛民make concession,一些就打下八卦掌,一些就打下太極拳,一些就搞少林寺十八銅人咁樣.所以,大家如果唔夠花生嘅,都可以去超市買定一堆食,應該都打得好燦爛.
就係咁樣,有人會覺得,佢地打咪打,關泛民乜事?其實都關㗎,因為假如炮火燒得勁,泛民有人唔生性,走去助興,是但講多兩句,或者笑多兩下,咁樣激親建制,隨時會被炮火所傷.人地家事,真係少講一句,多吃花生啦!


text:
點解次次拍拖都會遇到人渣?好多女仔失戀之後就會呻,點解次次都遇到人渣.其實愛情真系會令人盲目,尤其是好多女仔喺曖昧期間,好容易俾男方嘅熱烈追求,而冇睇清楚究竟對方系一個點樣嘅人,究竟對方系咪同自己真系夾?唔想再喊住呻俾人飛咗之後先睇清楚佢面目,咁拍拖前就好應該留意嚇以下5點:
人渣出沒請注意
1. 有冇朋友?
留意對方多唔多朋友,冇乜朋友好可能系因為佢性格有問題,或者之前已經臭曬朵.仲有留意佢嘅朋友圈子系一類點樣嘅人,近朱者赤,近墨者黑,如果佢班Friend系一班食女無數嘅花花公子,咁你就要諗清楚,究竟呢個男仔系咪都系玩家啦.
2. 你哋喺邊度識?
如果你哋系落Club識嘅,當然對方系玩家嘅可能性都會大大提高.如果你哋喺學校認識,之間仲有好多共同朋友,通常都比較穩陣,俾人玩嘅機會大大減低,因為邊個唔驚臭朵,仲有啲friend同自己絕交!
3. 放自己喺第一位?
喺曖昧期間,對方有冇放自己喺特別位置,都系考慮因素之一.如果除咗你之外,仲同其他女仔搞曖昧,關係唔清唔楚,當然唔要得.如果拍拖前都唔將你放喺第一位,到日後你都唔洗旨意自己有咩地位可言!
4. 點對屋企人?
熱戀期好快就會過,拍多幾年拖,愛情都會變成感情.留意佢點對自己屋企人,或多或少都可以睇得出佢點對自己摯親嘅人.
5. 脾氣臭唔臭
留意佢同屋企人,朋友點樣相處,佢系咪一個脾氣差嘅人,好容易好少事就會激到佢發嬲.日後拍拖朝夕相對,要一齊面對大大小小嘅問題,如果伴侶系一個脾氣差嘅男人,都幾難相處,亦都唔洗旨意會遷就自己.
6. 價值觀一致?
拍拖前最重要的事是多聊天,上至天文地理,下至新聞時事,了解一下對方的價值觀跟自己夾唔夾,呢點真系好重要,價值觀一致嘅情侶先至可以一齊行更遠嘅路.


text:
「教書」
今年真係有大部份嘅時間都係教緊書,有時真係好佩服全職教書嘅朋友!因為教書真係挑戰聲帶嘅極限,最瘋狂嘅係一個星期教四日,有時仲要連續講七八個鐘頭嘢.其實教書真係好攰,所需要嘅體力真係唔可以低估,教完之後基本上個人只係想靜靜哋休息下.雖然之前都有返開大學教書,但係都只係一個星期一日,而且只係三個鐘,而同而家比真係覺得輕鬆!
「課程」
今日又教完一個課程,而每次教完之後都好似有一種失落嘅感覺,但係又好開心咁同自己講又完成一個課程!每次教書都只係有一個目的就係希望更多人認識網上營銷,了解背後嘅運作,同點樣運用數據去分析業務嘅重要性.要改變市場唔係一朝一日嘅事,好多時都係要從教育開始.希望大家可以學以致用,撥亂反正,唔好俾啲招搖撞騙嘅人欺騙.
「能力」
其實有時教書唔係只係教咁簡單,因為好多時都會係學生身上學到唔同嘅嘢.就好似今次嘅課程,認識咗唔同背景,唔通行業嘅人,老實講每次都有唔同嘅得著.有時自己真係無時間去睇啲數據或者啲數據只係用自己嘅角度去睇,當有其他人一齊分析同一樣嘅數據嘅時候,都會有唔同嘅得著.如果再深化佢哋嘅分析,真係會搵到好多好有用嘅.所以千祈唔好低估學生嘅能力!
Also published on Medium.


text:
如果失驚無神有日收到其中一個網站發出電郵叫你重設密碼,作為登記用戶,你第一時間會諗啲乜呢?到底呢封係釣魚電郵,定係網站洩漏咗用戶嘅帳戶資料至要重設呀? 釣魚電郵係近年黑客最常利用嘅攻擊手段,所以一般人都對呢啲電郵提高警惕,唔會隨便點擊入面嘅連結.雖然網絡專家叫用家只要檢查清楚發信人嘅電郵地址係咪真確,又無暗中擺入假 link,就可以避免俾黑客暗算,但始終大家只係區區一介網民,有得揀都唔會亂 click 啦,何況仲要叫用家㩒掣重設密碼? 講緊嘅係外國一個專門售賣二手鞋同古著嘅網站 StockX,因為犯咗一個輕微錯誤,搞到喺 Twitter 上俾網站會員瘋狂查詢.事緣最近網站升級,唔知係咪提升咗登入密碼嘅要求定係其他原因,所有登記會員都要重新設定密碼.StockX 為咗提醒用家呢件事,於是就發出電郵啦,但內容只係幾隻字交代網站升級,叫網民㩒掣重設密碼,然後就無其他資訊,試問網民又點會第一時間點擊?梗係要檢查下發出電郵嘅網絡,附帶嘅連結按掣有無古怪先啦.不過就算檢查完發現無錯,今時今日都要再做多次 fact check ,所以有網民就喺瀏覽器輸入官網網址,嘗試唔㩒個掣去睇下乜事,跟住就發現無法登入,一定要改密碼先. 謹慎嘅會員就懷疑到底點解要改密碼呢?係咪網站俾黑客入侵搞到會員資料外洩?所以就走去 Twitter 上 StockX 發生乜事,搞到 StockX 方面突然要回應好多人嘅查詢,澄清並無發生資料外洩,令到原本只係一件通知會員更新密碼嘅小事,升級成為關公事件.…
Browsing: StockX
2022 - wepro180 All Rights Reserved.


text:
41歲「索腿天后」陳敏之一孕傻三年 目測50吋長腿靚相任睇
撰文,圖片:東方新地
「索腿天后」陳敏之一孕傻三年
有子萬事足係真嘅,不過一孕傻三年都唔假,有時唔排除媽媽們善忘腦閉塞情況三年後都仲未可以完全恢復.話說雷子樂2016年出世,今年剛好三歲,日前就見靚靚敏之喺電視台收工後,第一時間準備攞車走人返屋企湊仔.不過車未上,見到老友先傾幾句,眉飛色舞相逢恨晚咁樣傾足十分鐘……又話趕時間返屋企嘅?終於傾完,戲肉嚟喇,陳敏之摷吓手袋又摷衫袋,摷完衫袋又摷褲袋,車都未上結果又行色匆匆咁行番轉頭拍卡入電視城,九成九收工歸心似箭想返屋企,點知漏咗嘢唔記得拎啦,認真大頭蝦!
靚相回帶!「索腿天后」陳敏之大曬布吉水著相
陳敏之飛到泰國布吉慶祝結婚周年,一眾好姊妹如嚴淑明,《東張西望》主持容羨媛都有同行,大家周不時發佈吸睛水著相大派福利.
陳敏之指今次旅程有專業攝影師,驟眼一看,敏之的水著照不論陽光或倒影都拿捏不錯,難道攝影師就係敏之老公?
好友嚴淑明都有同行,網民大讚有肉地又吸引.
《東張西望》主持容羨媛亦都有在社交平台派福利,老公也有份參與旅程.
最令人觸目的相信是陳敏之這張照片,戴著黑超躺在大水泡上大騷長腿,加上攝影師的專業攝影手法,令敏之雙腿長上加長! 目測50吋,非常誇張,不過相信都是角色的重要性.大批網民紛紛留言大讚索媽,長腿,不過也有網民指:「對腳似乎長過龍.」
陳敏之 心情未受影響
陳敏之嫁得富貴,老公係燈具公司老闆,兩年前又生埋寶貝仔雷子樂,榮升靚媽,不過婚後陳敏之並唔甘心做幸福少奶奶,餵緊人奶已經復出拍攝《溏心風暴3》,兩年來一邊湊仔一邊拍劇,仲一邊積極參與旗下曲奇餅店工作,身兼多職.呢期幫無綫拍緊兩線劇集《鐵探》同《解決師》,又要忙住餅店中秋宣傳工作,難得萬能媽媽敏之一樣抽到時間陪阿仔,日前就被 本刊發現抱住囝囝,由司機接載到九龍城歎墨魚丸粉.
年尾囝囝就滿三歲,敏之接受本刊電話訪問時自爆係九龍城墨魚丸粉名店忠粉,當日接埋囝囝放學去朝聖:「阿仔一歲開始返playgroup,今年仲返緊兩間,我同佢都好鍾意食嗰間嘅墨魚丸粉,老闆娘又好錫佢,成日會請一碗仔畀子樂食!」至於開業三年的曲奇餅店近日都算係多事之秋,前排因為廣州分店招聘內地專才廣告搞到有網友不滿,月初再被前股東入稟高等法院申請清盤.據悉股東多擴張又極速,餅店因此有股東對於公司生意方針有異議,致搞出退股入稟風波,不過敏之只屬眾多股東之一,既然事不關己,自然仔照湊,劇照拍,繼續安守本份做好餅店生招牌,趁住中秋,梗係變身送禮勤,老友同事拍劇拍檔人人有份永不落空!
陳敏之:唔會怕咗做生意!
記者:有冇因為舖頭最近糾紛影響心情?
陳敏之:完全冇!之前都對外回應過,係其中一個股東問題,一定搞得掂,總之間舖頭就係好健康正常運作咁,我唔想講太多,因為始終股東 中我係高知名度,件事搞到上報紙,都係因為我.
記者:官司依家去到咩階段?
陳敏之:其他股東搞緊,因為唔係我問題,所以交咗畀佢哋處理,係處理中,好快搞得掂.
記者:會唔會怕咗做生意?下次搵股東要小心啲?
陳敏之:梗係唔會!唔係我錯,又唔係其他股東有問題,係其中一個人個別情況.我覺得大家都上咗一課,學到啲嘢,下次做生意有啲問題就會更小心處理,更加要搞得清楚.
記者:要拍劇要湊仔又要顧生意會唔會兼顧唔到?
陳敏之:唔會,對於做生意呢樣嘢我都仲係好有興趣.其實餅店以外我都搵緊 舖位搞緊其他嘢,等遲啲落實先至通知大家.今次精簡啲,拍檔人數少啲,希望繼續喺商場學吓嘢!
同場加映:《溏心3》同唐文龍激戰
加入無綫17年,39歲陳敏之曾於11年憑《怒火街頭》演「索腿天后」奪「最佳女配角」,再憑《親親我好媽 》有份競逐視后,而產後復出的《溏心3 》,近日更引起網民熱話,成為全劇焦點!首被安排加入《溏心3》演出,敏之唔介意做被非議的小三角色,要勾引人夫唐文龍﹐做咗人妻人母,大膽程度更勝做女嗰陣.據知情者透露:「自從舊嗰班花旦走晒,眼見阿田定欣已經上晒位,自己喺TVB已經17年,敏之覺得呢個都係好時機要突圍而出,所以有機拍《溏心3》,佢真係好搏,知道有好多情慾戲,好似同唐文龍有床戲要除剩個bra,又要被摸胸,連場激咀場面,但因為知個角色好大發揮,佢都豁出去投入去做,最緊要做到出嚟有話題夠份量夠noise去爭獎!」
冇同老公備案
不過話晒老公係圈外人,未必能接受老婆演出咁大膽,敏之事 前更冇同老公備案,就係唔想有太多顧慮.好友爆料:「最初佢都擔心老公會介意,所以事前佢都冇同老公講個角色有咁多情慾戲,依家拍完,佢先同老公講番,仲叫老公如果真係頂唔順就唔好睇!重產後兩個月,陳敏之即接拍《溏心3 》,最唔捨得當然係寶貝仔雷子樂.據知情者透露:「啱啱知道有咗就接到呢個劇本,雖然知道生完要即刻開工,但係敏之覺得難得拍到《溏心3 》呢個劇,而且個角色仲咁有發揮,佢好快就決定接拍,但話晒個仔啱啱出世冇耐,佢真係好唔捨得,加上嗰時仲餵緊人奶,開工仲已經冇覺好瞓仲要泵奶,然後搵工人送返屋企,好彩有媽咪幫佢照顧個仔,佢先至放心.」正因為產後不久就要同唐文龍埋身激戰﹐她更一度擔心會滲奶.敏之笑說:「唐文龍胸肌太勁啦!壓落嚟個心口抖唔到氣,嗰時我又谷緊奶﹐拍時幾驚會滲奶!」
未試過演得咁盡
陳敏之喺《溏心3》晚晚同唐文龍肉搏,敏之老公同唔嬲咩?敏之接受本刊記者訪問時直言老公冇睇到激情戲,敏之都勸佢唔好睇,笑言怕睇到會爆血管而非呷醋!
記:喺《溏心3》入面,你個角色好大回響,有冇信心攞奬?
陳:真係冇諗過獎嘅問題,自己亦都冇乜大信心,反而係個角色得到大家關注,自己好開心.
記:最初接到劇本,係咪已經知道有咁多情慾戲?
陳:都知嘅!但當然冇咁細緻,家豪哥好細心同我分析個角色,呢個角色係好有發揮,我未試過演出可以演得咁盡,唔單止係講情慾戲,本身個角色係有好多內心戲!鋪排帶出好多訊息!個ending大家更加唔會估到!
記:係咪一睇到劇本就決定接?
陳:我一路都好鍾意睇《溏心風暴》,冇諗過自己會有機會演出,今次係一個新加入嘅角色,好難得有一個咁多發揮嘅角色畀我,所以都好快決定接!嗰時唯一係擔心自己啱啱生完BB,狀態夠唔夠好.
記:係咪個角色都好難演?
陳:一嚟係,加上自己啱啱生完BB ,都好擔心個狀態可唔可以適應到,好彩到開拍嘅時候,自己已經坐完月,身體狀態恢復得好好,咁知道要做呢個角色,自己亦有keep fit,好彩依家出嚟效果都唔錯,唔覺自己肥!
敏之:老公冇睇,好彩老爺奶奶開通!
記:咁多情慾戲,老公有冇睇?
陳:佢有追《溏心3》嚟睇,不過嗰啲戲(情慾戲)佢都盡量避開唔睇,老公冇睇到激情戲,我都勸佢唔好睇,怕睇到會爆血管而唔係呷醋!咁啱呢兩集,佢都出咗街,咁我都怕尷尬嘅,都唔想一齊睇,都有叫佢不如出街啦!我媽咪有講笑話:『你因住畀你老爺奶奶鬧呀!』咁我就話老爺奶奶好開通㗎,好明白事理,知道我做緊戲,佢哋唔會鬧嘅!
記:拍之前係咪冇同老公備案?
陳:我哋都一齊十幾年,佢好支持我嘅工作,其實大家好有默契,唔會專登講拍啲乜嘢,好似有時啲衫性感啲,亦唔會專登講,佢覺得有唔妥就會開聲!咁佢都知道係演戲,唔係真實嘅我!
記:同唐文龍拍時有冇尷尬?
陳:一般觀眾以為床上戲好容易拍,又問會唔會尬呀!首先投入咗角色完全唔會尷尬,同埋你哋見到浴室嘅戲好凍,大家著好少衫,大家會諗點樣先拍得靚,我哋前面有好多攝影師,好多人圍住,其實唔係好似外間諗到得兩個人嘅事!其實每場戲我哋都會事先傾好先拍,因為要做到恰到好處唔可以過火,自己都好努力去揣摩角色,加上啲情慾戲都係擺到好後先拍,大家已經熟絡咗,咁我哋都好專業,唔會尷尬!
記:嗰時BB啱啱出世,會不會覺得犧牲咗湊B嘅時間?
陳:始終做咗呢行咁耐,我都習慣咗,一拍劇就會好忙,不過因為嗰時自己餵緊人奶,係會辛苦啲,因為每幾個小時就要泵一次奶,好彩監製導演同啲演員都好體諒我,而且泵完奶個人係比較攰!雖然嗰時每日只係瞓得三個鐘,但大家一齊拍戲好開心,完全唔覺辛苦!
《性在有情》 同樣大膽
事實上,近期陳敏之接拍劇集,角色大都非常大膽,人妻婚後完全冇底線同顧慮.同張兆輝合作嘅《性在有情》,要做性治療師嘅角色,為此約見真正嘅性治療師攞資料,劇中亦有多場床戲.努力沒有白費,陳敏之憑《溏心3》提名無綫頒獎禮的「最佳女配角」,又憑《親親我好媽》角逐女主角,好友透露: 「《 溏心3 》係台慶重頭劇,隨時係頒獎禮大贏家,敏之個角色楚楚可憐又多發揮,敏之最想呢個角色攞獎.」


text:
放假去邊好?想做下運動?咁不如踩下單車啦,今次就由v’air小編帶大家由元朗出發,踩入南生圍.南生圍一直比人既印象都係簡樸既田園氣息,或者係文青打卡位,但南生圍當中面對既問題你又知幾多?v’air小編為大家發掘南生圍既另一面啦!😊首先由元朗出發,元朗附近都有租單車既舖頭,30蚊已經可以玩成日,而且單車舖頭既老板都好熱情,唔肯定點踩入南生圍都唔使驚,到時問下老板就得啦,佢地都會好有耐性咁解答^^.租完架靚靚單車就可以開始出發啦~~Let's Go!
由元朗A出口,過左條馬路,一直向前踩,踩向博愛醫院既方向,過左醫院後就會發現有條河堤,旁邊有條陰暗小徑.繼續沿著排水繞道直踩.依條小徑沿路都種滿晒樹,踩住單車穿插在大樹之間真係透心涼嫁.沿住指示牌一直繼續踩就可以啦.沿途可以見到濕地,仲有黑臉琵鷺同其他水鳥,到時就要注意唔好咁大聲喧嘩,如果唔係就會嚇親雀鳥啦.
踩到累累地?中間會有間老婆婆開既豆腐花店,坐係店入面,放眼仲有河邊既靚景,一邊食豆腐花,一邊休息,一邊吹下風睇下景,真係好正嫁.婆婆仲有自己既船仔,佢平時會扒船仔到河中央喂佢養既鴨仔.有興趣可以問下婆婆借隻船仔黎扒下,她都好樂意借比客人扒下船仔嫁.不過小編就有啲怕水所以無試到,見到其他食客扒得咁開心都好羨慕,可惜呢~
食飽肚仔就繼續踩啦,踩多30分鐘左右就會到南生圍嫁啦.WOW~一入南生圍就會見到一大片草地,周圍都係綠色,咁靚既環境成為左唔少電影,電視劇既拍攝聖地.南生圍入面都有唔少白千層嫁,白千層有好多層樹皮,一層層既老樹皮留在樹上面,就可以形成保護層啦,不過平時係市區就比較難見到白千層,因為種係市區既時候,汽車既廢氣好容易將白千層既樹皮染黑,令人覺得有唔乾淨既感覺,所以係市區都比較難見到白千層嫁.
南生圍入面都有一條好出名既橋,因為有唔少人都會到南生圍影婚紗相,所以依條木橋又有「婚紗橋」之稱.不過早前有新聞報道過有電視台將橋上耐濕耐壓既木材拆走,換上外表光鮮既木材進行拍攝.但完成拍攝後就將原本既木頭丟棄離去,令橋耐久度大減,再加上有人係橋上踩滑板跳動,進一步令木橋損壞.最近村民復修木橋,先令木橋重見天日.我地有機會到南生圍既話要注意愛惜木橋,唔好白費村民心機,咁先可以令更多人都可以同木橋合照,欣賞南生圍依個咁靚既地方!
南生圍一大片草地,唔少地產商都睇中南生圍依塊地,最近更有發展商銳意發展南生圍,興建豪宅及高爾夫球場.但計劃帶黎既經濟得益只係惠及一班財團同地主,一班少數既人.南生圍係香港人共同既後花園,作為城市綠土,係都市人舒展身心既郊遊聖地.元朗已經失去左菜園村,如果連南生圍都失去,依個城市只會愈黎愈可悲.


text:
金手指 : 可憐的有線寬頻
蘋果日報 (財經要聞B09, 2012.9.04)
今個禮拜日就係立法會選舉,孫柏文就一路都未講過今次選舉.今日,就一定要講,因為發生咗一件事,令我對有線寬頻(1097),甚至成個傳媒板塊非常擔心.
幾個月前,我識咗好耐,現係新界東候選人嘅何民傑話有意出選,問我應該打乜議題.咁我就好簡單同佢講:「我睇你做咁多嘢中,最有共鳴就係你反煙稅同反現有低能,迫晒啲煙民出行人路攻其他人嘅禁煙條例.你自己諗諗啦.」
反煙稅?就算充斥住社會主義候選人,我都真係唔信會有人夠膽反煙稅,因為反禁煙已成為政治上非常不正確的信念,冇人會提人類歷史中第一個全面禁煙國家——法西斯希特拉嘅納粹德國.
點知喺上個禮拜,有線電視搞嘅新界東立法會選舉論壇,何民傑一路話如果加煙稅就反對任期內餘下所有政府法案,後面嘅助選團隊就點煙抽番口!最正係原本個鏡頭只係影住何民傑,點知點煙後,個cam man一定係知呢個visual太震撼,所以即刻拉闊鏡影.
選立法會代表嘅辯論中,可以身體力行,用行為去解釋歧視煙民嘅法例,應該係民主,自由,開放嘅社會應做嘅事.做完,傳媒亦應有自由畀市民知立法會候選人表達過啲乜,所以我就好興奮叫晒我啲fellow煙民睇有線重播.
點知,有線新聞玩自我審查,喺再播時冇咗個風煙四起嘅鏡頭,向控煙辦低頭.
傳媒恐溫水煮蛙?
一向以來,我對有線新聞維護香港言論自由有絕對信心,對曾經喺嗰度講嘢為榮.有線新聞就係有線寬頻嘅crown jewel,當連佢哋都要喺民主概念中最核心嘅候選人辯論裏,因法例箝制言論自由,我哋香港變成咗啲乜?其他一路身體力行撐言論自由嘅傳媒機構,仲唔會遲早溫水煮蛙咁玩完?
煙,係咪政治不正確?係.不過,煙民已成社會總體自由之戰嘅前線,各位煙民,是時候團結反攻了!
孫柏文
作者為獨立股評人
本欄逢周二,四刊出


text:
「淘汰」
自從一九九四年開始有互聯網嘅年代就已經成為我生命嘅一部份,隨著佢嘅發展,由自己嘅對寫網站嘅興趣變成自己嘅職業,其實真係睇住科技嘅發展同不同公司嘅起起跌跌.因為互聯網發展迅速,就算係龍頭公司,有一日都會被淘汰.要生存就需要不斷調整策略同發展嘅方針,唔係大就唔會被淘汰,因為歲月不饒人,唔改革嘅話只會俾時間巨輪慢慢吞噬!
「雅虎」
雅虎終於完成使命變成歷史.作為最早期嘅搜尋引擎,基本上同而家嘅谷歌一樣,可以稱得上係早期最多人用嘅搜尋器.之後佢哋推出電郵服務,相信直至嚟刻好多人都係用緊佢哋嘅電郵系統.不過雅虎近年雖然希望求變,只不過都係逃唔過要賣盤嘅命運.當然係互聯網嘅年代係好平常嘅事,只不過一個陪伴自己成長嘅平台就咁樣變成歷史真係感到有點心酸.
「改變」
係我認識嘅朋友中,好多都係雅虎做過,相信佢哋感受更深!就好似自己見到娘家近年嘅發展,其實真係有啲擔心佢哋會再一次返到九十年代嘅困境.不過現實係殘酷,就算今日面書好似好強大,但係亦都會有可能係十年之後變成歷史.類似雅虎嘅例子真係好多,亦都唔係唔常見.所以要跟得上時代嘅發展,就要不斷改變.雖然改變未必一定成功,但係點都好過唔變!
Also published on Medium.


text:
東龍島分新,舊碼頭,新碼頭會比較近營地,但係只可以喺西灣河上船,價錢亦會畀油塘貴$10,不過可以縮短由舊碼頭到營地所需要嘅20分鐘到30分鐘嘅路程.
東龍島可分為行山同露營兩部分,今次就講吓露營嘅部分先喇,行山就留返下次喇.
東龍島嘅營地景色優美,而且有啲露營嘅朋友會選擇喺山上面露營,人在山上,風景就更加無敵喇.另外,營地附近仲有一個「東龍島炮台」.根據紀錄,呢個炮台於康熙年間(1662 年 至 1722 年 )建造,作為防禦海盜之用.炮台遺跡到咗而家仍然有保存落嚟,仲有一間用作介紹嘅小屋添,大家都可以去睇吓,增廣見聞.除咗露營,東龍島亦係玩攀岩同飛索嘅勝地,到咗秋冬嘅時候,就會有好多人係到玩㗎喇.
到咗夜晚,喺天氣好嘅情況下,大家可以睇到好多星星,仲可以欣賞埋遠方嘅城市夜景添!如果想沖涼,亦都可以去士多嗰度,凍水免費,而熱水就要$10.
當然啦,東龍島營地嘅附近除咗炮台,仲有好多自然環境可以睇㗎,例如肚臍洞,噴水岩同石刻.有關石刻嘅介紹,就留返行山篇嘅時候講喇.
最後,最重要嘅梗係不留痕喇!唔好留低任何垃圾,就算到上面有垃圾筒,都唔好抌喺嗰度喇,因為人哋要幫你執走㗎嘛,自己垃圾自己帶走,好好保護東龍島上嘅一片樂土.


text:
一輩子不要放開!生命中不可或缺的3種閨密
由中學到大學到出黎做野,你會發現朋友仔儲埋儲埋可能會有一大班,但稱得上閨密甚至好朋友可能寥寥可數,隨時一隻手都數得哂.有啲朋友你以為佢哋會陪你一世,但點知起轉頭人間蒸發咗;相反,有啲朋友你從來冇諗過會喺你生活停留咁耐,但最後竟然幫咗你好多,仲變埋閨密.而喺云云咁多種閨密當中,有3種閨密如果你遇到了,就記住唔好放手,因為佢哋係真心對你好㗎!
1. 男朋友型
男朋友型嘅閨密通常都係你最好嘅朋友,你事無大小都會想同佢分享,佢又會將生活嘅瑣碎事話你知.講得係男朋友型,即係當你開心唔開心佢都會係你身邊陪你笑陪你喊.佢疼愛你嘅程度絕對唔會比你真嘅男朋友遜色:每日text,成日見,去對方屋企過夜,甚至一齊去旅行呢啲簡直係家常便飯!
對住呢個男朋友型嘅閨密,你甚至會好放心同佢講一啲你唔敢同男朋友講嘅嘢,因為你對佢有絕對嘅信任,亦都相信佢會提供到有建設性嘅comment!總之一句講晒:有嘢又搵佢,無嘢都搵佢!佢就係你生活嘅一部分!
2. 訓導老師型
有一個溺愛男友型嘅閨密,當然唔少得一個會對你惡會鬧醒你嘅閨密,我會稱呢類閨密做訓導老師型.佢哋永遠都會喺你就撞板嘅時候鬧醒你,佢哋敢講啲其他人未必敢講嘅嘢,雖然未必係好聽,但係絕對係語重心長為你好.
有時如果做唔到決定,又或者覺得自己即將做嘅決定係錯嘅時候,不妨搵佢哋傾下.挑通眼眉同乜都唔怕講嘅佢哋可能會幫到你!
3. 爸爸型
爸爸型嘅閨密係指男閨密,要成為爸爸型當然唔係逢男仔都做到!叫得爸爸型,當然要好似爸爸咁關心你,擔心你,同照顧你,但你同佢絕對唔過電.呢種爸爸型嘅男閨密永遠都可以俾到你最好嘅愛情建議,因為佢會企喺男仔嘅角度分析比你聽男仔點諗.
然後見到你幸福,佢都會衷心替你開心;見到你搵到一個真正對你好嘅人,佢都會好似爸爸咁老懷安慰,周不時仲會噓寒問暖,關心你生活嘅瑣碎事.
感謝閣下訂閱Cosmo電子報.
閣下將收到一封電郵確認,謝謝支持!
閣下已註冊Cosmo電子報,請按下註冊電郵上的連結,以激活閣下的帳號.
如果未收到註冊電郵,請按此重發.
閣下已曾註冊Cosmo電子報,請前往設定更改閣下的訂閱選擇.
據系統顯示,閣下為CosMart會員;如想訂閱Cosmo電子報,請前往CosMart後台設定 - 接收電郵設定更改閣下的訂閱選擇.


text:
《亂世搵工之道:有前冇後 打死罷就》
古人好多事要親力親為,迫不得已樣樣都要識.一個讀書人除咗禮樂射御書數之外,可能仲識得耕田,識鬥木,識打鐵,識煮飯,識針黹.本來呢樣嘢已經唔存在.喺多人聚居嘅地方,開始出現分工,唔使每個人都識晒所有嘢.你想食豬肉你去搵豬肉佬,你想做衫你去搵裁縫.於是每個人可以搵樣自己叻嘅嘢去練,去搵食,又唔使嘥時間乜都自己做.呢種技術交換係現代社會嘅重要基石.
但係呢樣嘢行咗幾百年,開始有一股逆流.越嚟越多人話呢種專才主義唔掂,令大家視野太窄,所以我哋要多啲通才,要啲人乜都識啲.於是大公司請人,成日追求全能,要 all-rounded.最好就係表達上佳,體能好,有固定作息,識兩三種外語,文理商都掂等等.我唔質疑all-rounded嘅好處.但係假設所有人都以「成為通才」為目標,個個都要乜都識,結果可以好不堪設想.
喺有限嘅時間入面,每個人都可以學到一大堆技能,但係學多一樣嘢,意味住學其他嘢嘅時間會少,所以呢個係取捨過程.學校嘅教育正正就係喺廣同深之間做取 捨,而過往嘅做法係取深,唔取廣.所以你會集中學幾科,中英數常識.其餘嘅事物就靠學生自己探索.如果成個社會都學識晒所有嘢,用土法煉鋼嘅方式學晒所有 搵錢有用嘅技術,唔去深造,結果就係每個人都只係識少少扮代表.如果咁不幸大家都係睇住個就業市場,或者中小學收生邊樣技能吃香,再決定自己/仔女要學咩 技能,相信會係另一種悲劇.當有一樣嘢係你識,其他人唔識,我哋叫呢啲做edge.但係你識嘅嘢,同全世界一樣,噉即係求其一個人都可以取代你啦?噉你仲 邊度有優勢?
好可惜,對於一個「每日有5個鐘課外活動,平均分做10等份,分別學「游水,乒乓波,寫程式,小提琴,畫畫,芭蕾舞,奧數,記憶法,毛筆字,西意法德任揀 一款」嘅小朋友,佢哋永遠都唔會有足夠深度.你問任何一個有返咁上下成就嘅人,有幾多個係因為「識得多嘢」而成功?好多高深嘅技術,唔係靠一大堆家長嘅計 劃,上一大堆課外班,每日定時定候逐少逐少噉學返嚟.好多時係你對一樣嘢極有興趣,專心致志,由朝煲到晚,玩一個月,一年,十年,然後變到好叻.呢啲先叫 edge.
推廣通才主義嘅時候,不妨諗諗,搞到大家周身刀冇張利好,定係一個社會入面各人有自己嘅專長好?我哋其實係行緊返轉頭,學返古人嗰套.所有人都學同一堆 嘢,個個都半桶水,令到人同人之間嘅差異收窄,以後得萬能人,冇叻人.就算咁啱你學嘅嘢入面有一樣有用,你都唔會夠專心學一樣嘢嘅人咁好.
所以要記住,你識九樣膚淺嘅知識,點都及唔上一樣嘢學得深入.真正嘅分散投資,係成個社會去做,鼓勵大家揀樣自己鍾意嘅,本住有前冇後嘅心態去鑽研,社會先至會夠多元,新一代先至冇咁易俾人淘汰.


text:
日韩无码久久精品_日韩无码精品专区_日韩无码精品一区_日韩无码黄色一区二区视频
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|
|

- 杭州惟越知識產權代理有限公司
- 版權服務_杭州惟越知識產權代理有限公司
- 軟件著作權_版權服務_杭州惟越知識產權代理有限公司
- 文字著作權_版權服務_杭州惟越知識產權代理有限公司
- 美術著作權_版權服務_杭州惟越知識產權代理有限公司
- 財務服務_杭州惟越知識產權代理有限公司
- 常見問題_杭州惟越知識產權代理有限公司
- 商標注冊申請的基本流程有哪些?_常見問題_杭州惟越知識產權代理有限公司
- 公司減資申請流程 需要的請盡快收藏!_常見問題_杭州惟越知識產權代理有限公司
- 創新項目_杭州惟越知識產權代理有限公司
- 答復審查意見_杭州惟越知識產權代理有限公司
- 代理報稅_杭州惟越知識產權代理有限公司
- 代理報稅_代理報稅_杭州惟越知識產權代理有限公司
- 代理記賬_杭州惟越知識產權代理有限公司
- 代理記賬_代理記賬_杭州惟越知識產權代理有限公司
- 法律服務_杭州惟越知識產權代理有限公司
- 發明專利_杭州惟越知識產權代理有限公司
- 專利無效復審與訴訟_發明專利_杭州惟越知識產權代理有限公司
- 專利托管服務_發明專利_杭州惟越知識產權代理有限公司
- 專利交易許可轉讓_發明專利_杭州惟越知識產權代理有限公司
- 答復審查意見_發明專利_杭州惟越知識產權代理有限公司
- 外觀設計專利_發明專利_杭州惟越知識產權代理有限公司
- 實用新型專利_發明專利_杭州惟越知識產權代理有限公司
- 發明專利申請_發明專利_杭州惟越知識產權代理有限公司
- 高新企業認定_杭州惟越知識產權代理有限公司
- 高新企業認定_高新企業認定_杭州惟越知識產權代理有限公司
- 工商年檢_杭州惟越知識產權代理有限公司
- 工商年檢_工商年檢_杭州惟越知識產權代理有限公司
- 公司簡介_杭州惟越知識產權代理有限公司
- 公司新聞_杭州惟越知識產權代理有限公司
- 低價代理記賬原因及應對策略!_公司新聞_杭州惟越知識產權代理有限公司
- 高杠桿收購:危險的資本游戲?!_公司新聞_杭州惟越知識產權代理有限公司
- 專利服務_杭州惟越知識產權代理有限公司
- 關于我們_杭州惟越知識產權代理有限公司
- IPMS知識產權管理體系_杭州惟越知識產權代理有限公司
- IPMS知識產權管理體系_IPMS知識產權管理體系_杭州惟越知識產權代理有限公司
- ISO14001環境安全管理體系_杭州惟越知識產權代理有限公司
- ISO14001環境安全管理體系_ISO14001環境安全管理體系_杭州惟越知識產權代理有限公司
- ISO22000食品安全管理體系_杭州惟越知識產權代理有限公司
- ISO22000食品安全管理體系_ISO22000食品安全管理體系_杭州惟越知識產權代理有限公司
- ISO27001信息安全管理體系_杭州惟越知識產權代理有限公司
- ISO27001信息安全管理體系_ISO27001信息安全管理體系_杭州惟越知識產權代理有限公司
- ISO45001職業健康安全體系_杭州惟越知識產權代理有限公司
- ISO45001職業健康安全體系_ISO45001職業健康安全體系_杭州惟越知識產權代理有限公司
- ISO9001質量管理體系_杭州惟越知識產權代理有限公司
- ISO9001質量管理體系_ISO9001質量管理體系_杭州惟越知識產權代理有限公司
- 技術改造項目備案_杭州惟越知識產權代理有限公司
- 技術改造項目備案_技術改造項目備案_杭州惟越知識產權代理有限公司
- 科技成果新產品_杭州惟越知識產權代理有限公司
- 科技成果新產品_科技成果新產品_杭州惟越知識產權代理有限公司
- 科技攻關類計劃項目_杭州惟越知識產權代理有限公司
- 科技攻關類計劃項目_科技攻關類計劃項目_杭州惟越知識產權代理有限公司
- 聯系我們_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 標簽_杭州惟越知識產權代理有限公司
- 其他服務_杭州惟越知識產權代理有限公司
- 商標許可備案_其他服務_杭州惟越知識產權代理有限公司
- 商標變更代理_其他服務_杭州惟越知識產權代理有限公司
- 商標撤回_其他服務_杭州惟越知識產權代理有限公司
- 商標注銷_其他服務_杭州惟越知識產權代理有限公司
- 商標交易_其他服務_杭州惟越知識產權代理有限公司
- 人才項目_杭州惟越知識產權代理有限公司
- 人才項目申報_人才項目_杭州惟越知識產權代理有限公司
- 商標版權_杭州惟越知識產權代理有限公司
- 商標版權_第2頁_杭州惟越知識產權代理有限公司
- 商標信息變更_杭州惟越知識產權代理有限公司
- 商標續/寬展_商標信息變更_杭州惟越知識產權代理有限公司
- 商標變更_商標信息變更_杭州惟越知識產權代理有限公司
- 商標轉讓_商標信息變更_杭州惟越知識產權代理有限公司
- 商標證補發_商標信息變更_杭州惟越知識產權代理有限公司
- 商標爭議服務_杭州惟越知識產權代理有限公司
- 商標不予注冊復審_商標爭議服務_杭州惟越知識產權代理有限公司
- 商標無效宣告/答辯_商標爭議服務_杭州惟越知識產權代理有限公司
- 商標異議申請/答辯_商標爭議服務_杭州惟越知識產權代理有限公司
- 商標撤三申請/答辯_商標爭議服務_杭州惟越知識產權代理有限公司
- 商標駁回復審_商標爭議服務_杭州惟越知識產權代理有限公司
- 商標注冊_杭州惟越知識產權代理有限公司
- 涉外商標注冊_商標注冊_杭州惟越知識產權代理有限公司
- 擔保式注冊_商標注冊_杭州惟越知識產權代理有限公司
- 普通注冊_商標注冊_杭州惟越知識產權代理有限公司
- 風險檢索_商標注冊_杭州惟越知識產權代理有限公司
- 社保代辦_杭州惟越知識產權代理有限公司
- 社保代辦_社保代辦_杭州惟越知識產權代理有限公司
- 實用新型_杭州惟越知識產權代理有限公司
- 稅務籌劃_杭州惟越知識產權代理有限公司
- 稅務籌劃_稅務籌劃_杭州惟越知識產權代理有限公司
- 體系認證_杭州惟越知識產權代理有限公司
- 外觀設計專利_杭州惟越知識產權代理有限公司
- 行業動態_杭州惟越知識產權代理有限公司
- 專利轉讓根本程序是什么?_行業動態_杭州惟越知識產權代理有限公司
- 9個小技巧,教你看懂營業執照!_行業動態_杭州惟越知識產權代理有限公司
- 新聞資訊_杭州惟越知識產權代理有限公司
- 商標注冊申請的基本流程有哪些?!_新聞資訊_杭州惟越知識產權代理有限公司
- 新政解讀_杭州惟越知識產權代理有限公司
- 商標注冊的八大作用!_新政解讀_杭州惟越知識產權代理有限公司
- 利率大幅單邊上行可能性不大!_新政解讀_杭州惟越知識產權代理有限公司
- 研究院/技術中心_杭州惟越知識產權代理有限公司
- 研究院/技術中心_研究院/技術中心_杭州惟越知識產權代理有限公司
- 知識產權_杭州惟越知識產權代理有限公司
- 知識產權管理體系_知識產權_杭州惟越知識產權代理有限公司
- 浙江省科技型中小企業_知識產權_杭州惟越知識產權代理有限公司
- 高新技術企業_知識產權_杭州惟越知識產權代理有限公司
- 外觀專利申請_知識產權_杭州惟越知識產權代理有限公司
- 實用新型專利申請_知識產權_杭州惟越知識產權代理有限公司
- 發明專利申請_知識產權_杭州惟越知識產權代理有限公司
- 軟件著作權_知識產權_杭州惟越知識產權代理有限公司
- 美術著作權_知識產權_杭州惟越知識產權代理有限公司
- 文字著作權_知識產權_杭州惟越知識產權代理有限公司
- 注冊商標移轉_知識產權_杭州惟越知識產權代理有限公司
- 商標變更_知識產權_杭州惟越知識產權代理有限公司
- 商標注冊_知識產權_杭州惟越知識產權代理有限公司
- 中小企業經濟合同_杭州惟越知識產權代理有限公司
- 中小企業勞動合同_杭州惟越知識產權代理有限公司
- 專利交易許可轉讓_杭州惟越知識產權代理有限公司
- 專利托管服務_杭州惟越知識產權代理有限公司
- 專利無效復審與訴訟_杭州惟越知識產權代理有限公司
- 專項輔導_杭州惟越知識產權代理有限公司
- 專項輔導_專項輔導_杭州惟越知識產權代理有限公司


text:
塑料機械網> 全部分類> 塑料包裝機械> 封口機> 自動封口機更新時間:2022-03-05                            返回產品中心
長沙市雨花區中誠制藥機械廠
溫州宏風包裝機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
哈爾濱星火封口機械有限公司
南昌眾翔機械有限公司
溫州慧博智能設備有限公司
溫州慧博智能設備有限公司
溫州慧博智能設備有限公司
溫州慧博智能設備有限公司
溫州慧博智能設備有限公司
溫州慧博智能設備有限公司


text:
好多candidate分享過見工不愉快經驗,我都做過求職者,點會未吃過苦頭吖,不過公平啲講,interview始終係雙向,HR年中都遇唔少嘔血candidate㗎,以下呢啲花式自殺案例分享,記得要用嚟借鏡.
資料來源:我上一間headhunt公司嘅同事
事發經過:
我同事係負責IT recruitment,一般從事IT嘅朋友仔都比較內向少少,呢樣佢都慣咗,亦唔覺得有咩大問題,直至有一次……
「頭先我叫個candidate用英文介紹下自己,佢粒聲都唔出,又唔應我,跟住拎部電話出嚟,耷低頭係咁撳.」
我:「係咪有重要message要覆咋?」
「最初都以為係,心諗佢可能想覆埋個message之類,咁咪等下囉,點知佢撳完一輪就擺部電話喺枱面,見佢loop到有一堆英文嘅地方就停低,原來係照稿讀,我估係朋友WhatsApp send定畀佢,跟住終於開聲~~~My name is Jason, and I’m a recent computer science graduate from……我同佢講,見headhunt咁樣讀稿唔緊要,但真係去見工就唔好喇,就算份工唔係經headhunt介紹,係自己搵返嚟嘅都唔應該咁樣,拎部電話出嚟照稿讀Self-Introduction唔係辦法,我寧願佢花少少時間死背.」
個人心得:
其實英文唔好係有得練,最重要係對自己有信心,唔好怯咗講英文.先唔好理HR中途會唔會打斷你,呢啲預計唔到,基本嘅英文自我介紹頂盡咪背熟佢囉,講到尾都係千篇一律㗎啫,寧願介紹得平淡啲,簡單啲,都總好過拎部電話出嚟讀稿.
資料來源:我自己做In House HR嘅時候
事發經過:
超級勁煙味!我相信當日嗰位candidate係連隊幾支煙先上嚟interview.坦白講,食煙係個人自由,我嗰份工亦冇講明要請非吸煙人士,但係見工嘅meeting room大極都有個譜,成身煙味一定聞得到!我當啲HR或者headhunt自己都係煙剷,咁都唔代表佢哋鍾意同一個好大煙味嘅人困住喺間meeting room.
個人心得:
乖啦!下次真係忍唔住,早少少食一支,等啲味散晒先,食煙嘅人自己以為冇味,其實上到人哋公司會好覺㗎,忍一忍喇.再唔係咪interview完咗再煲囉,到時話知你食成包,或者一次過上香咁點10支啦!
資料來源:我自己做headhunt嘅時候
又係Self-Introduction環節,我叫對方用英文介紹下自己,個candidate講:「Eric,唔使咁緊張,定啲嚟.」
我:「下,我唔係叫Eric.」
Candidate:「我知我知,我先係Eric(佢CV冇寫英文名),我叫自己唔好咁緊張,幫自己打打氣咋.」
我:「喔……」
個人心得:
Eric,唔使咁緊張,定啲嚟.
執筆之時淨係諗到咁多,第日醒起再同大家分享,至於fb嗰段山寨品牌見工經歷,朋友同HR講:「我見MUJI同UNIQLO啲product每次出咗冇耐,你哋就會做返件一模一樣嘅,勁快囉!仲要平過佢哋,我阿媽都好鍾意買你哋啲嘢㗎!老人家邊間平就買邊間吖嘛.」
HR面色一沉,然後再無下文.
即係咁,我冇理由怪佢講大話,搵食啫,又唔使埋沒良心去討好嘅,不過就崩口人忌崩口碗囉,下次避重就輕啦!


text:
「心理」
小朋友最大嘅心理渴望就係同父母連接嘅歸屬感!而呢樣嘢係超越咗所有事物嘅渴望!咁小朋友係透過啲乜嘢方式同父母連接嘅呢?其實好簡單,就係佢哋想做父母所做嘅事.如果一家人一齊做嘅話,小朋友就會覺得佢哋係同父母一齊,而呢樣就係佢哋所需要嘅歸屬感.小朋友難以忍受嘅係父母其中一方否定另一方,那好似自己嘅一半否定另一半一樣,結果造成小朋友心理上嘅分裂.
「歸屬」
歸屬感對於一個小朋友係好緊要,除咗佢哋自己得到認同之外,其實父母雙方亦都要認同大家.如果小朋友無咗嚟份歸屬感嘅話係會影響佢哋嘅一生.小朋友係希望同父母有一個緊密嘅關係,而無可否認嘅係佢哋一半係嚟自爸爸,一半係嚟自媽媽.所以佢哋會用盡方法去同父母連繫而得到佢哋心理所需要嘅歸屬感.所以除咗要稱讚自己嘅小朋友之外,父母亦都要互相稱讚對方,咁樣先可以滿足小朋友心中對歸屬感嘅渴望.
「深層」
如果媽媽經常常話爸爸唔好,唔認同同爸爸,小朋友會因為希望同爸爸有連繫,佢哋會採取強烈嘅方式去處理,就係同爸爸做一模一樣嘅嘢.只不過因為媽媽唔容許,表面上係會聽媽媽講,而實質上私底下會似爸爸,甚至乎潛意識跟隨著爸爸嘅命運.所以當我哋否定自己嘅另一半嘅時候,究竟我哋係度俾緊啲乜嘢嘅訊息佢哋呢?一個人同佢嘅家庭有千絲萬縷嘅聯繫,而嚟種聯繫有可能影響佢哋嘅一生.
Also published on Medium.


text:
Takki Ma: 明日戰記荷里活級數
終於睇左Marvel 燒幾倍錢錢拍雷神4同奇異果博士仲有一堆on9劇,睇到d人話頂唔順要起身走.呢套100分鐘話咁快完,戰鬥場面連百屌鬼們都無乜野好講,頂多笑下刑天個名唔好.有些唔識野嘅網撚,響度嘈無Marvel 水平,我心諗你睇過Phase 4 未呀?雷神硬key上去唔對色架,黑豹d物理流架,兩隻黑豹打起黎無重量感飄架,月光騎士d 怪唔夠錢render所以隱形架,奇異果直頭d 戲屎到internal都過唔到要再燒錢reshoot,口響響話要跟荷里活比果d,比左喇,贏埋添.基本上無令你出戲嘅FX位,及格有餘劇情點樣?其實好正路王道故事,無扭橋,亦唔會特別令人cringe 或者出戲,都係及格有餘.老實今日搵Netflix 或者Amazon班左膠拍?先唔講要加一堆LGBTQ啦(我ok的),然後古天樂十分鐘唔夠死左,換成景甜做女主角,劉青雲不斷擺烏要向女主角道歉,所有男人死晒得返女人同隻外星怪(都係女性)做朋友,完.淨係plastic free 已經值回票價要揪秤嘅主要係對白衍生嘅問題,主要係成套戲明顯有荷里活格局,大家不自覺用返荷里活標準去對比.我開頭都覺得好多對白或場口係多餘,或者交待方式可以再改動有力些,點解個編劇咁唔專業?然後再諗,可能因為個編劇專業先至咁,呢套就算幾重香港元素都好,本質係合拍片黎,無可避免要服務北面主流觀眾嘅理解習慣及口味,至少配樂我感受好明顯.例如北美電影主角講10-4 HQ(譯:總部收到),當地人會覺得好寫實有軍事味或科幻感,因為無線電通訊真係有呢組代碼,歷史發展出來,民間或部份執法部隊仲用緊,換成廣東話就要講收到總部.異形2 嘅運輸機都有一句in the pipe 5 by 5,後來收錄成StarCraft 運輸機嘅回應,呢類係民間文化差異,要時間醞釀,Eva 主角嘅陽電子炮,上膛後控制顯示換成一個「火」字,香港人做就會被人笑(刑天?乜撚黎架?),日本人就ok,同樣係一些民間認知習慣,呢類你覺得唔順眼或者「老土」嘅問題,係要靠時間去磨合,民間認知要時間接受或改變,較冷硬簡約嘅手法,都需要觀眾整體水平去到某個地步先至得,我相信大把編劇寫得出我心中認為「好」嘅對白,只係未必出到writer’sRead more


text:
新界西
給自己一個藉口逃避現實,一個理由回歸純樸.
大澳,位於香港新界大嶼山西部,是香港歷史最為悠久的一條漁村,亦是香港唯一一個有水上棚屋的地方.宋朝時期,大澳的鹽業開始發展.而在國共內戰後,1950年代,不少內陸的中國人遷到香港,其中蜑家人,即「水上人」,就移居到大澳.蜑家人以捕魚為生,經常出海,久而久之,大澳的漁業逐漸發展起來.
大澳 港式維也納
大帽山
睇落平平凡凡嘅錦田近年已經發展成為文化藝術本地遊嘅好去處.有時候,我哋喺網上會見到關於紅磚屋,跳蚤市場等嘅資訊.今日,V'air小編就為大家整合4個錦田值得遊覽嘅地方,相信各位今個週末嘅閒暇有著落啦!
錦田
青衣呢個名點嚟,有兩個講法.有人話以前青衣對出海域盛產青衣魚,另一個講法係青衣的外形似青衣魚.青衣嘅舊名係春花落,早喺明朝已經有人居住,並且慢慢發展成較大規模嘅客家村落,例如涌尾村,大王下村同鹽田村等村落.不過,宜家嘅春花落就係指青衣南邊嘅山頭,連同細山合稱為三支香,就等小編帶大家一齊上山睇下啦!
三枝香
作為一個土生土長嘅屯門人,筆者最常畀人問到嘅就係:「屯門係咪有牛㗎?」或者喺昔日嘅屯門真係有牛嘅,而家就唔太有喇,馬就有幾隻!喺屯門碼頭近美樂花園嘅山邊,就有一個騎術學校,不過,今次筆者想介紹嘅反而係近渡輪碼頭嘅區域!
屯門海濱花園
「燒雞翼,我鍾意食!」但係喺香港,周圍唔係大廈就係山,就算係休憩公園都已經少之又少,又可以去邊燒雞翼呢?原來,喺一塊鮮為人熟悉嘅地區,竟然有一個簡直為燒烤而設嘅絕世寶地!
蝴蝶灣
想親親大自然,又唔想身水身汗?不如嚟河背水塘啦!呢度難度只有一粒星,全程幾乎都係林蔭小路, 廣闊平坦,大約只需1.5小時就行完. 仲可以見到全港唯一嘅S型水壩,置身其中好似入咗宮崎駿嘅世界.河背水塘位於元朗八鄉錦田河上游,屬於大欖郊野公園嘅一部分, 係水務署管轄範圍內最細嘅水塘. 河背水塘喺60年代落成, 為八鄉農民提供灌溉用途. 由河背村去河背水塘, 途中仲可以俯瞰全港三大平原之一嘅元朗平原,景色廣闊優美. 呢度仲有燒烤場同越野單車徑,週不時亦有人嚟呢度露營.
河背水塘
想親親大自然,又無乜體力行山?想食到真點有機蔬果,又唔知去邊度買?今次嘅行程啱曬大家!大家或者聽過行山客鍾意去「川龍飲茶」,其實川龍位於大帽山腰,係一條歷史長達五百多年嘅客家村落,入面有曾氏原居民聚居.川龍設有兩間歷史悠久嘅自助茶樓——端記同彩龍茶樓,出名菜式包括大帽山農場出產嘅新鮮西洋菜同山水豆腐花,仲有質感細滑嘅即叫即製腸粉添!自助茶樓即係咩都要自己黎,包括搵位,攞點心,攞餐具等,富有舊茶樓嘅風味.
川龍
本身小編我打算去行「香港三尖」之一嘅屯門青山.點知「一入寺門深似海」,喺青山禪院影下相都冇左成個上午.呢條路線特別推介比中意藝術﹑歷史﹑建築﹑文學and扮文青嘅你.以前小編我睇中史書,成日諗,究竟杯渡禪師隻大木杯係咪就係《愛麗斯夢遊仙境》隻「瘋帽子旋轉杯」?青山禪院創建於1500年前嘅東晉末年.原名「杯渡寺」,係香港三大古寺之一,仲係香港佛教發源地.相傳,南北朝時,杯渡禪師鍾意坐住隻大木杯雲遊四海.佢途經青山, 住左喺呢度嘅岩洞入面.
青山禪院
係一大片銀白色嘅「蠔殼田」呀!睇日落一絕.今次介紹嘅路線係由沙橋村行去豐樂圍.沿路都係濕地,有紅樹林睇,有候鳥睇,生態價值高之餘,仲可以了解下香港上世紀輝煌過一時嘅養蠔業.去完沙橋村仲可以去埋附近嘅尖鼻咀同豐樂圍,睇埋全港最大的方格魚塘.
沙橋村
放假去邊好?想做下運動?咁不如踩下單車啦,今次就由v’air小編帶大家由元朗出發,踩入南生圍.南生圍一直比人既印象都係簡樸既田園氣息,或者係文青打卡位,但南生圍當中面對既問題你又知幾多?v’air小編為大家發掘南生圍既另一面啦!😊首先由元朗出發,元朗附近都有租單車既舖頭,30蚊已經可以玩成日,而且單車舖頭既老板都好熱情,唔肯定點踩入南生圍都唔使驚,到時問下老板就得啦,佢地都會好有耐性咁解答^^.租完架靚靚單車就可以開始出發啦~~Let's Go!
南生圍
龍門居食街堪稱「平價小食天堂」.小食多元化,好食得黎又夠平.有講求創意﹑新奇嘅小食,也有標榜傳統手藝嘅小食.店鋪之間競爭激烈.性價比太低﹑無咩特色的店舖都幾難生存到.
龍門居食街
一講到城門水塘,大家即刻諗到嘅可能係一隻又一隻嘅馬騮.但水塘入面嘅白千層,真喺好值得好好欣賞,加埋個碧綠色嘅水塘,成個風景真係very good!咁靚嘅景色吸引咗唔少電視劇,電影嘅劇組專登嚟水塘取景.成個城門郊野公園面積唔算大,大概兩個鐘已經可以行晒成個公園,路程亦都唔會吃力,所以非常適合一家大細放假一齊去㗎.
城門水塘
秋楓漸紅,踏入十一月中旬,又係燦紅遮天既季節,京都既楓葉開遍山頭,唔少香港人都會選擇暫時放底忙碌既生活,「飛」到京都欣賞依個賞楓葉既好季節.但有無諗過其實可以唔駛用一整日既時間搭飛機,留係香港都有好似京都一樣咁令人讚嘆既楓葉,個地方係咩?咪就係元朗既大棠楓葉囉,依次就等小編帶大家遊大棠啦.
大棠楓香林
良田坳位於香港新界西部,屯門良景邨及田景邨上方,最為著名的是大峽谷. 大峽谷沒有植物,滿地黃土,凹凸不平,故稱為菠蘿山. !注意!駐港解放軍於2017年月發出告示,指青山靶場一帶屬軍事禁區,並要清理青山靶場內的非法耕種,嚴禁市民踏足青山靶場,即菠蘿山.未去過既市民只能透過照片懷緬懷緬了.
良田坳
今次帶喜歡挑戰自己嘅大家上山,睇下金黃嘅雞公嶺同埋新界村落魚塘.講起行山,大部分人都會諗起獅子山,龍脊等等嘅熱門行山徑;但如果想遠離人潮,挑戰自己,上山尋找香港新界鮮為人知嘅一面嘅話,雞公嶺絕對係首選.雞公嶺位於新界西北,屬於林村郊野公園範圍內,兩邊主要上山入口位於元朗同粉嶺.山腳四面皆為平地,好天的話,上到最高585米嘅羅天頂可以盡瞰錦田,上水,元朗,米埔同埋新田平原,欣賞好靚嘅田野魚塘.高374米嘅副峰面向西北,四周都冇遮擋,係賞日落嘅最佳地點之一.而雞公嶺本身地勢險要,一峰接一峰,嶺上草叢冬天金黃,夏天翠綠,可以影靚相嘅位置好多,絕無悶嘅路段.


text:
你知唔知港島除咗半山同叮叮之外,原來仲有一個天然瀑布係華富邨呢?
華富邨仲咗神秘傳說,仲有一個遠眺南丫島,廣闊海景嘅寧靜石灘同燒烤場,消暑之餘仲適合一家大細𠻹!而且依到仲係攝影發燒友必到之處,潮汐下拍低雞蛋仔奇景!
薄扶林瀑布約 15 米高,位於瀑布灣公園.開埠初期仲係港島居民嘅取水處,而且因為氣勢澎拜,曾經有「鼇洋飛瀑」同埋「扶林飛瀑」嘅美譽,仲係「新安八景」同「香港八景」之一𠻹!後期因為政府為咗解決香港用水需要,所以係薄扶林谷地興建水塘,以致1863年水塘建成之後,扶林飛瀑截咗一半,變成依家所見嘅模樣.而瀑布對出就係寧靜嘅石灘,旁邊有一間廢置石屋以及日佔時留底嘅軍事瞭望台增添咗唔少歷史氣氛.亦因為以前依一帶前身係亂葬崗,亦曾經日軍佔領過,所以流傳唔少嘅故事.
除咗神秘故事,瀑布灣亦係香港傳統文化習俗佔一席.每逢農曆八月十五,瀑布灣擔任住富有香港非物質文化遺產之稱-薄扶林舞火龍嘅終點.當日村民會撐起火龍,火龍追隨「龍珠」沿薄扶林道途經華富邨,步行至瀑布灣.當村民拜神後,就會合力把火龍抬出海中,沉下海底,完成「龍歸滄海」儀式.依家為免污染海洋,所以會將火龍移返陸上處理.可見依到嘅人文歴史係幾咁豐富.
除咗瀑布,公園內仲有公共燒烤場,可以對住大海景燒烤,同朋友談天說地,咁就一日,都咪話唔歎.燒烤到黃昏時間,仲可以係鄰近華美樓方向,沿樓梯行到底係海邊尋找雞蛋仔!雞蛋仔佔地約二百呎,而佢地其實係保護電䌫嘅人工建築物,水泥因為長期俾海水洗擦之下,表面變成一個個光滑,突起嘅雞蛋仔.雞蛋仔要係潮退先有機會見到,配搭黃昏仲係一大特色靚景!唔少攝影發燒友專程黎到就係為咗捕捉雞蛋仔嘅身影.
係海邊附近,仲有一個人手搭成嘅泳棚,旁邊更有小廟供泳客拜一拜再落水,保佑平安.大家有機會不妨探索探索,尋找自己嘅私人秘景!


text:
一年一度嘅教師節即嚟到,一張手工卡片,一個好耐冇收到嘅message問候,都可以令曾經教導過你嘅老師感動嘅關鍵.而如果要揀教師節送禮推薦嘅話,你知唔知點樣嘅禮物先可以令老師用得開心又留低深刻印象?
安全牌咁樣送,絕對唔會有問題
禮物幾百種,送畀老師最安全嘅不外乎係消耗品,好似係老師都會鍾意嘅茶葉或者咖啡豆,每飲一啖,都會諗到學生咁sweet,畢竟大家都會接受嘅食品係最安全嘅選擇.另外生活用品人人都要有嘅,成日被粉筆灰困擾嘅老師,隔絕沙塵嘅造型杯蓋就係最好嘅例子,除咗上面嘅優點之外,還可以keep住水溫,所以杯蓋一直以嚟都係教師節送禮嘅安全牌之一.
另外,一個容量大,方便帶嘅訂製USB手指都係相當之好嘅送禮推薦,老師經常有好多教學notes或者test paper要印畀學生,呢個時候USB手指就係最好嘅幫手,而USB手指又分為特別造型或者讀取快等等功能,可以依照你對老師嘅了解嚟揀適合嘅禮物.
時下最hit嘅嘢,就係送禮最好嘅根據
想要令老師留低深刻嘅印象,咁你唔可以錯過最hit,討論度最高嘅嘢,呢啲都係送禮諗法嘅來源之一.
好似訂製手機外接鏡頭,除咗有吸引力嘅外形,最重要嘅係可以令手機嘅影相功能更加多樣化,無論係想要魚眼效果,近距離對焦,定係廣角拍攝,只要有外接鏡頭嘅存在,細細部嘅手機都可以帶嚟專業相機嘅效果.你可以發現經常有好多出名卡通人物造型,結合功能性嘅手機外接鏡頭,夾喺手機上好睇又好玩!
另外外接鏡頭都有自拍補光燈效果嘅款式,可以有美顏效果,下面呢種款式嚟講,觸摸式調控,可以去到七檔光源亮度,最重要嘅係補光同時唔斷電,可以一邊叉一邊使用,令影相呢件事都可以變得更好玩更加pro.
今年嘅教師節仲諗緊要送咩禮物?無論係要揀大家都可以接受嘅禮物,定係有新搞頭嘅禮物idea,只要有誠意相信全天下嘅老師都會留低深刻印象,喺到小編都祝福全天下嘅老師:教師節快樂!